L. Andor atsakymas Komisijos vardu
(2010 m. rugsėjo 9 d.)
Komisija primena, kad vienas iš penkių pagrindinių strategijos „Europa 2020“ tikslų – iki 2020 m. padidinti 20–64 m. amžiaus moterų ir vyrų užimtumą nuo dabartinio 69 proc. lygio bent iki 75 proc. Šis tikslas susijęs su vienu iš strateginių uždavinių, kurį Europos Sąjunga turės spręsti ateinantį dešimtmetį ir vėliau – visuomenės senėjimo problema dėl didėjančio pensinio amžiaus žmonių skaičiaus ir mažėjančio darbingo amžiaus gyventojų skaičiaus.
Vienas iš kertinių strategijos „Europa 2020“ tikslų – spręsti šią problemą ir užtikrinti, kad ES socialinės apsaugos sistemoms netektų per didelis krūvis. Šiam tikslui pasiekti stengiamasi į darbo rinką įtraukti vis daugiau žmonių, kad jie prisidėtų prie ES socialinės apsaugos sistemų finansavimo ir ilgainiui būtų užtikrintas šių sistemų tvarumas.
Komisija mano, kad nepaisant dabartinės ekonominės padėties galima iki 2020 m. pasiekti 75 proc. užimtumo lygį, jeigu valstybės narės įgyvendins reikiamas reformas. Ankstesnė patirtis rodo, kad įgyvendinusios struktūrines darbo rinkos reformas 2000–2008 m. valstybės narės sugebėjo gerokai padidinti moterų ir vyresnio amžiaus asmenų užimtumo lygį.
Europos Vadovų Tarybos patvirtintose integruotose gairėse, visų pirma užimtumo gairėse, nustatyta keletas strategijos „Europa 2020“ įgyvendinimo politinių prioritetų. 7 gairėje raginama didinti dalyvavimą darbo rinkoje ir mažinti struktūrinį nedarbą, visų pirma plačiau taikant aktyvaus senėjimo politiką ir tinkamas politines priemones, skirtas derinti darbą su šeimos ar asmeniniu gyvenimu. 8 gairėje atkreipiamas dėmesys į kvalifikuotų darbuotojų, atitinkančių darbo rinkos poreikius, rengimą ir mokymosi visą gyvenimą skatinimą. Ypač raginama teikti paramą žemos kvalifikacijos darbuotojams ar tiems, kurių kvalifikacija tapo nebeaktuali, ir didinti vyresnio amžiaus asmenų įsidarbinimo galimybes. 10 gairėje raginama skatinti socialinę įtrauktį ir teikti paramą rizikos grupėms, įskaitant vyresnio amžiaus asmenis.
Siekdama įgyvendinti „Europa 2020“ strategiją, Komisija pasiūlė septynias pavyzdines iniciatyvas. Iniciatyva „Naujų įgūdžių ir darbo vietų kūrimo darbotvarkė“ siekiama taikyti mokymosi visą gyvenimą principus ir didinti susidomėjimą profesiniu rengimu ir mokymu. Iniciatyvos „Europos kovos su skurdu planas“ priemonėmis siekiama užtikrinti socialinę ir teritorinę sanglaudą, padedant skurstantiems ir socialiai atskirtiems asmenims ir suteikiant jiems daugiau galimybių aktyviai dalyvauti visuomenės gyvenime. 2010 m. IV ketv. Komisija pateiks du komunikatus dėl iniciatyvų „Naujų įgūdžių ir darbo vietų kūrimo darbotvarkė“ ir „Europos kovos su skurdu planas“.
