EP plenarinėje sesijoje – N. Sarkozy, Baltijos jūros dujotiekis ir aviacija
Institucijos
2008-07-07 - 19:46
Svarbiausi šios sesijos akcentai – energetika, aviacija, ekonominiai ir pinigų reikalai bei aplinkosauga. Be to, ketvirtadienio rytą Prancūzijos prezidentas N. Sarkozy pristatys savo šalies pirmininkavimo ES Tarybai prioritetus.
Europarlamentarai ragina netiesti dujotiekio po Baltijos jūra neatsiklausus regiono šalių
Šioje sesijoje Europos Parlamentas balsuos dėl ataskaitos, kurioje reikalaujama netiesti dujotiekio po Baltijos jūra, kol nebus nepriklausomai įvertintas jo poveikis, taip pat apsvarstyti galimybę tiesti tokį dujotiekį sausuma. Deputatų nuomone, šis projektas turėtų būti įgyvendinamas bendradarbiaujant su visomis Baltijos jūros regiono šalimis ir tik gavus jų visų sutikimą. ( Iniciatyvos procedūra. Svarstymas ir balsavimas: 2008-07-08 ).
Europos Parlamentas balsuos dėl dujų rinkos liberalizavimo
Siekdama paskatinti konkurenciją, ES jau yra pradėjusi liberalizuoti energetikos rinką. Birželį EP pritarė elektros gamybos ir tinklų atsiejimui, o šioje sesijoje europarlamentarai balsuos dėl panašaus siūlymo gamtinių dujų sektoriuje. Tiesa, šįkart jie linkę pritarti ne tik visiško atsiejimo, bet ir „nepriklausomo vamzdynų operatoriaus“ galimybei. Pagal bendro sprendimo procedūrą EP priimtas pataisas toliau svarstys ES Taryba. ( Bendro sprendimo procedūra. Pirmasis svarstymas: 2008-07-08
Balsavimas: 2008-07-09 ).
Siūloma skirti ES lėšų branduolinei energetikai tobulinti
Europos Parlamento balsavimui teikiamoje ataskaitoje siūloma pirmumo tvarka finansuoti mažai anglies dvideginio išskiriančias energetikos technologijas, įskaitant branduolines. Tai numatyta Europos Komisijos parengtame strateginiame energetikos technologijų plane. ( Iniciatyvos procedūra. Svarstymas: 2008-07-08. Balsavimas: 2008-07-09 ).
N. Sarkozy kalbės Europos Parlamente
Liepos 1 d. pirmininkavimą ES Tarybai iš Slovėnijos pusmečiui perėmė Prancūzija. Ta proga ketvirtadienį EP plenarinėje sesijoje kalbės šios šalies prezidentas Nicolas Sarkozy. Prancūzija yra numačiusi keturis pirmininkavimo prioritetus: imigracijos politika, klimato kaita, gynybos politika bei žemės ūkio reforma. Be to, jai neišvengiamai teks spręsti Airijos referendumo, atmetusio Lisabonos sutartį, padarinius. ( Svarstymas : 2008-07-10 ).
Tik stipresnė ES galės priimti naujas nares
ES turi vykdyti savo pažadus šalims kandidatėms, tačiau ateityje ES plėtrai reikės stabilesnės demokratinės Sąjungos šalių gyventojų paramos. Tai sakoma Europos Parlamento balsavimui teikiamoje ataskaitoje. Joje taip pat raginama geriau susieti ES kaimynystės ir plėtros politiką, be to, pritariama siūlymui sukurti naują ES ir Rytų Europos bendradarbiavimo struktūrą. ( Iniciatyvos procedūra. Svarstymas: 2008-07-09. Balsavimas: 2008-07-10 ).
Degučio ataskaita leis padidinti skrydžių kainų skaidrumą
Neretai skrydžių bendrovės „gudrauja“ reklamuodamos bilietų kainas be mokesčių. Nuo šių metų pabaigos tai turėtų pasikeisti. Būsimasis reglamentas, dėl kurio jau sutarė Europos Parlamento ir ES Tarybos atstovai, įpareigos ES skrydžių bendroves iškart skelbti visą bilieto kainą su mokesčiais. Ataskaitą šiuo klausimu parengė europarlamentaras A. Degutis. ( Bendro sprendimo procedūra. Antrasis s varstymas: 2008-07-08. Balsavimas: 2008-07-09 )
Siekiama įtraukti aviaciją į prekybą taršos kvotomis
Per pastaruosius 15 metų lėktuvų išskiriamas klimato šilimą skatinančių dujų kiekis ES padidėjo beveik dvigubai. Siekiant sustabdyti šią tendenciją, siūloma įtraukti aviaciją į ES prekybos taršos leidimais sistemą. Šioje sesijoje Europos Parlamentas antruoju svarstymu balsuos dėl atitinkamos direktyvos. Šiuo klausimu pasiektas sutarimas su ES Taryba. ( Bendro sprendimo procedūra. Antrasis svarstymas ir balsavimas: 2008-07-08 ).
ES griežčiau prižiūrės maisto priedų naudojimą
„Vartotojai turi teisę žinoti, ką jie valgo“, – teigia europarlamentarė Åsa Westlund (Socialistų frakcija, Švedija), viena iš pranešėjų dėl grupės teisės aktų apie maisto priedus, fermentus bei kvapiąsias medžiagas. Šioje sesijoje Europos Parlamentas antruoju svarstymu balsuos dėl siūlymo patobulinti ES teisės aktus šioje srityje. Šiuo klausimu sutarta su ES Taryba. ( Bendro sprendimo procedūra. Antrasis svarstymas : 2008-07-07. Balsavimas: 2008-07-08 ).
Afganistanui nepakanka karinių priemonių, mano europarlamentarai
Europos Parlamento balsavimui teikiamoje ataskaitoje pripažįstama, jog Afganistane taikomos karinės priemonės nedavė lauktų rezultatų, todėl tarptautinė bendruomenė turėtų daugiau dėmesio skirti civiliniams taikinimo, žmogaus teisių ir socialinės gerovės projektams. ( Iniciatyvos procedūra. Svarstymas ir balsavimas: 2008-07-08 ).
20080704IPR33451 Išsami sesijos apžvalga: 2008 m. liepos 7-10 d. EP plenarinė sesija Strasbūre
-//EP//TEXT IM-PRESS 20080624BRI32584 FULL-TEXT NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
