A7-0300/2011
1.9.2011
***
REKOMENDACIJA
dėl Tarybos sprendimo dėl Europos Sąjungos ir Vakarų Kranto ir Gazos ruožo Palestinos valdžios susitarimo pasikeičiant laiškais, kuriame numatoma dar labiau liberalizuoti prekybą žemės ūkio produktais, perdirbtais žemės ūkio produktais, žuvimis ir žuvininkystės produktais ir kuriuo iš dalies keičiamas Europos–Viduržemio jūros regiono laikinosios asociacijos susitarimas dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos ruožo Palestinos valdžios interesams, sudarymo projekto
(07770/2011 – C7‑0100/2011 – 2011/0042(NLE))
Tarptautinės prekybos komitetas
Pranešėja:
Maria Eleni Koppa
PE 467.323v02-00
Procedūrų sutartiniai ženklai
* Konsultavimosi procedūra
*** Pritarimo procedūra
***I Įprasta teisėkūros procedūra (pirmasis svarstymas)
***II Įprasta teisėkūros procedūra (antrasis svarstymas)
***III Įprasta teisėkūros procedūra (trečiasis svarstymas)
(Procedūra pasirenkama atsižvelgiant į teisės akto projekte pasiūlytą teisinį pagrindą.)
TURINYS
EUROPOS PARLAMENTO TEISĖKŪROS REZOLIUCIJOS PROJEKTAS...........................5
AIŠKINAMOJI DALIS..............................................................................................................6
GALUTINIO BALSAVIMO KOMITETE REZULTATAI..........................................................8
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Vakarų Kranto ir Gazos ruožo Palestinos valdžios susitarimo pasikeičiant laiškais, kuriame numatoma dar labiau liberalizuoti prekybą žemės ūkio produktais, perdirbtais žemės ūkio produktais, žuvimis ir žuvininkystės produktais ir kuriuo iš dalies keičiamas Europos–Viduržemio jūros regiono laikinosios asociacijos susitarimas dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos ruožo Palestinos valdžios interesams, sudarymo projekto
(07770/2011 – C7 ‑0100/2011 – 2011/0042(NLE) )
(Pritarimo procedūra)
Europos Parlamentas ,
– atsižvelgdamas į Tarybos sprendimo projektą (07770/2011),
– atsižvelgdamas į dėl Europos Sąjungos ir Vakarų Kranto ir Gazos ruožo Palestinos valdžios susitarimą pasikeičiant laiškais, kuriame numatoma dar labiau liberalizuoti prekybą žemės ūkio produktais, perdirbtais žemės ūkio produktais, žuvimis ir žuvininkystės produktais ir kuriuo iš dalies keičiamas Europos–Viduržemio jūros regiono laikinosios asociacijos susitarimas dėl prekybos ir bendradarbiavimo tarp Europos bendrijos ir Palestinos išsivadavimo organizacijos (PIO), atstovaujančios Vakarų Kranto ir Gazos ruožo Palestinos valdžios interesams, pasirašymo (07769/2011),
– atsižvelgdamas į Tarybos prašymą pritarti, pateiktą pagal Sutarties dėl Europos Sąjungos veikimo 207 straipsnio 4 dalį ir 218 straipsnio 6 dalies antros pastraipos a punktą ( C7-0100/2011 ),
– atsižvelgdamas į Darbo tvarkos taisyklių 81 straipsnį ir 90 straipsnio 8 dalį,
– atsižvelgdamas į Tarptautinės prekybos komiteto rekomendaciją ( A7-0300/2011 ),
1. pritaria susitarimo sudarymui;
2. paveda Pirmininkui perduoti Parlamento poziciją Tarybai, Komisijai ir valstybių narių bei Vakarų Kranto ir Gazos ruožo Palestinos valdžios parlamentams ir vyriausybėms.
AIŠKINAMOJI DALIS
2005 m., atsižvelgdama į Rabato veiksmų planą, Taryba įgaliojo Komisiją derėtis su keliomis Viduržemio jūros regiono šalimis, siekiant nustatyti žemės ūkio ir žuvininkystės produktų prekybos liberalizavimo sąlygas. Palestinos Administracija buvo įtraukta į tą sąrašą.
Derybos buvo pradėtos 2010 m. gegužės mėn. ir užbaigtos 2010 m. gruodžio mėn. Susitarimas pasikeičiant laiškais buvo pasirašytas 2011 m. balandžio mėn.
Tiksliau tariant, šiame susitarime numatyta į Europos rinką importuojamiems Palestinos žemės ūkio produktams, perdirbtiems žemės ūkio produktams, žuvims ir žuvininkystės produktams netaikyti muitų (dažniausiai taip pat ir kvotų). Keletui panašaus pobūdžio į Palestiną įvežamų produktų, kurių kilmės šalis yra ES, nebus taikomi muitai (bet bus taikomos kvotos), su tam tikromis išimtimis. Tačiau svarbiausias susitarimo tikslas – padėti vystytis Palestinos ekonomikai ir taip palengvinti galimybes Palestinos produktus eksportuoti į ES.
Pranešėja mano, kad šis susitarimas padės tam tikru mastu sustiprinti Palestinos ekonomiką, kuri šiuo metu patiria krizę. Padėtis Palestinos teritorijose yra sunki dėl didelio skurdo ir nedarbo. Tą taip pat aiškiai parodė Pasaulio banko duomenys.
Pranešėja mano, kad regiono ateitis priklauso nuo ekonominės plėtros gerinimo. Prekyba taip pat gali pasitarnauti kaip plėtros mechanizmas, kuris prisideda prie skurdo mažinimo ir politinio stabilumo.
Kalbant apie skaičius, Palestinos Administracija yra mažiausia Europos Sąjungos prekybos partnerė, nes sandoriai 2009 m. siekė 56,6 mln. eurų, iš kurių tik 6,1 mln. sudaro importas iš Palestinos Administracijos. Per pirmąjį 2010 m. ketvirtį importas išaugo 32,6 %. Visgi pranešėja primena, kad Europos Teisingumo Teismo (ETT) 2010 m. vasario 25 d. priimtame sprendime Britos byloje (Byla C-386/08) nurodyta, jog „Importuojančios valstybės narės muitinės institucijos gali atsisakyti suteikti teisę pasinaudoti [...] Europos ir Viduržemio jūros regiono šalių susitarime […] numatytu preferenciniu režimu, jei prekės yra kilusios iš Vakarų Kranto“. Be to, „importuojančios valstybės muitinės institucijoms nėra privalomas pateiktas kilmės įrodymas ir eksportuojančios valstybės muitinės institucijų atsakymas, kai tokiame atsakyme nepakanka informacijos [...] tikrajai produktų kilmei nustatyti“.
Europos piliečiai yra ne kartą išreiškę norą žinoti tikslią produktų, kuriuos jie perka, kilmės šalį. Europos Sąjungai nekyla neaiškumų suvokiant, kad okupuotos teritorijos turi būti laikomos Palestinos teritorija, o ne Izraelio teritorija. Tą taip pat savo sprendimu patvirtino Europos Teisingumo Teismas. Todėl Europos Sąjunga turi pareigą užtikrinti, kad įgyvendinant šį susitarimą nebus piktnaudžiaujama kilmės taisyklėmis.
Eksportas iš Palestinos teritorijų iki šiol buvo vykdomas Izraelio muitinei tiesiogiai prižiūrint, o tai sukėlė problemų dėl laisvo Palestinos prekių judėjimo. Izraelis Palestinos produktams praktiškai įvedė netarifines kliūtis. Tai labai trukdo ekonominei Palestinos Administracijos plėtrai.
Be to, svarbi problema, kurią reikia išspręsti, yra produktų iš Izraelio gyvenviečių patekimas į Europos rinką. 1998 m. Europos Komisija nusprendė, kad jokia okupuotose teritorijose esanti gyvenvietė negali būti laikoma Izraelio teritorija. Todėl produktai iš gyvenviečių negali patekti į Europos rinką taikant jiems lengvatinius tarifus, numatytus pagal ES ir Izraelio susitarimą. Be to, savo sprendime Europos Sąjungos Teisingumo Teismas mano, kad tik Palestinos valdžios institucijos galėtų išduoti prekių, pagamintų Gazos ruože ir Vakarų Krante, dokumentus. Kadangi jau daugelį metų Izraelis ir Izraelio įmonės, veikiančios gyvenvietėse, sugebėdavo apeiti sistemą ir nepaminėti, kad kai kurie produktai yra pagaminti gyvenvietėse, būtina užtikrinti, kad tai nebegalėtų pasikartoti ateityje. Europos Komisija nusprendė, kad įgyvendinti susitarimus ir stebėti pažeidimus turi valstybės narės.
Taryba 2009 m. gruodžio 8 d. savo išvadoje dėl Artimųjų Rytų taikos proceso pabrėžia, „kad gyvenvietės [...] yra neteisėta pagal tarptautinę teisę veikla ir kliūtis taikai, dėl kurios dviejų valstybių sambūviu pagrįstas sprendimas gali tapti neįmanomas“.
Tiesioginis Europos rinkos Palestinos produktams atvėrimas – tai tik pirmas žingsnis kuriant Palestinos valstybę atsižvelgiant į dviejų atskirų valstybių sambūviu pagrįstą sprendimą ir Palestinos ekonomikos plėtrą. Belieka užtikrinti, kad visi Palestinos ekonominės plėtros dalyviai turėtų būtinas priemones. Tai reiškia, kad ūkininkai turi turėti prieigą prie vandens, palestiniečiai turėtų turėti teisę gauti leidimus statyti Jordano slėnyje ir pan. Be to, tai, kad užsienio investuotojams sunku gauti vizą, padėties nepalengvina.
Pranešėja ragina Komisiją pateikti išsamią ataskaitą apie visus šiuos veiksnius, siekiant išvengti panašaus pobūdžio grėsmių ateityje.
GALUTINIO BALSAVIMO KOMITETE REZULTATAI
Priėmimo data
31.8.2011
Galutinio balsavimo rezultatai
+:
–:
0:
27
0
0
Posėdyje per galutinį balsavimą dalyvavę nariai
William (The Earl of) Dartmouth, Kader Arif, David Campbell Bannerman, Daniel Caspary, Yannick Jadot, Metin Kazak, Bernd Lange, David Martin, Vital Moreira, Paul Murphy, Franck Proust, Godelieve Quisthoudt-Rowohl, Niccolò Rinaldi, Helmut Scholz, Peter Šťastný, Robert Sturdy, Gianluca Susta, Keith Taylor, Paweł Zalewski
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Catherine Bearder, George Sabin Cutaş, Mário David, Albert Deß, Salvatore Iacolino, Maria Eleni Koppa, Elisabeth Köstinger, Marietje Schaake
Posėdyje per galutinį balsavimą dalyvavęs (-ę) pavaduojantis (-ys) narys (-iai) (187 straipsnio 2 dalis)
Roger Helmer, Patrice Tirolien
