22.2.2005
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 103 straipsnio 4 dalį pateikė
– Antonio Tajani, Armando Dionisi, Alfredo Antoniozzi ir Stefano Zappalà PPE‑DE frakcijos vardu
– Nicola Zingaretti, Pasqualina Napoletano, Guido Sacconi ir Lilli Gruber PSE frakcijos vardu
– Alfonso Andria, Luigi Cocilovo, Lapo Pistelli, Antonio Di Pietro, Marielle De Sarnez, Vittorio Prodi, Giulietto Chiesa, Paolo Costa, Anne Laperrouze ir Luciana Sbarbati ALDE frakcijos vardu
– Monica Frassoni ir Sepp Kusstatscher Žaliųjų/ALE frakcijos vardu
– Roberto Musacchio ir Umberto Guidoni GUE/NGL frakcijos vardu
– Roberta Angelilli UEN frakcijos vardu
pakeičia šių frakcijų pateiktus pasiūlymus:
– PPE-DE (B6‑0096/05)
– PSE/ALDE/Verts/ALE/GUE-NGL (B6‑0119/05)
– UEN (B6‑0091/05)
dėl plieno sektoriaus ateities
Europos Parlamento rezoliucija dėl plieno sektoriaus
Europos Parlamentas ,
–
atsižvelgdamas į Europos Sąjungos pagrindinių teisių chartiją, ypač jos nuostatas dėl socialinių teisių, ir EB sutarties 136 straipsnį, pagal kurį valstybių narių tikslas yra skatinti užimtumą, geresnes gyvenimo ir darbo sąlygas, tinkamą socialinę apsaugą, dialogą tarp vadovų ir darbuotojų, žmogiškųjų išteklių plėtojimą siekiant ilgalaikio didelio užimtumo ir kovojant su atskirtimi,
–
atsižvelgdamas į 2002 m. kovo 11 d. Direktyvą 2002/14/EB dėl darbuotojų informavimo ir konsultavimosi su jais sistemos2 OL L 80, 2002 2 23, p. 29 , 1998 m. liepos 20 d. Direktyvą 98/59/EB dėl valstybių narių su kolektyviniais atleidimais susijusių įstatymų derinimo ir 1994 m. rugsėjo 22 d. Direktyvą 94/45/EB dėl Europos darbų tarybos įkūrimo; kadangi dvi pastarosios direktyvos yra susijusios su valstybių narių dialogo tarp vadovų ir darbuotojų priemones reglamentuojančių teisės aktų derinimu,
–
atsižvelgdamas į savo ankstesnes rezoliucijas dėl plieno pramonės ir pramonės restruktūrizavimo bei įmonių susijungimo, ir ypač rezoliuciją dėl AST/Thyssen Krupp (Terni, Italija) atvejo, vienbalsiai priimtą 2004 m. vasario 12d.,
–
atsižvelgdamas į toliau prarandamas darbo vietas Europos plieno pramonėje,
–
atsižvelgdamas į Darbo reglamento 103 straipsnio 4 dalį,
A.
kadangi Europa buvo pradėta kurti įsteigus Europos anglies ir plieno bendriją (EAPB),
B.
kadangi Lisabonos strategija siekiama ES paversti konkurencingiausia ir dinamiškiausia žiniomis pagrįsta ekonomika pasaulyje, galinčia pasiekti nuolatinį ekonomikos augimą kartu sukuriant daugiau ir geresnių darbo vietų ir užtikrinant geresnę socialinę sanglaudą;
C.
susirūpinęs, kad atsisakymas dalyvauti aukšto lygio technologijų gamyboje, kuri pastaraisiais metais buvo vertinama kaip technologinės patirties ir žinių pavyzdys, ir kurią dėl to reikia saugoti,
D.
atsižvelgdamas į ES suinteresuotumą sudaryti sąlygas, kuriomis galėtų toliau vykti pramoninė veikla, kurioje įdarbinama didelė dalis išsiplėtusios Europos dirbančių gyventojų,
E.
kadangi solidarumą reikia tvirtai išreikšti tiek dabar, tiek ateities kartoms per ekonominę ir socialinę sanglaudą, kuri padės ES sunkumus patiriantiems regionams ir gyventojų grupėms panaikinti skirtumus pasinaudojant padidėjusiu augimu ir konkurencingumu,
F.
kadangi Thyssen-Krupp nesilaikė su Italijos vyriausybe sudaryto susitarimo dėl jos gamyklos Terni mieste, pagal kurį plieno gamykla turėjo išlikti mainais už paramą infrastruktūros ir išlaidų energijai atžvilgiu,
G.
kadangi jokia su pramone susijusia priežastimi negalima pateisinti to, kad nebuvo laikomasi 2004 m. birželio mėn. susitarimo, ypač atsižvelgiant į tai, kad bendrovės grynasis pelnas išaugo 55 proc. ir dabar siekia 844 mln. eurų,
H.
kadangi praėjus mažiau nei vieneriems metams nuo minėto susitarimo, bendrovė vėl paskelbė savo ketinimus uždaryti magnetinio plonalakščio plieno gamyklas, išliekant grėsmei, kad kitais metais bus uždarytos visos kalvės; kadangi jokia su pramone susijusia priežastimi negalima pateisinti to, kad nebuvo laikomasi visų susijusių šalių pasiekto susitarimo dėl Thyssen-Krupp gamyklos Terni mieste išmontavimo,
I.
kadangi magnetinio plieno gamybos Terni mieste sumažinimas iš esmės reikš, kad Italijoje bus prarastas šis strateginis pramonės sektorius, ir tai turės rimtas pasekmes ekonomikos konkurencingumui ir jaunų kvalifikuotų žmonių užimtumui,
J.
atsižvelgdamas į dideles viešąsias investicijas, įskaitant struktūrinį finansavimą iš Europos socialinio fondo 2 tikslui skirtų lėšų vietinės sistemos, infrastruktūros ir profesinio mokymo plėtojimui, iš kurių AST Thyssen-Krupp turėjo naudos,
K.
atsižvelgdamas į vėl kilusius susijusių darbininkų, jų profesinių sąjungų, vietinės bendruomenės ir vietinės valdžios atstovų protestus,
1.
ragina Komisiją imtis ryžtingesnės strategijos kovojant su pramonės restruktūrizavimu ir jo socialiniais padariniais, kaip jau buvo prašoma 2004 m. vasario 12 d. Europos Parlamento rezoliucijoje ( B5-0076/04 );
2.
ragina valstybes nares ir Komisiją skatinti iniciatyvas, kuriomis siekiama užkirsti kelią Europos plieno pramonės mažinimui ir kvalifikuoto darbo vietų praradimui dėl to, ypač tuose pavyzdiniuose centruose, kuriuose buvo daug investuojama į naujoves;
3.
ragina Thyssen Krupp po to, kai taip įsikišo Italijos vyriausybė ir Komisija, išlaikyti esamą darbuotojų skaičių, laikytis 2004 m. birželį pateikto investicijų plano ir vystyti kitas gamybos šakas (lydinių ir titano), tiesiogiai nesusijusias su pagrindiniu jos verslu – nerūdijančio plieno gamyba;
4.
išreiškia solidarumą su susijusiais darbuotojais ir jų artimaisiais, dirbančiais AST gamykloje ar susijusioje veikloje, kurių darbo vietoms dabar iškilo grėsmė;
5.
mano, kad Bendrijos fondų naudojimui, ypač pramonei skirtam finansavimui ir finansavimui iš Europos socialinio fondo, turi būti keliamos konkrečios taisyklės, susijusios su naudą gaunančios įmonės įsipareigojimais naujovėms, vietos plėtrai, užimtumui ir gamybai toje teritorijoje ilguoju laikotarpiu; ypač reikalauja, kad būtų laikomasi taisyklių naudojimuisi Struktūriniais fondais ir jos būtų stiprinamos;
6.
ragina Komisiją ir valstybių narių vyriausybes priimti teisės aktus dėl bendrovių socialinės atsakomybės siekiant darnaus vystymosi;
7.
mano, kad Europa turi skatinti naujoves plėtodama savo pramonės interesus, ypač pažengusių ir aukštųjų technologijų sektoriuose, remdama tinkamus pramonės perkėlimo planus; pabrėžia, kad investicijas į tyrimus ir taikomąją veiklą galima panaudoti naujoms medžiagoms, projektams ir procesams, kurie gali performuoti tradicines pramonės šakas, kurti;
8.
prašo Komisijos pateikti pranešimą apie dabartinę plieno sektoriaus būklę ir sukurti aukšto lygmens grupę šio sektoriaus klausimu;
9.
ragina Komisiją baigus galioti EPAB sutarčiai pateikti strategiją plieno sektoriaus ateities perspektyvoms siekiant skatinti nepriklausomus Europos pajėgumus šiame sektoriuje;
10.
ragina valstybes nares skatinti ir suintensyvinti socialinį dialogą remiantis valstybių narių ir Europos teisės aktų dėl darbuotojų informavimo ir konsultavimosi su jais laikymusi bei priimti veiksmingas priemones siekiant apsaugoti profesinių sąjungų atstovus;
11.
ragina Komisiją dirbti siekiant, kad būtų PPO ir EBPO lygiu būtų priimtas sprendimas, kuriuo būtų užtikrinta Sąjungos plieno pramonės apsauga tarptautinėje rinkoje;
12.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, PPO, EBPO ir socialiniams partneriams.
