26.1.2011 B7-0089/2011 PASIŪLYMAS DĖL REZOLIUCIJOS pateiktas uždavus klausimą, į kurį atsakoma žodžiu B7‑0006/2011 - O-0203/2010
pagal Darbo tvarkos taisyklių 115 straipsnio 5 dalį
dėl Vakcinos nuo tuberkuliozės iniciatyvos. Praktinis 2020 m. Europos strategijos įgyvendinimas norint pasiekti 6-ąjį Tūkstantmečio vystymosi tikslą ir išnaikinti tuberkuliozę iki 2050 m.
Véronique De Keyser
,
Thijs Berman
,
Michael Cashman
,
Ricardo Cortés Lastra
S&D frakcijos vardu
PE455.918v01-00 B7‑0089/2011 Europos Parlamento rezoliucija dėl Vakcinos nuo tuberkuliozės iniciatyvos. Praktinis 2020 m. Europos strategijos įgyvendinimas norint pasiekti 6-ąjį Tūkstantmečio vystymosi tikslą ir išnaikinti tuberkuliozę iki 2050 m.
Europos Parlamentas ,
– atsižvelgdamas į Vakcinos nuo tuberkuliozės iniciatyvą (TBVI) – nepriklausomą, pelno nesiekiančią, vienintelę tokios rūšies visą Europą apimančią organizaciją, įsteigtą su Komisijos parama, kuri remia neatidėliotiną naujų vakcinų kūrimą ir teikia bei perduoda savo patirtį integruotam Europos tinklui,
– atsižvelgdamas į tai, kad valstybės narės ir ES daug investavo į mokslinius tyrimus ir naujoves dėl vakcinų nuo tuberkuliozės kūrimo (penktoji, šeštoji ir septintoji mokslinių tyrimų ir technologijų plėtros programos),
– atsižvelgdama į Lisabonos strategiją, kuria siekiama sukurti Europos erdvę moksliniams tyrimams ir inovacijoms ir į 2020 m. Europos pavyzdinių naujovių „Inovacijų Sąjunga“ iniciatyvą,
– atsižvelgdamas į programą „Stop tuberkuliozei“, globojamos Pasaulio sveikatos organizacijos (PSO), kuri nusistatė tikslą iki 2015 m., palyginti su 1990 m., 50 % sumažinti tuberkuliozės paplitimą ir mirtingumą nuo jos ir iki 2050 m. tuberkuliozę išnaikinti,
– atsižvelgdamas į Jungtinių Tautų tūkstantmečio vystymosi tikslus (TVT), iki 2015 m. sustabdyti tuberkuliozės plitimą ir pradėti šios ligos išnaikinimą,
– atsižvelgdamas į Europos Sąjungos prioritetus, nustatytus 2005 m. gruodžio mėn. „Europos konsensuse dėl vystymosi“,
– atsižvelgdamas į 2007 m. birželio mėn. G-8 susitikimą ir iniciatyvos „Providing for Health“, skirtos tvarių, sąžiningų, į skurstančius orientuotų ir visuotinės aprėpties sveikatos finansavimo sistemų plėtrai, pradžią,
– atsižvelgdamas į 2010 m. Komisijos komunikatą ( COM(2010)0128 ) dėl Europos Sąjungos vaidmens pasaulinėje sveikatos politikoje,
– atsižvelgdamas į galutinį Jungtinių Tautų Generalinės Asamblėjos 65 sesijos aukšto lygio plenarinio posėdžio dėl TVT metu priimtą galutinį dokumentą, pavadintą „Tesėti pažadus: susivieniję siekti Tūkstantmečio vystymosi tikslų“,
– atsižvelgdamas į Pasaulinio fondo kovai su AIDS, tuberkulioze ir maliarija susitikimą, surengtą 2010 m. spalio mėn. Niujorke;
– atsižvelgdamas į savo 2010 m. birželio 15 d. rezoliuciją dėl pažangos siekiant Tūkstantmečio vystymosi tikslų: laikotarpio vidurio peržiūra besirengiant 2010 m. rugsėjo mėn. JT aukščiausiojo lygio susitikimui, numatytam 2010 m. rugsėjo mėn.,
– atsižvelgdamas į PSO pranešimą, pavadintą „Dauginis atsparumas vaistams ir itin vaistams atspari tuberkuliozė (M/XDR-TB): 2010 m. visuotinis pranešimas dėl stebėjimo ir atsakomųjų veiksmų“ (WHO/HTM/TB/2010.3) , kuriame aptariamas susirūpinimą keliančių atsparių ir labai atsparių gydymui padermių atsiradimas,
– atsižvelgdamas į Berlyno deklaraciją dėl tuberkuliozės, priimtą 2007 . spalio 22 d. PSO Europos ministrų forume, pavadintą „Visi prieš tuberkuliozę“ (EUR/07/5061622/5, 74415),
– atsižvelgdamas į Europos akademijų mokslinės patariamosios tarybos ataskaitą, kurios skaičiavimais vien tuberkuliozės gydymas Europos Sąjungoje kainuoja iki 2 mlrd. eurų per metus (EASAC Policy report 10, mars 2009, ISBN: 9789-0-85403-746-9),
– atsižvelgdamas į savo 2010 m. spalio 7 d. rezoliuciją dėl sveikatos priežiūros sistemų Afrikoje į pietus nuo Sacharos ir pasaulinės sveikatos ( 2010/2070(INI) ),
– atsižvelgdamas į Darbo tvarkos taisyklių 115 straipsnio 5 dalį ir 110 straipsnio 2 dalį,
A. kadangi TBVI fondas buvo įsteigtas po sėkmingo TBVAC projekto (2004-2009), pamatinės programos, finansuotos Europos Sąjungos ir kuria buvo siekta nustatyti naujas galimas vakcinas nuo tuberkuliozės,
B. kadangi likus ketveriems metams iki to laiko, kada turės būti pasiekti Tūkstantmečio vystymosi tikslai (TVT), tuberkuliozės paplitimas pasaulyje vis dar kelia nerimą, nepaisant įvykdytos pažangos,
C. kadangi tuberkuliozė vis dar išlieka viena pagrindinių mirties priežasčių pasaulyje, dėl jos per metus miršta beveik du milijonai žmonių ir ji toliau kelia grėsmę Europos piliečiams,
D. kadangi bendras sėkmingas gydymas aukščiausią lygį – 87 % – pasiekė 2008 m.,
E. kadangi tuberkuliozė yra viena iš pagrindinių vystymosi kliūčių sveikatos srityje besivystančiose šalyse ir toliau kelia grėsmę visame pasaulyje,
F. kadangi daugeliui vaistų atspari arba itin vaistam atspari epidemija yra rimta problema,
G. kadangi bendro užsikrėtimo ŽIV / AIDS atveju tuberkuliozė yra viena dažniausiai pasitaikančių ligų,
H. kadangi tuberkuliozė yra ryškus nelygybės tarp tautų pavyzdys, nes ji jau beveik išnaikinta pramoninėse šalyse, tačiau dabar rodo susirūpinimą keliančių sugrįžimo požymių, atsirandant atsparioms ir daugeliui vaistų atsparioms padermėms,
I. kadangi būtina sukurti naujas vakcinas atsižvelgiant į tai, kad nuo 1921 m. egzistuoja tik viena rūšis skiepų, BCG vakcina, kuri nėra pakankamai veiksminga ir kuri apsaugo tik mažus vaikus (pediatrinės tuberkuliozės atvejis),
J. kadangi gydymas jau nėra toks kokybiškas, nes atsirado atsparumas ligai, ir kadangi diagnozavimo metodas taikomas toks pat, kokį taikė ir R. Kochas 1882 m., o šis metodas geriausiu atveju leidžia aptikti tik 50 proc. infekcijos atvejų,
K. kadangi pagal Pasaulio banko duomenis dėl tuberkuliozės Afrika patiria iki 52 milijardų dolerių ekonominės žalos, o pasauliniu lygmeniu, remiantis tais pačiais duomenimis, ši žala siekia 0,52 proc. pasaulinio BVP,
L. kadangi pagrindinės sveikatos apsaugos sistemos turi užtikrinti visų ligų gydymą ir todėl tiek horizontalūs, tiek vertikalūs metodai yra būtini ir papildo vienas kitą,
M. kadangi vertikalus finansavimas, pavyzdžiui, Pasaulinis fondas, vaidina svarbų vaidmenį kovojant su AIDS, maliarija arba tuberkulioze, tačiau finansavimas negali pakeisti horizontalaus ir tvaraus metodo, kuriuo dėmesys sutelkiamas į pagrindinę sveikatos pagalbą, kurią teikia nacionalinės sveikatos sistemos,
N. kadangi įgyvendinant visos Europos vakcinos nuo tuberkuliozės iniciatyvos partnerystę buvo atlikta svarbi pažanga kuriant naujas veiksmingas vakcinas nuo tuberkuliozės ir kadangi šios žinios ir naujovės užtikrina Europos Sąjungos lyderės pozicijas šioje srityje,
O. kadangi šioms naujovėms verta skirti būtiną finansavimą siekiant, kad būtų sukurta pridėtinė vertė Europos Sąjungoje ir valstybėse bei žemynuose, kuriuose tuberkuliozė yra rimta problema,
P. kadangi pagal nustatytą tikslą į MTTP sritį turi būti investuota 3 proc. BVP ( COM(2010)2020 ir COM(2010)0546 ), nepaisant biudžetinių suvaržymų,
1. pažymi, kad tik įgyvendinus vakcinacijos programą ir surengus didelio masto vakcinacijos kampaniją galima tikėtis teigiamų rezultatų siekiant TVT 6 tikslo įgyvendinimo po 2015 m. ir ypač norint visiškai užkirsti kelią tuberkuliozei iki 2050 m.;
2. primena, kad būtina skubiai kurti patikimus, nebrangius ir tvirtus testus infekcijai nustatyti, pritaikytus besivystančioms šalims, nes esami testai yra nepatikimi ir pernelyg brangūs; mano, kad svarbu sukurti veiksmingesnius diagnostikos ir gydymo būdus;
3. primena, kad farmacinių tyrimų vykdytojai negailestingai neatlieka savo pareigos žmonėms, gyvenantiems besivystančiose šalyse, ir kad jie turėtų skirti daugiau pastangų mirtinomis ligomis, tokioms kaip tuberkuliozė, įveikti; mano, kad mokslinių tyrimų finansavimas turi būti skatinamas pasitelkus naujoviškas ES priemones, pavyzdžiui, apdovanojimus, skiriamus naudingiausiems visuomenės sveikatai vaistams;
4. mano, kad Vakcinos nuo tuberkuliozės iniciatyva, skirta viso pasaulio ligoniams ir, visų pirma mažiausiai išsivysčiusių šalių gyventojams, sergantiems tuberkulioze, gali tapti praktine 2020 m. Europos strategijos įgyvendinimo dalimi ir taip pat galėtų padidinti Sąjungos strateginę nepriklausomybę kovojant su tuberkulioze ir kitomis užkrečiamomis ligomis;
5. ragina visas valstybes nares ir Komisiją skirti mažiausiai 20 proc. visų vystymosi išlaidų pagrindinėms sveikatos ir švietimo reikmėms, padidinti savo įnašus į Pasaulinį fondą kovai su AIDS, tuberkulioze ir maliarija, taip pat jų skiriamą finansavimą kitoms programoms, kurių tikslas – tobulinti sveikatos priežiūros sistemas, ir prioritetą teikti gimdyvių sveikatai bei kovai su naujagimių mirtingumu;
6. džiaugiasi, kad vertikaliaisiais fondais sėkmingai naudojamasi, nes jie patrauklūs donorams, ir kad mažėja sergančiųjų pagrindinėmis ligomis, tokiomis kaip AIDS, tuberkulioze, maliarija, poliomielitu ir kitomis pavojingomis ligomis, skaičius; tačiau primygtinai teigia, kad šis vertikalus požiūris negali pakeisti horizontalaus ir darnaus požiūrio į pagrindinę sveikatos priežiūrą;
7. ragina ES ir besivystančiose šalyse skatinti laisvą prieigą prie sveikatos;
8. pabrėžia, kad Komisija, skirdama 49 milijardus eurų, yra pagrindinė viešosios paramos vystymuisi teikėja;
9. mano, kad reikia skubiai ieškoti naujoviškų finansavimo priemonių, pavyzdžiui, nustatyti valstybių narių ir (arba) Sąjungos finansinę garantiją, pagal kurią Europos investicijų bankas galėtų skirti lėšų vakcinos nuo tuberkuliozės iniciatyvai;
10. mano, kad finansinė garantija kartu su numatomu skolos sumokėjimu – tai priemonė, kuri labiausiai sumažina finansinę riziką ir kurią taikant remiami moksliniai tyrimai bei plėtra ir užtikrinamas atsakingas lėšų panaudojimas;
11. primena, kad kiekvienas vaikas turi teisę naudotis skiepijimo ir imunizacijos programomis; taip pat primena, kad 8,8 mln. vaikų iki 5 metų (iš kurių pusė gyvena Afrikoje į pietus nuo Sacharos) ir toliau kasmet miršta nuo ligų, nuo kurių galima apsisaugoti ir kurias galima išgydyti; pabrėžia, kad Vakcinos nuo tuberkuliozės iniciatyva siekiama sukurti dviejų rūšių vakcinas: pirmines vakcinas ir vaikams skirtas pakartotines vakcinas;
12. paveda Pirmininkui perduoti šią rezoliuciją Tarybai, Komisijai, ES valstybėms narėms, Vakcinos nuo tuberkuliozės iniciatyvos kūrėjams ir PSO.
