Savaitė: 2006 m. vasario 1-2 d. EP plenarinė sesija Briuselyje
Institucijos
2006-02-02 - 17:25
Šios dalinės plenarinės sesijos akcentai – užsienio politika, moterų teisės ir lyčių lygybė, transportas, vidaus rinka.
Vasario 1 d. popietę deputatai apsvarstė ES užsienio politikos aktualijas bei rinkimų Palestinoje rezultatus, dalyvaujant Vyriausiajam įgaliotiniui bendrajai užsienio ir saugumo politikai Javier SOLANA (Chavierui Solanai). Vėliau parlamentarai aptarė valstybių atskaitomybę už ES lėšų naudojimą, moterų teises bei prekių pakuočių dydžius.
Vasario 2 d. Parlamentas pritarė siūlymams sugriežtinti vairuotojų poilsio reikalavimus bei jų kontrolę. Jie taip pat priėmė rezoliuciją, raginančią Palestinos rinkimus laimėjusią partiją „Hamas“ atsisakyti smurto ir pripažinti Izraelį. Parlamentas taip pat išreiškė savo poziciją svarbiausiais ES užsienio politikos klausimais. Be to, deputatai paragino ES šalis pažaboti smurtą moterų atžvilgiu ir užtikrinti lyčių lygybę. Parlamentas taip pat pritarė siūlymui panaikinti pakuočių tūrio ar svorio apribojimus daugeliui prekių. Kitoje priimtoje rezoliucijoje raginama sustiprinti valstybių atsakomybę už ES lėšų naudojimą.
20060131BKG04855
Griežtinami reikalavimai tolimųjų reisų vairuotojams
Vasario 2 d. Parlamentas trečiuoju svarstymu pritarė dviem teisės aktams (reglamentui bei direktyvai), kuriais sugriežtinami poilsio reikalavimai vairuotojams, vežantiems keleivius arba krovinius tolimais maršrutais. Juose taip pat numatyta sugriežtinti šių reikalavimų kontrolę, atsižvelgiant į gausius šiuo metu galiojančių taisyklių pažeidimus.
Tarybai nesutikus su 2005 m. balandžio 6 d. Parlamento priimtomis pataisomis, buvo pradėta taikinimo procedūra. Praėjusiųjų metų gruodžio 7 d. Taikinimo komiteto posėdyje Parlamento ir Tarybos atstovai sutarė dėl kompromisinių reikalavimų, kuriems šioje sesijoje pritarė deputatai.
Reikalavimai taikomi krovininiams automobiliams (išskyrus specialios paskirties mašinas), kurių maksimalus leistinas svoris viršija 7,5 tonos, taip pat keleiviniams automobiliams, pritaikytiems vežti bent devynis keleivius (išskyrus kursuojančius reguliariais maršrutais, neviršijančiais 50 kilometrų). Jie galiotų ES šalyse registruotiems automobiliams – net kai jų kelionės maršrutas iš dalies driekiasi ne ES teritorija, taip pat ES keliais vykstantiems kitų šalių automobiliams. ES valstybės savo teritorijoje turės teisę nustatyti griežtesnius reikalavimus.
Reglamentas dėl vairuotojų darbo ir poilsio laiko numato, jog per 4,5 val. vairavimo vairuotojas turi būti ilsėjęsis bent 45 minutes (šį laiką galima padalinti į kelis mažiausiai 15 min. laikotarpius). Keliaudamas ilgesnį laiką, vairuotojas privalės kasdien ilsėtis mažiausiai 11 val. (šis laikotarpis gali būti padalintas į du, bet tuomet pirmasis turi trukti bent 3 val., o antrasis – bent 9 val.). Kasdienio vairavimo trukmė neturi viršyti 9 val., tačiau dukart per savaitę ji gali būti pratęsta iki 10 val.
Savaitės vairavimo trukmė neturi viršyti 56 val., o dviejų savaičių – 90 val. Keliaudamas ilgiau negu savaitę, vairuotojas turi padaryti bent 45 val. pertrauką (keliaujant dvi savaites paeiliui, antroji pertrauka gali būti sutrumpinta iki 24 val., o likusį poilsio laiką vairuotojas gali išnaudoti per tris vėlesnes savaites). Kasdienio ir savaitinio poilsio laikotarpius galima praleisti stovinčioje transporto priemonėje, jei joje kiekvienam vairuotojui yra įrengtos miegoti tinkamos vietos.
Siūloma visuose naujai pagamintuose automobiliuose privalomai įmontuoti skaitmeninius tachografus. Kitaip negu dabartiniai prietaisai, skaitmeniniai tachografai leistų elektroniškai kaupti duomenis apie automobilius ir jų vairuotojus, o taip pat elektroniniu būdu juos patikrinti.
Jau dabar kasmet privaloma tikrinti ne mažiau kaip 1 proc. vairuotojo darbo dienų. Dėl gausių taisyklių pažeidimų siūloma nuo 2008 m. padidinti tikrinamų dienų dalį iki 2 proc., o nuo 2010 m. – iki 3 proc.. Bent 15 proc. šių patikrinimų turės būti atliekama keliuose ir bent 30 proc. – įmonėse; nuo 2008 m. šie skaičiai padidės atitinkamai iki 30 ir 50 proc. Įmonės bus įpareigotos rinkti vairuotojų darbo laiko duomenis. Didelio rizikos laipsnio įmonės bus dažniau tikrinamos ir griežčiau baudžiamos už pažeidimus.
Nors Taryba nesutiko suderinti skirtingose ES šalyse galiojančias bausmes, sutarta dėl bendro pažeidimų sąrašo. Šie pažeidimai bus laikomi sunkiais: kasdienio, 6 ar 14 dienų laikotarpio maksimalaus vairavimo laiko viršijimas bent 20 proc.; kasdienio ar savaitinio minimalaus poilsio laiko sutrumpinimas bent 20 proc.; minimalaus stovėjimo laiko sutrumpinimas bent 33 proc.; maksimalaus (56 val.) savaitinio darbo laiko viršijimas bent 10 proc.; taip pat reikalavimų neatitinkančio tachografo naudojimas.
Minėti teisės aktai turėtų įsigalioti dar šį pavasarį.
Helmuth Markov (GUE/NGL, DE) A6-0005/2006, A6-0006/2006
Dėl tam tikrų su kelių transportu susijusių socialinių teisės aktų
Bendro sprendimo procedūra. Trečiasis svarstymas ir balsavimas: 2006-02-02 Dėl tam tikrų su kelių transportu susijusių socialinių teisės aktų Dėl tam tikrų su kelių transportu susijusių socialinių teisės aktų
Prekės galės būti pakuojamos įvairesniais kiekiais
Šiuo metu ES reguliuoja daugelio gaminių, parduodamų keliose ES šalyse, pakuočių tūrį ar svorį. Dažnai tai nereikalinga – konkurencijos sąlygomis įmonės galėtų pačios nuspręsti, kokiais kiekiais pakuoti prekes. Vasario 2 d. Parlamentas patvirtino ataskaitą, kurioje siūloma supaprastinti galiojančias prekių pakuočių normas. Tai dalis pastangų siekti paprastesnės ES teisinės bazės.
Nors vienodi pakuočių dydžiai visoje ES neleistų vartotojams apsigauti, deputatų nuomone, tam pakanka galiojančio reikalavimo parduodant prekę rašyti vieno svorio vieneto kainą. Tuo tarpu įvairaus dydžio pakuočių leidimas skatins inovacijas bei padidins vartotojų pasirinkimo galimybes. Siūloma išlaikyti suderintus pakuočių dydžius tik kai kurioms prekėms: alkoholiniams gėrimams, pienui, sviestui, kavai, cukrui, ryžiams, makaronams, taip pat aerozoliams. Deputatai taip pat siūlo išlaikyti reguliuojamus duonos, tepamų riebalų bei arbatos pakuočių dydžius, tačiau juos nustatytų ES šalys savo įstatymais.
Komisija siūlė numatyti suderintus šių gaminių pakuočių dydžius 25 metams; tuo tarpu deputatai norėtų, kad gaminių sąrašas būtų pirmąkart peržiūrėtas po aštuonerių metų, o vėliau kas dešimt metų. Parlamentarai taip pat siūlo netaikyti direktyvos gaminiams, parduodamiems neapmuitintų prekių parduotuvėse. Be to, valstybės prašomos atsižvelgti į pagyvenusiųjų bei kitų pažeidžiamų vartotojų poreikius.
Pagal bendro sprendimo procedūrą Parlamento priimtas pataisas toliau svarstys Taryba.
Jacques Toubon (PPE-DE, FR)
A6-0412/2005
Dėl nustatytų fasuotų produktų kiekių
Bendro sprendimo procedūra. Pirmasis svarstymas: 2006-02-01. Balsavimas: 2006-02-02 Dėl nustatytų fasuotų produktų kiekių
Lietuvos europarlamentarai siūlo Lyčių lygybės institutą įsteigti Vilniuje
Nors sumažėjo moterų ir vyrų nelygybė užimtumo ir švietimo srityse, abiejų lyčių užmokesčio už vienodą darbą skirtumas išliko beveik nepakitęs (apie 16 proc.). Moterys, net ir įgijusios geresnį išsilavinimą, sunkiau randa darbą, o 15-24 metų amžiaus moterų užimtumo lygis neišaugo. Vasario 2 d. Parlamento patvirtintoje ataskaitoje raginama užtikrinti moterų ir vyrų lygybę, ypač darbo rinkoje.
Valstybės raginamos ryžtingiau perkelti atitinkamas ES teisės nuostatas siekiant „sumažinti lyčių darbo užmokesčio skirtumus, užkirsti kelią lyčių diskriminavimui darbo rinkoje bei padidinti dirbančių pagal savo gebėjimus ir užimančių aukštus postus moterų dalį“. Taip pat raginama užtikrinti, kad pensijų sistemos nediskriminuotų moterų ir kad nestiprėtų esamos tendencijos, kai įmokų ir išmokų santykis moterims yra nepalankus.
Deputatai pažymi, jog „skurdo ir socialinės atskirties rizika yra didesnė visų pirma pagyvenusioms moterims, imigrantėms ir vienišoms motinoms“. Jie taip pat „reiškia susirūpinimą prekyba moterimis bei dažnėjančiu smurtu šeimose ir skatina Komisiją imtis veiksmų šioms problemoms spręsti“. Pasak parlamentarų, siekiant lyčių lygybės „būtinas kuo aukštesnio lygio politinis įsipareigojimas“. Deputatai „ragina Komisiją ir ES valstybes siekti gausesnio moterų dalyvavimo sprendimus priimančiose institucijose“ ir kviečia politines partijas „pašalinti visas kliūtis, tiesiogiai ar netiesiogiai trukdančias moterų dalyvavimui“ šalių ir Europos lygiu. Parlamentas sveikina Europos lyčių lygybės instituto įsteigimą bei ragina Komisiją panaudoti struktūrinius fondus moterų ir vyrų lygybei skatinti.
Diskusijoje kalbėjęs Lietuvos deputatas Justas Vincas PALECKIS (Socialistų frakcija) ragino siekti sumažinti vyrų ir moterų atlyginimų skirtumą, nediskriminuoti moterų pensijų sistemose bei pažaboti prekybą moterimis. Deputatas tęsė: „Lyčių lygybė buvo ir yra vienas svarbiausių europietiško gyvenimo požymių naujosiose ES valstybėse. Malonu pažymėti, kad šiandien šios valstybės, tarp jų ir Lietuva, daugeliu atvejų lenkia ES senbuves“. J.V. Paleckis taip pat sveikino Europos lyčių lygybės instituto kūrimą ir ragino jį įsteigti Vilniuje.
Kitas Lietuvos deputatas Rolandas PAVILIONIS (Sąjunga už tautų Europą) paragino įtraukti lytinį švietimą į mokyklų ir universitetų programas bei pareikalauti iš vyriausybių „konkrečių rezultatų apie lyčių lygybės įgyvendinimą“. Pasak deputato, steigiamas Europos lyčių lygybės institutas turėtų „neapsiriboti vien statistinių duomenų rinkimu, o paskirti nešališkus stebėtojus, gebančius įvertinti situaciją kiekvienoje ES šalyje“. Deputatas siūlė įsteigti šį institutą Lietuvoje. Jis taip pat atkreipė dėmesį, jog Baltijos šalių nevyriausybinės organizacijos, kurios rūpinasi lyčių lygybe, neturi lėšų daliniam finansavimui, todėl joms nėra pasiekiami ES struktūriniai fondai.
Edite Estrela (PSE, PT)
A6-0401/2005
Dėl moterų ir vyrų lygybės ES
Iniciatyvos procedūra. Svarstymas: 2006-02-01. Balsavimas: 2006-02-02 Dėl moterų ir vyrų lygybės ES
Smurtą prieš moteris sąlygoja tradicijos bei pasitikėjimo stoka
„Vyrų smurtas prieš moteris yra ne tik nusikaltimas, bet ir didelė socialinė problema“, kuri „kliudo vystytis demokratinei visuomenei“, – teigiama ataskaitoje, kurią Parlamentas patvirtino vasario 2 d. (545 balsai už, 13 prieš, 56 susilaikė). Deputatai ragina Komisiją bei ES valstybes užtikrinti reikiamą pagalbą smurto aukoms, o taip pat veiksmingai užkirsti kelią tokiam smurtui ir griežtai bausti smurtautojus.
Ataskaitoje teigiama: „Nekalbant apie tai, kad moterys dažnai yra ekonomiškai priklausomos, svarbi priežastis, dėl kurios moterys nepraneša apie patiriamą smurtą, ypač buitinį ir seksualinį, yra visuomenėje išlikęs mitas, kad jos kaltos dėl smurto arba kad tai privatus reikalas“. Deputatai pažymi, jog „vyrų smurtas prieš moteris dažnai vyksta slaptai, namuose, ir gali netrukdomai vykti toliau, nes visuomenė nesiima reikiamų sankcijų“, o sustabarėjusios istorinės ir kultūrinės tradicijos dažnai pateisina smurtautojus.
Parlamentas ragina ES šalis „pripažinti santuokinį seksualinį smurtą nusikaltimu ir laikyti sutuoktinės išprievartavimą baudžiamuoju nusižengimu“. Taip pat raginama „nelaikyti kultūrinės tradicijos lengvinančia aplinkybe smurto prieš moteris atveju, ypač kai žalojami lytiniai organai ar nusikalstama siekiant išsaugoti paprotinę garbę“. Siūloma baudžiamąja tvarka persekioti moterų lytinius organus žalojančius asmenis bei atšaukti tai darančių gydytojų licenciją.
„Kita priežastis, dėl kurios moterys nepraneša apie smurtą, yra pasitikėjimo policija, teisine sistema ir socialinėmis paslaugomis trūkumas“, – teigiama ataskaitoje. Parlamentas ragina Komisiją bei ES valstybes „visiškai netoleruoti bet kokio smurto prieš moteris“ ir laikyti jį žmogaus teisių pažeidimu. Siūloma sukurti veiksmingą tokio elgesio prevencijos sistemą, bendradarbiaujant su nevyriausybinėmis organizacijomis bei apmokant atitinkamą personalą. Deputatai taip pat ragina kovoti su požiūriu, jog „prostitucija gali būti prilyginama darbui“.
Valstybės raginamos rinkti statistinius duomenis apie smurtą prieš moteris, kad būtų žinomi jo mastai, taip pat patikimiau registruoti pranešimus apie grasinimus moterims bei užtikrinti, kad teisėsaugos įstaigos visuomet imtųsi veiksmų. Deputatų nuomone, „vaikai, kurie mato savo motinas mušamas, turi būti laikomi aukomis arba pažeidžiamais asmenimis“, todėl reikėtų teikti jiems materialinę ir psichologinę pagalbą bei „apsvarstyti, ar nederėtų jiems suteikti teisės į žalos atlyginimą“.
Maria Carlshamre (ALDE, SE)
A6-0404/2005
Dėl kovos su smurtu prieš moteris padėties ir ateities veiksmų
Iniciatyvos procedūra. Svarstymas: 2006-02-01. Balsavimas: 2006-02-02 Dėl kovos su smurtu prieš moteris padėties ir ateities veiksmų
Parlamentas ragina „Hamas“ atsisakyti smurto ir pripažinti Izraelį
Sausio 25 d. Palestinoje įvyko rinkimai, kuriuos stebėjo 27 EP deputatai. Nors rinkimai vyko taikiai ir demokratiškai, jų rezultatai sukėlė tarptautinės bendruomenės nerimą: daugumą mandatų juose iškovojo radikali islamistų partija „Hamas“, kuri laikoma teroristine organizacija. Vasario 2 d. deputatai priėmė rezoliuciją dėl rinkimų Palestinoje rezultatų ir padėties Rytų Jeruzalėje.
Deputatai „džiaugiasi, kad rinkimai vyko sklandžiai bei taikiai ir kad rinkėjai gausiai dalyvavo rinkimuose“. Jų nuomone, „toks rinkėjų dalyvavimas įrodo, jog Palestinos tauta nori kurti savo ateitį demokratinėmis priemonėmis“.
Parlamentas „gerbia rinkimų rezultatus“. Deputatai mano, kad jie „išreiškia Palestinos tautos siekį sulaukti nuodugnios reformos ir atspindi sunkias palestiniečių gyvenimo sąlygas esant okupacijai, taip pat aiškiai parodo kritišką požiūrį į pastarąją administraciją ir patirtas nuoskaudas“.
Parlamentas „ragina naująją Palestinos įstatymų leidybos tarybą ir būsimąją vyriausybę aiškiai pripažinti Izraelio valstybės teisę egzistuoti“, taip pat „atsisakyti visų formų terorizmo ir įsipareigoti laikytis taikių derybų principo siekiant sprendimo, kuriuo būtų pripažįstamos dvi valstybės“. Deputatų teigimu, „[ES] įsipareigojimas likti didžiausiu paramos Palestinos vadovybei teikėju ... priklausys nuo to, ar naujoji vyriausybė aiškiai atsisakys smurto ir pripažins Izraelį“. Palestinos vadovybė raginama toliau bendradarbiauti su ES, JAV, Jungtinėmis Tautomis bei Rusija siekiant taikos regione.
Parlamentas apgailestauja, kad jam nebuvo pranešta apie ES diplomatų pranešimo Rytų Jeruzalės klausimu turinį. Deputatai „ragina liautis diskriminuojamai elgtis su Palestinos gyventojais ir vėl atidaryti palestiniečių institucijas Rytų Jeruzalėje“.
Dėl rinkimų Palestinoje rezultatų ir padėties Rytų Jeruzalėje
Svarstymas: 2006-02-01. Balsavimas: 2006-02-02 Dėl rinkimų Palestinoje rezultatų ir padėties Rytų Jeruzalėje
Parlamentas siekia didesnės įtakos ES užsienio ir saugumo politikai
Vasario 1 d. popietę Parlamentas išklausė ES vyriausiojo įgaliotinio bendrajai užsienio ir saugumo politikai (BUSP) Javier SOLANA (Chaviero Solanos) pareiškimą apie 2006 m. BUSP perspektyvas. „Pasaulis nori, kad Europa imtųsi veiksmų“, – sakė J. Solana ir paragino ES išlikti „svarbia užsienio politikos veikėja“. Tuo tarpu vasario 2 d. Parlamentas patvirtino ataskaitą apie BUSP prioritetus.
Ataskaitoje pažymima, jog Taryba pateikia Parlamentui tik buvusiųjų metų veiklos užsienio ir saugumo politikoje aprašymą, nors pagal ES sutartį ir Tarpinstitucinį susitarimą Taryba turėtų konsultuotis su Parlamentu dėl BUSP. Deputatai pakartotinai prašo Tarybą pakeisti esamą praktiką ir suteikti Parlamentui „realią įtaką“ BUSP sprendimams, konsultuojantis su juo iš anksto. Jie taip pat „primygtinai ragina Tarybą skatinti daug viešesnę, skaidresnę ir aiškesnę bendrąją užsienio ir saugumo politiką“. Parlamentas ragina „atnaujinti ES saugumo strategiją išlaikant jos dvejopą – civilinį ir karinį pobūdį“. „Ypatingas dėmesys turėtų būti kreipiamas į didėjančią Sąjungos priklausomybę nuo energijos ir kitų strateginių išteklių, kuriuos tiekia vis nestabilesnėmis tampančios šalys ir regionai“, – teigia parlamentarai. Jų nuomone, klimato kaita, skurdas pasaulyje bei masinio naikinimo ginklų platinimas šiuo metu yra pagrindinės grėsmės ES bei tarptautiniam saugumui. Deputatų nuomone, „saugumas yra viską apimanti bendroji sąvoka, kuri negali būti taikoma tik vienos šalies interesams ir poreikiams, o turi būti nagrinėjama vadovaujantis daugiašališkumo principu“. Siūloma „daugiau dėmesio skirti nusiginklavimo iniciatyvoms ir masinio naikinimo ginklų neplatinimo klausimams, stiprinti daugiašales sutartis“. Ataskaitoje pažymimas NATO vaidmuo vykdant Europos užsienio ir saugumo politiką. Taip pat atkreipiamas dėmesys į nelegalios migracijos keliamą pavojų. Ataskaitoje teigiama, jog „dabartinė partnerystė su Rusija yra daugiau pragmatinė nei strateginė“, nes „ja nesiekiama pažangos žmogaus teisių ir teisinės valstybės principų srityse“. Parlamentarai ragina pataisyti šią padėtį – pavyzdžiui, siekti sumažinti karines pajėgas Kaliningrado srityje, taip pat „paspartinti tikrą taikos procesą Čečėnijoje įtraukiant visus demokratinius visuomenės sluoksnius“. Deputatai taip pat tikisi, jog „Rusijos santykiai su bendrais jos ir ES kaimynais bus skaidresni ir nešališkesni“. Deputatų nuomone, „Afrikos plėtotė turi būti Sąjungos išorės politikos veiksmų prioritetas“, o „santykius su Kinija reikia pagerinti taip, kad pažanga būtų pasiekta ne tik prekybos ir ekonomikos srityse, bet ir žmogaus teisių bei demokratijos klausimuose“. Parlamentas „dar kartą pabrėžia įpareigojančio ES ginklų eksporto kodekso reikalavimą ir ragina Tarybą nepanaikinti ginklų embargo Kinijai, kol joje nebus pasiekta didesnės pažangos žmogaus teisių ir ginklų eksporto kontrolės srityse“.
Elmar Brok (PPE-DE, DE)
A6-0389/2005
Dėl BUSP pagrindinių aspektų ir esminių pasirinkimų
Iniciatyvos procedūra. Svarstymas: 2006-02-01. Balsavimas: 2006-02-02 Dėl BUSP pagrindinių aspektų ir esminių pasirinkimų
Valstybės turėtų deklaruoti ES lėšų naudojimą
ES valstybės ir Komisija kartu yra atsakingos už 80 proc. ES lėšų naudojimą, įskaitant paramą žemės ūkiui ir struktūrinių fondų lėšas. Šių lėšų naudojimą kasmet tikrina Europos Audito Rūmai. Jau vienuolika metų iš eilės jie randa „neatitikimų“ patikrinę ES lėšų naudojimą Sąjungos šalyse.
Dar 2003 metais Parlamentas pareikalavo, kad Taryba imtųsi veiksmų pagerinti padėtį. Deputatai taip pat siūlė įpareigoti ES šalis teikti išankstinius ES biudžeto lėšų naudojimo planus, o šalių finansų ministrus - kiekvienų metų pabaigoje pasirašyti ES lėšų panaudojimo deklaracijas. Tačiau Taryba nepritarė šiems siūlymams.
Vasario 1 d. grupė EP Biudžeto kontrolės komiteto narių paklausė Tarybos, kokių priemonių ji ėmėsi atsakydama į Audito Rūmų išvadą, jog „daugiausia klaidų [naudojant ES lėšas] padaryta dėl neteisėtų ir neteisingų sandorių“. Deputatai paklausė, ar Taryba pasirengusi atskleisti šių sandorių detales, o taip pat išvardinti ES šalis, kurios prieštarauja tam, kad būtų įteisintos ES lėšų naudojimo deklaracijos valstybių lygmeniu.
Vasario 2 d. Parlamentas priėmė rezoliuciją šiuo klausimu. Deputatai ragina Komisiją įteisinti išankstines neįpareigojančias ES lėšų panaudojimo Sąjungos valstybėse deklaracijas. „Reikia ne dažniau tikrinti, o gerinti priežiūros kokybę“, – mano deputatai ir kviečia „valstybėse sukurti veiksmingas ES išlaidų priežiūros ir kontrolės sistemas, nes to tikisi Europos mokesčių mokėtojai“. „Atitinkamos politinės ES valstybių valdžios institucijos turėtų prisiimti visišką atsakomybę už lėšas, paskirtas jų dispozicijon“, – teigiama rezoliucijoje.
Dėl valstybių ES lėšų valdymo deklaracijų
Svarstymas: 2006-02-01. Balsavimas: 2006-02-02 Dėl valstybių ES lėšų valdymo deklaracijų
-//EP//TEXT TA P6-TA-2006-0035 0 NOT XML V0//LT
-//EP//TEXT TA P6-TA-2006-0034 0 NOT XML V0//LT
-//EP//TEXT TA P6-TA-2006-0036 0 NOT XML V0//LT
-//EP//TEXT TA P6-TA-2006-0039 0 NOT XML V0//LT
-//EP//TEXT TA P6-TA-2006-0038 0 NOT XML V0//LT
-//EP//TEXT TA P6-TA-2006-0041 0 NOT XML V0//LT
-//EP//TEXT TA P6-TA-2006-0037 0 NOT XML V0//LT
-//EP//TEXT TA P6-TA-2006-0043 0 NOT XML V0//LT
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
