23.1.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Romano Maria La Russa, Konrad Szymański ir Adam Bielan
UEN frakcijos vardu,
dėl Irano
Europos Parlamento rezoliucija dėl Irano
Europos Parlamentas ,
–
atsižvelgdamas į savo ankstesnes rezoliucijas dėl Irano, visų pirma susijusias su branduolinių technologijų ir žmogaus teisių klausimais, ypač į 2007 m. spalio 25 d., 2006 m. lapkričio 16 d., 2006 m. vasario 15 d., 2005 m. lapkričio 17 d., 2005 m. spalio 13 d., 2005 m. sausio 13 d. ir 2004 m. spalio 28 d. rezoliucijas,
–
atsižvelgdamas į 2007 m. gruodžio 14 d. vykusios Europos Vadovų Tarybos posėdžio išvadas,
–
atsižvelgdamas į JT Saugumo tarybos 2007 m. kovo 24 d. rezoliuciją Nr. 1747, 2006 m. gruodžio 27 d. rezoliuciją Nr. 1737 ir 2006 m. liepos 31 d. rezoliuciją Nr. 1696 dėl Irano branduolinių ginklų programos,
–
atsižvelgdamas į Tarptautinės atominės energijos agentūros (TATENA) ir Irano valdžios institucijų bendro veiksmų plano išvadas,
–
atsižvelgdamas į TATENA valdybos ataskaitas, ir visų pirma į 2007 m. lapkričio 15 d. ataskaitą,
–
atsižvelgdamas į nacionalinės žvalgybos atliktą Irano ketinimų ir pajėgumų branduolinių technologijų srityje vertinimo ataskaitą,
–
atsižvelgdamas į EP ir Irano 2007 m. gruodžio 7–12 d. tarpparlamentinio posėdžio Teherane išvadas,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Iranas nesustabdė urano sodrinimo veiksmų, kaip nustatyta Branduolinio ginklo neplatinimo sutarties protokole dėl saugos garantijų ir kaip buvo reikalauta JT Saugumo tarybos rezoliucijose Nr. 1747/2007, 1737/2006 ir 1696/2006,
B.
kadangi TATENA delegacijos vadovas M. El Baradėjus 2008 m. sausio 12 d. padarė pareiškimą, kuriame teigiama, kad Irano valdžios institucijos sutiko per keturias savaites pateikti kompetentingus atsakymus į visus aktualius su Irano branduoline veikla susijusius klausimus,
C.
kadangi nepaisant to, kad Irano valdžios institucijos pateikia daugiau informacijos, būtina, jog jos tuoj pat pradėtų glaudžiai bendradarbiauti su TATENA inspektoriais, kad jie galėtų įvertinti esamą padėtį ir patikrinti, ar vykdomi urano sodrinimo darbai, kurie jau buvo aptikti kai kuriuose branduolinių technologijų centruose,
D.
kadangi JAV nacionalinės žvalgybos 2007 m. gruodžio 3 d. paskelbtoje vertinimo ataskaitoje teigiama, kad Iranas sustabdė savo 2003 m. branduolinių ginklų programą ir kad iki 2007 m. vidurio jis neatnaujino šios programos, o tai reiškia, kad Iranas turi de facto branduolinių ginklų gamybos planą ir negalima atmesti galimybės, kad sodrintasis uranas gali būti naudojamas ateityje kuriant branduolinius ginklus,
E.
kadangi per pastaruosius dvejus su puse metų, ypač po paskutinių 2005 m. prezidento rinkimų, palaipsniui blogėjo su žmogaus teisėmis ir pagrindinėmis laisvėmis susijusi padėtis Irane, nepaisant to, kad Iranas yra pasirašęs žmogaus teisių ir pagrindinių laisvių laikymąsi užtikrinančius tarptautinius susitarimus,
F.
kadangi 2007 m., vadovaujantis šariatu, buvo įvykdyta dar daugiau mirties bausmių (daugiau kaip 320), įskaitant ir nepilnamečių mirties bausmes, viešai pakariant ar užmėtant akmenimis,
G.
kadangi Irane nuolat pažeidžiamos netgi pačios elementariausios žmogaus teisės paniekinant žmogaus orumą,
H.
kadangi šios žiaurios represijos vykdomos visuose visuomenės sluoksniuose, įskaitant politinius oponentus, studentus, žurnalistus, mokytojus, moteris, profesinių sąjungų darbuotojus ir tautinėms bei religinėms mažumoms priklausančius atstovus, kurie visi kaltinami vykdant veiksmus, nukreiptus prieš „sistemą“,
I.
kadangi daugybė santarvės stiprinimo judėjimui priklausančių studentų ir moterų teisių judėjimo dalyvių buvo persekiojami ir užgauliojami, o šiuo metu laikomi specialiuose kalėjimuose,
1.
mano, kad Irano branduolinė programa ir urano sodrinimo darbai kelia rimtą grėsmę tarptautinei bendruomenei, kaip teigiama JT Saugumo tarybos rezoliucijose Nr. 1747, 1737 ir 1696;
2.
labai susirūpinęs Irano valdžios institucijų, kurios nesilaiko tarptautinių susitarimų ar papildomo protokolo dėl ne civiliams tikslams skirtos urano sodrinimo veiklos sustabdymo nuostatų, elgesiu;
3.
ragina Iraną laikytis TATENA rekomendacijų ir leisti atlikti branduolinių technologijų centrų patikrą, siekiant įvertinti jų pajėgumus ir atliekamos branduolinės veiklos mastus;
4.
dar kartą patvirtina visiškai remiąs sprendimą, kurį 2008 m. sausio 22 d. Berlyne priėmė JT Saugumo tarybai priklausančių penkių valstybių užsienio reikalų ministrai;
5.
ragina ES valstybes nares išlaikyti tvirtą poziciją Irano atžvilgiu, veikti išvien ir vykdyti spaudimą, tačiau kartu skatinti valstybių dialogą;
6.
reiškia didelį susirūpinimą dėl žmogaus teisių padėties blogėjimo Irane per pastaruosius metus ir kreipiasi į Irano valdžios institucijas prašydamas laikytis savo įsipareigojimų pagal tarptautinius žmogaus teisių reikalavimus ir Irano ratifikuotus dokumentus bei remti visuotines vertybes ir suteikti visiems asmenims teisę naudotis savo pilietinėmis teisėmis ir politinėmis laisvėmis;
7.
primena Irano vyriausybei, kaip vienai iš tarptautinius susitarimus dėl pilietinių, politinių, ekonominių, socialinių ir kultūrinių teisių pasirašiusiai šaliai, kad ji privalo gerbti pagrindines žmogaus teises ir visų pirmą laisvę išsakyti savo nuomonę, todėl ragina paleisti visus sąžinės kalinius;
8.
griežtai smerkia tai, kad Irane skiriama ir vykdoma mirties bausmė, ypač tai, kad ji skiriama ir (arba) vykdoma nepilnamečiams ir asmenims, kurie įvykdė nusikaltimą, kai buvo nepilnamečiai, ir ragina Irano valdžios institucijas laikytis tarptautiniu mastu pripažintų teisinių saugumo priemonių nepilnamečių atžvilgiu, pvz., Jungtinių Tautų vaiko teisių konvencijos;
9.
labai susirūpinęs dėl pastaraisiais metais Irane itin padidėjusių represijų pilietinės visuomenės judėjimų atžvilgiu ir ragina Irano valdžios institucijas baigti negailestingas represijas prieš studentų judėjimus, žmogaus teisių gynėjus, vieno milijono parašų rinkimo kampanijos aktyvistus, mažumų teisių gynėjus, intelektualus, mokytojus, žurnalistus ir profesinių sąjungų atstovus;
10.
ragina Irano valdžios institucijas iš savo baudžiamojo kodekso pašalinti visų rūšių kankinimus ir kitokį žiaurų, nežmonišką arba žeminamą elgesį ir taikomas bausmes bei teismo procesuose užtikrinti tinkamą visapusišką gynybą;
11.
reiškia nusivylimą dėl to, kad Taryba atsisakė imtis veiksmų pagal Europos Teisingumo Teismo 2006 m. gruodžio 12 d. priimtą sprendimą organizacijos PMOI klausimu ir atsižvelgti į naujausią Jungtinės Karalystės teismo 2007 m. lapkričio 30 d. patvirtintą nutarimą išbraukti PMOI organizaciją iš teroristų organizacijų sąrašų; ragina Tarybą išbraukti šį judėjimą iš savo teroristinių organizacijų sąrašo;
12.
pabrėžia, kad galimybės sudaryti ES ir Irano prekybos ir bendradarbiavimo susitarimus labai priklausys nuo to, kaip keisis žmogaus teisių padėtis Irane, taip pat ir nuo glaudaus bendradarbiavimo su TATENA, siekiant užtikrinti taikių branduolinės programos tikslų įgyvendinimą;
13.
ragina Komisiją pateikti ataskaitą ES ir Irano ryšių perspektyvos tema ir apsvarstyti galimybes, kaip iš naujo pradėti dialogą žmogaus teisių klausimais, į kurį taip pat būtų galima įtraukti derybas dėl prekybos ir bendradarbiavimo, nors derybų rezultatai priklausytų tik nuo to, ar Irane daroma pažanga žmogaus teisių ir branduolinių technologijų srityse;
14.
paveda Pirmininkui perduoti šią rezoliuciją Tarybai, Komisijai, Vyriausiajam įgaliotiniui BUSP, valstybių narių vyriausybėms ir parlamentams, Jungtinių Tautų Generaliniam Sekretoriui, Jungtinių Tautų Saugumo tarybai, Jungtinių Tautų Žmogaus teisių tarybai, Irano Aukščiausiojo Teismo pirmininkui ir Irano Islamo Respublikos vyriausybei bei parlamentui.
