18.11.2009 B7-0154/2009 PASIŪLYMAS DĖL REZOLIUCIJOS Pateiktas uždavus klausimą, į kurį atsakoma žodžiu B7‑0210/2009
pagal Darbo tvarkos taisyklių 115 straipsnio 5 dalį
dėl kompensacijų keleiviams oro linijų bendrovės bankroto atveju
Roberts Zīle
, Jacqueline Foste
ECR frakcijos vardu
PE428.772v01-00 B7‑0154/2009 Europos Parlamento rezoliucija dėl kompensacijų keleiviams oro linijų bendrovės bankroto atveju
Europos Parlamentas,
– atsižvelgdamas į 2009 m. spalio 15 d. klausimą Komisijai dėl kompensacijų keleiviams oro linijų bendrovės bankroto atveju ( O-0089/09 – B7‑0210/2009 );
– atsižvelgdamas į 1990 m. birželio 13 d. Tarybos direktyvą 90/314/EEB dėl kelionių, atostogų ir organizuotų išvykų paketų;
– atsižvelgdamas į 1997 m. spalio 9 d. Tarybos reglamentą (EB) Nr. 2027/97 dėl oro vežėjo atsakomybės nelaimingų atsitikimų atveju;
– atsižvelgdamas į 2004 m. balandžio 21 d. Europos Parlamento ir Tarybos reglamentą (EB) Nr. 785/2004 dėl draudimo reikalavimų oro vežėjams ir orlaivių naudotojams;
– atsižvelgdamas į 2004 m. vasario 11 d. Europos Parlamento ir Tarybos reglamentą (EB) Nr. 261/2004, nustatantį bendras kompensavimo ir pagalbos keleiviams taisykles atsisakymo vežti ir skrydžių atšaukimo arba atidėjimo ilgam laikui atveju, panaikinantį Reglamentą (EEB) Nr. 295/91;
– atsižvelgdamas į 2008 m. rugsėjo 24 d. Europos Parlamento ir Tarybos reglamentą (EB) Nr. 1008/2008, nustatantį bendras oro susisiekimo paslaugų Bendrijoje taisykles;
– atsižvelgdamas į Darbo tvarkos taisyklių 115 straipsnio 5 dalį,
A. kadangi Tarybos direktyvoje 90/314/EEB reglamentuojami atostogų paketų verslo aspektai ir numatomos tinkamos kompensacijos bei vartotojų grąžinimas į išvykimo šalį atostogų paketų bendrovių bankroto atveju;
B. kadangi pagal Reglamentą (EB) Nr. 2027/97 nustatomas oro vežėjo atsakomybės pobūdis nelaimingų atsitikimų atveju ir kompensacijų keleiviams tvarka;
C. kadangi pagal Reglamentą (EB) Nr. 785/2004 nustatomi oro vežėjams ir orlaivių naudotojams taikomi draudimo reikalavimai, kuriuos būtina patenkinti;
D. kadangi pagal Reglamentą (EB) Nr. 261/2004 numatomos kompensacijos ir pagalba keleiviams, kuriuos atsisakoma vežti arba kurių skrydžiai atšaukiami ar atidedami ilgam laikui;
E. kadangi pagal Reglamentą (EB) Nr. 1008/2008 orlaivių naudotojams numatomos griežtos finansinės taisyklės;
F. kadangi per pastarąjį dešimtmetį labai padaugėjo santykinai mažų pigių skrydžių bendrovių, skraidinančių keleivius į populiarias atostogų vietas, ir jų pervežamų keleivių;
G. kadangi per pastaruosius metus aviacijos sektoriuje bankrutavo daug bendrovių, dėl šios priežasties kai kuriais atvejais daugybė keleivių įstrigdavo atvykimo vietose ir negalėdavo pasinaudoti atgaliniu bilietu;
1. primena, kad Komisija atliko svarbų tyrimą, kuriame nagrinėjo dėl oro linijų bendrovių bankrotų kylančius sunkumus ir šių bankrotų poveikį keleiviams;
2. atkreipia dėmesį į šio tyrimo išvadas ir į tai, kad jame nagrinėjama daug galimybių;
3. pažymi, kad 2009 m. spalio 7 d. plenarinėje sesijoje Komisijos narys A. Tajani įsipareigojo Parlamentui atlikti poveikio vertinimą;
4. ragina Komisiją užtikrinti, kad nacionalinės aviacijos institucijos (kontrolės įstaigos) vykdytų savo pareigas ir reguliariai pateiktų registruotų oro linijų bendrovių finansinės padėties vertinimą ir naudotųsi joms suteiktomis galiomis sustabdyti ir (arba) atšaukti veiklos licencijas, kol dar neprasidėjo bendrovės likvidavimo procedūra;
5. primena, kad, be nacionalinės reguliavimo kontrolės, yra daug kitų priemonių, kurias Komisija turėtų taikyti siekdama apsaugoti keleivius oro linijų bendrovės bankroto atveju. Keleiviams turėtų būti privaloma tvarka teikiama informacija apie riziką, galimybes pasirinkti draudimą ir kitas apsaugos priemones;
6. ragina Komisiją (jei nacionalinės reguliavimo įstaigos nepatenkintų šių prašymų iki 2010 m. liepos 1 d.) išnagrinėti galimybę parengti pasiūlymą dėl teisės akto priėmimo, kurio tikslas būtų nustatyti kompensacijas likviduojamų oro bendrovių keleiviams ir parengti finansinių ir administracinių klausimų sprendimo nuostatas siekiant užtikrinti, kad oro bendrovės bankroto atveju atvykimo šalies oro uoste likusieji keleiviai būtų parskraidinti namo;
7. teigia, kad visos šios teisinės priemonės turėtų būti tinkamos ir suderintos, jas taikant neturėtų neproporcingai didėti esama administracinė našta nei oro bendrovėms, nei atitinkamoms valstybės (Bendrijos) institucijoms, neturėtų būti iškraipoma konkurencija, kadangi priešingu atveju padidėtų bilietų kainos keleiviams;
8. ragina Komisiją išsiaiškinti, ar nacionalinės aviacijos institucijos (kontrolės įstaigos) galėtų greitai grąžinti konfiskuotus orlaivius, kad jais būtų galima pasinaudoti norint parvežti namo atvykimo šalyse likusius keleivius;
9. paveda Pirmininkui perduoti šią rezoliuciją Tarybai, Komisijai ir valstybių narių parlamentams bei vyriausybėms.
