1.10.2007
PASIŪLYMAS DĖL REKOMENDACIJOS TARYBAI
pagal Darbo tvarkos taisyklių 114 straipsnio 1 dalį
pateikė: Janusz Onyszkiewicz
ALDE frakcijos vardu,
dėl Europos Sąjungos ir Rusijos santykių
Europos Parlamento rekomendacija Tarybai dėl Europos Sąjungos ir Rusijos santykių
Europos Parlamentas ,
–
atsižvelgdamas į derybas dėl naujo Europos Sąjungos ir Rusijos partnerystės ir bendradarbiavimo susitarimo,
–
atsižvelgdamas į Rusijoje artėjančius visuotinius rinkimus 2007 m. gruodžio mėn. ir prezidento rinkimus 2008 m. pavasarį,
–
atsižvelgdamas į dideles ES ir Rusijos santykių problemas, taip pat į didėjančias autoritarines tendencijas, pasireiškiančias ne tik pačioje Rusijoje, bet ir jos išorės santykiuose,
–
atsižvelgdamas į Darbo tvarkos taisyklių 114 straipsnio 1 dalį,
A.
atsižvelgdamas į didžiulę Rusijos svarbą Europos ir pasaulio stabilumui ir gerovei,
B.
kadangi ES ne kartą pabrėžė įsipareigojimą siekti demokratijos vertybėmis grindžiamos strateginės partnerystės su Rusija,
C.
atsižvelgdamas į tai, kad vis labiau reikia ryžtingos, tvirtos ir nuoseklios ES politikos Rusijos atžvilgiu,
1.
teikia Tarybai šias rekomendacijas:
a) toliau siekti išspręsti prekybos klausimus, kurie šiuo metu neleidžia pradėti derybų dėl naujo Europos Sąjungos ir Rusijos partnerystės ir bendradarbiavimo susitarimo;
b) parengti aiškią strategiją, kuri padėtų užtikrinti, kad Rusija labiau įgyvendintų demokratines taisykles ir labiau gerbtų pagrindines vertybes – bendras vertybes, turinčias tapti būsimų santykių pagrindu;
c) toliau siekti Rusijos narystės PPO ir to, kad Rusija pripažintų šiuolaikines investicijų ir verslo taisykles kaip iš tikrųjų nepriklausomo privataus sektoriaus pagrindinius principus;
d) toliau puoselėti Rusijos prisijungimo prie Energetikos chartijos perspektyvą ir siekti sėkmingos ratifikavimo proceso baigties;
2.
paveda Pirmininkui perduoti šią rekomendaciją Tarybai ir, informavimo tikslu, Komisijai, valstybėms narėms ir Rusijos Valstybės Dūmai bei vyriausybei.
