Neeilinėje EP sesijoje – pagyrimo žodžiai Portugalijai
Institucijos
2007-12-18 - 20:17
Portugalijos ministras pirmininkas J. Sócrates Europos Parlamente
Antradienį surengtoje neeilinėje EP plenarinėje sesijoje europarlamentarai aptarė Portugalijos pirmininkavimo ES rezultatus bei Lisabonos sutarties pasirašymo reikšmę. Dauguma kalbėjusiųjų džiaugėsi sėkmingu susitarimu dėl ES reformų ir ragino Sąjungos šalis jį ratifikuoti. Posėdyje taip pat pasirašytas 2008 m. ES biudžetas.
„Visi mūsų tikslai buvo pasiekti“, – posėdyje sakė pastarąjį pusmetį ES pirmininkavusios Portugalijos ministras pirmininkas José Sócrates . Prelegentas pridūrė: „Šiandien Europa yra stipresnė, labiau pasitiki savimi ir tvirčiau žvelgia į ateitį“. Pasak kalbėtojo, Lisabonos sutarties pasirašymas „yra ženklas pasauliui, kad Europa sugrįžo“. J. Sócrates dar akcentavo strateginės partnerystės su Brazilija reikšmę bei pasidžiaugė po septynerių metų pertraukos atnaujintu aukščiausio lygio dialogu su Afrikos šalimis. Portugalijos ministras pirmininkas pasidžiaugė ir Šengeno erdvės plėtra, pavadindamas ją „tikra sėkmės istorija“ naujųjų ES šalių piliečiams. Savo ruožtu prelegentas paragino ateityje daugiau dėmesio skirti migracijos, klimato kaitos ir kitiems su globalizacija susijusiems klausimams.
Europos Komisijos pirmininkas José Manuel Barroso padėkojo Portugalijai už „puikų ES interesų gynimą“. Prelegentas pasveikino Vengriją, kuri pirmoji ratifikavo Lisabonos sutartį. „Labai simboliška, kad tai padarė viena iš naujųjų ES narių“, – pridūrė prelegentas ir paragino kitas ES šalis ratifikuoti šią sutartį, kad ji įsigaliotų 2009 m. sausio 1 d. J.M. Barroso pasidžiaugė stiprėjančiu piliečių pasitikėjimu ES, kurį „svarbu pateisinti“. Savo ruožtu prelegentas sveikino susitarimą dėl „Galileo“ projekto ir Europos technologijų instituto finansavimo, gyrė vieningą ES šalių poziciją Balio klimato kaitos konferencijoje ir ragino laikytis bendro požiūrio Kosovo klausimu. Komisijos pirmininkas taip pat pasidžiaugė Šengeno erdvės plėtra bei pažadėjo kitąmet pasiūlyti teisės aktų migracijos srityje.
Europos liaudies partijos lyderis Joseph Daul (Prancūzija) išreiškė savo frakcijos paramą Lisabonos sutarčiai, kuri suteiks ES nuoseklumo ir sustiprins jos vertybinį pagrindą, išsaugodama Europos įvairovę. Ypač svarbu tai, jog sustiprės Europos Parlamento galios, teigė EP narys. „Žmonėms reikia daugiau Europos“, – pažymėjo deputatas ir pridūrė, jog XXI amžiuje tik gilesnė valstybių integracija pajėgi užtikrinti klestėjimą.
Socialistų frakcijos pirmininkas Martin Schulz (Vokietija) padėkojo Portugalijai už sėkmingą pirmininkavimą. Deputato teigimu, Lisabonos sutarties pasirašymas „išvedė ES iš stagnacijos“, o dabar turime „iš visų jėgų kovoti, kad ji būtų ratifikuota“. EP narys dar pasidžiaugė sėkmingais ES šalių lyderių susitikimais su Afrikos valstybių ir Brazilijos vadovais, taip pat ES indėliu siekiant visuotinio mirties bausmės moratoriumo. Kalbėtojas pritarė rengiamam komunikatui dėl visuotinės svarbos paslaugų, tačiau prieštaravo siekiui įteisinti kilmės šalies principą medicinoje.
Liberalų ir demokratų aljanso lyderis Graham Watson (Jungtinė Karalystė) gyrė Portugaliją už jos pasiekimus. Pasak deputato, Lisabonos sutartis „suteikė Europai priemonių ir tvirtybės nukreipti globalizaciją mums naudinga linkme“. Savo ruožtu EP narys pažymėjo, jog dar reikėtų daug nuveikti sprendžiant darbo jėgos mobilumo ir lankstumo, duomenų apsaugos bei kitas problemas.
Sąjungos už tautų Europą pirmininkas Brian Crowley (Airija) pasidžiaugė susitarimu dėl Lisabonos sutarties ir pageidavo sėkmingo jos ratifikavimo. Deputatas taip pat sveikino ES šalių vienybę Balio klimato kaitos konferencijoje. Pažymėjęs ES ir Afrikos šalių vadovų susitikimo svarbą, EP narys teigė, jog „daugelis Europos valstybių vadovų pernelyg iš aukšto vertino Afriką“.
Žaliųjų frakcijos atstovė Monica Frassoni (Italija) pavadino Portugalijos pirmininkavimą „itin europietišku“. Deputatės teigimu, dažnai per daug toleruojamos antieuropietiškos nuotaikos, kurių dėka Lisabonos sutartis yra „blogesnė negu Konstitucija“. Paminėjusi klimato kaitos konferenciją Balyje, EP narė pageidavo, kad jos sprendimai „taptų konkrečiais darbais“.
„Išgirdome nemažai savigyros“, – sakė Europos vieningųjų kairiųjų lyderis Francis Wurtz (Prancūzija) ir paragino savikritiškiau pažvelgti į dabartinę ES padėtį. Pažymėjęs, jog „anglosaksiškas kapitalizmo modelis sužlugo“, deputatas suabejojo, „ar dabar tinkamiausias metas propaguoti laisvą konkurenciją“. Prelegentas kritikavo „verslininkų ir pramonininkų lobizmą“ klimato kaitos konferencijoje, taip pat „savęs cenzūravimą“ Palestinos klausimu.
Nepriklausomybės ir demokratijos frakcijos narys Nigel Farage (Jungtinė Karalystė) teigė, jog Lisabonos sutartis yra „gigantiška apgavystė“ siekiant „primesti žmonėms [Europos] Konstituciją nedrįstant jos pavadinti savo vardu“. Deputato nuomone, šia sutartimi siekiama sukurti Europos supervalstybę ignoruojant žmonių nuomonę. Jam pritarė ir frakcijoms nepriklausantis deputatas Maciej Marian Giertych (Lenkija). „Ar pasirašiusieji žinojo, ką pasirašo?“ – klausė EP narys, pažymėjęs, jog dar nėra konsoliduotos sutarties versijos, o esamas tekstas yra „visiškas chaosas“.
Antradienio plenariniame posėdyje taip pat iškilmingai pasirašytas 2008 m. ES biudžetas. Ta proga EP pirmininkas Hans-Gert Pöttering pasidžiaugė tuo, kad Europos Parlamentui pavyko įtikinti ES Tarybą finansuoti visą „Galileo“ projektą ir Europos technologijų instituto veiklą Sąjungos lėšomis, panaudoti lankstumo priemonės lėšas Palestinai ir kitoms užsienio politikos sritims, taip pat skirti pakankamai lėšų kitiems ES politikos įsipareigojimams. Savo ruožtu EP pirmininkas padėkojo Portugalijai už sėkmingą pirmininkavimą, taip pat paragino ES šalis pasekti Vengrijos pavyzdžiu ir kuo greičiau ratifikuoti Lisabonos sutartį.
Svarstymas: 2007-12-18
20071217IPR15646
LT
1
PHOTO
20071218PHT16367.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
