Klausimas, į kurį atsakoma žodžiu, Nr. O-0095/2010
Komisijai
Darbo tvarkos taisyklių 115 straipsnis
Sharon Bowles
Ekonomikos ir pinigų politikos komiteto vadu Tema: Europos finansinio stabilumo fondas, Europos finansinės padėties stabilizavimo priemonė ir veiksmai ateityje
2010 m. gegužės 11 d. nustatyta Europos finansinės padėties stabilizavimo priemonė (EFPSP, Tarybos reglamentas (ES) Nr. 407/2010 ). 2010 m. birželio 7 d. euro zonai priklausančios valstybės narės įsteigė Europos finansinio stabilumo fondą (EFSF), o euro zonai priklausančios valstybės narės įsipareigojo teikti ESFS priemonių garantiją iki 440 milijardų eurų iš viso. 2002 m. vasario 18 d. nustatyta priemonė, pagal kurią teikiama vidutinės trukmės finansinė pagalba valstybių narių mokėjimų balansams išlaikyti (Tarybos reglamentas (EB) Nr. 332/2002 ).
1. Kalbant apie Europos finansinės padėties stabilizavimo priemonę (EFPSP), ar galėtų Komisija paaiškinti, kokį realų poveikį metiniam ES biudžetui ir daugiametei finansinei programai galėtų turėti formuluotė „neviršija galimos mokėjimų asignavimų maržos pagal nustatytą nuosavų išteklių viršutinę ribą“ ir kokį ryšį su tuo turėtų Ecofin išvadose minimi 60 milijardų eurų?
2. Turint mintyje tai, kad abi priemones, t.y. EFPSP ir EFSF, reikėjo nustatyti skubiai ir ad hoc pagrindu, ar Komisija yra pasirengusi atlikti šių dviejų priemonių poveikio vertinimą?
3. Kokiais saugikliais išvengiama galimo tiesioginio šių priemonių poveikio EIB teikiamam finansavimui ir paskoloms?
4. Kalbant iš dabarties atskaitos taško, ar būtų buvę geriau, jei šios dvi priemonės būtų buvusios nustatytos dar prieš krizę? Ko ES turėtų pasimokyti, įskaitant sprendimų priėmimo procedūrą, iš šios nesenos patirties?
5. Kada Komisija numato pateikti laukiamą teisės akto pasiūlymą dėl nuolatinio valstybių skolų krizės valdymo mechanizmo ir koks būtų jo teisinis pagrindas?
6. Kaip Komisija ketina užtikrinti, kad į visas šias naujas procedūras būtų įtrauktas Europos Parlamentas?
7. Kaip bus koordinuojama EFSF ir TVF veikla palūkanų normų ir lėšų skyrimo klausimais ir kokios bus pasekmės, jei jos ir lėšų skyrimas nebus vertinami kaip pari passu?
8. Jei Europos finansinės padėties stabilizavimo priemonės lėšos būtų išsemtos, kaip būtų sprendžiama euro zonai nepriklausančių valstybių narių poreikių problema?
9. Kodėl Reglamentui (ES) Nr. 407/2010 kaip teisinis pagrindas panaudota Sutarties 122 straipsnio 2 dalis, o Reglamentui (EB) Nr. 332/2002 – 352 straipsnis (buvęs 308 straipsnis)?
OL L 118, 2010 5 12, p. 1. OL L 53, 2002 2 23, p. 1.