9.2.2011 B7-0110/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos – Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl įstatymo viršenybės Rusijoje
Kristiina Ojuland
,
Graham Watson
,
Marietje Schaake
,
Leonidas Donskis
,
Ramon Tremosa i Balcells
,
ALDE frakcijos vardu
PE459.642v01-00 B7‑0110/2011 Europos Parlamento rezoliucija dėl įstatymo viršenybės Rusijoje
Europos Parlamentas ,
– atsižvelgdamas į ES ir Rusijos partnerystės ir bendradarbiavimo susitarimą, kuris įsigaliojo 1997 m. ir kurio galiojimo laikas baigėsi 2007 m., nors jis vis dar galioja, kol nebaigtos vykstančios derybos dėl naujo susitarimo,
– atsižvelgdamas į ankstesnius Europos Parlamento pranešimus ir rezoliucijas Rusijos ir ES ir Rusijos santykių klausimu, ypač į 2009 m. rugsėjo mėn. priimtą rezoliuciją dėl žmogaus teisių gynėjų nužudymo atvejų Rusijoje ir rezoliucijas dėl ES ir Rusijos aukščiausio lygio susitikimų, be kita ko, į 2010 m. birželio mėn. rezoliuciją dėl aukščiausio lygio susitikimo Rostove,
– atsižvelgdamas į 2010 m. gruodžio mėn. priimtą EP metinį pranešimą dėl žmogaus teisių padėties pasaulyje 2009 m.,
– atsižvelgdamas į ES ir Rusijos konsultacijas žmogaus teisių klausimais,
– Atsižvelgdamas į iniciatyvą „Partnerystė siekiant modernizavimo“, pradėtą 2010 m. gegužės mėn. ES ir Rusijos aukščiausiojo lygio susitikime Rostove prie Dono, ir į Rusijos vadovų pareikštą įsipareigojimą vadovautis įstatymo viršenybės principu kaip esminiu Rusijos modernizavimo pagrindu,
– atsižvelgdamas į antrąjį kaltinamąjį nuosprendį Michailui Chodorkovskiui ir Platonui Lebedevui, paskelbtą 2010 m. gruodžio 30 d. antrajame teismo procese dėl bendrovės „Jukos“ turto, taip pat į keletą Komisijos pirmininko pavaduotojos – vyriausiosios įgaliotinės Catherine Ashton, Europos Parlamento Pirmininko Jerzy Buzeko ir Europos Komisijos pirmininko José Manuelio Barroso pareiškimų,
– atsižvelgdamas į 2010 m. gruodžio 31 d. įvykdytą Boriso Nemcovo ir maždaug 70 kitų asmenų suėmimą po opozicijos demonstracijos,
– atsižvelgdamas į 2011 m. sausio 24 d. teroristų antpuolį Domodedovo oro uoste, kurio metu žuvo 35 žmonės ir buvo daug sužeistų,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Europos Sąjunga ir toliau įsipareigojusi labiau stiprinti ir vystyti Europos Sąjungos ir Rusijos santykius, taip pat laikytis iniciatyvos „Partnerystė siekiant modernizavimo“, kuri remiasi tvirtu prisirišimu prie demokratijos principų, pagarba pagrindinėms ir žmogaus teisėms bei įstatymų viršenybei, principų,
B. kadangi pirmiau nurodyti atvejai yra tik geriausiai už Rusijos ribų žinomi pavyzdžiai, parodantys Rusijos valstybės sisteminį nepajėgumą laikytis įstatymo viršenybės principo ir užtikrinti teisingumo vykdymą savo piliečiams,
C. kadangi pernelyg dažnai Rusijos kovos su terorizmu priemonės kritikuojamos už brutalumą ir represijas,
1. reiškia Parlamento užuojautą sausio 24 d. Domodedovo oro uoste įvykusio teroristų antpuolio aukų šeimoms ir solidarumą su tais, kurie buvo sužeisti antpuolio metu; pabrėžia, kad Rusijos valdžios institucijos turi reaguoti į šį antpuolį teisiniu ir santūriu būdu ir kad Rusijos teismų sistemai turi būti leista veikti laisvai ir nepriklausomai persekiojant ir nuteisiant asmenis, atsakingus už antpuolį;
2. nurodo, kad antpuolis Domodedove sukėlė visuomenės diskusijas dėl oro uosto milicijos veiksmų, o Prezidentas D. Medvedevas kritikavo milicijos pajėgas už nederamą neveiklumą ir pinigų prievartavimą iš keleivių, atvykstančių iš Vidurinės Azijos;
3. apgailestauja dėl antrojo baudžiamojo proceso prieš Michailą Chodorkovskį ir Platoną Lebedevą 2010 m. gruodžio 30 d. nuosprendžio, pagal kurį jie abu buvo nuteisti ilgą laiką kalėti, neskaitant ankstesniuose nuosprendžiuose numatyto laiko; pabrėžia, kad dėl šio ir ankstesnių procesų prieš M. Chodorkovskį ir P. Lebedevą bei bendrovę „Jukos“ kilo rimtų teisinių abejonių ir kad procesai prieš bendrovę „Jukos“ ir jos ankstesnius vadovus daugelio Rusijos piliečių laikomi iš esmės politiniais;
4. ragina, kad vykstančio apeliacinio bylos prieš M. Chodorkovskį ir P. Lebedevą nagrinėjimo metu būtų atlikta nepriklausoma teisminė peržiūra ir kad būtų atliktas oficialus pareiškimų dėl politinio kišimosi į šios bylos nepriklausomą teisminį nagrinėjimą tyrimas, apsvarstant, be kitų veiksnių, neteisminius valstybės pareigūnų pareiškimus prieš nuosprendžio paskelbimą;
5. apgailestauja dėl 2010 m. gruodžio 31 d. įvykdyto Boriso Nemcovo ir kitų asmenų suėmimo po jų dalyvavimo vadinamojoje „Strategijos 31“ protesto akcijoje, laiko, kurį jie buvo sulaikyti, ir nuosprendžių už viešosios tvarkos trikdymą, taip pat tai smerkia; pabrėžia, kad Rusijos valdžios institucijos privalo laikytis susirinkimų laisvės ir teisės taikiai protestuoti principų ir juos gerbti;
6. pakartoja savo raginimą Rusijos teisminėms institucijoms paspartinti tyrimą dėl Rusijos teisininko Sergejaus Magnitskio mirties 2009 m. lapkričio 16 d.; apgailestauja, kad šis atvejis puikiai rodo, jog dar esama didelių Rusijos teismų sistemos trūkumų; apgailestauja dėl padėties, kai žmogaus teisių gynėjai dažnai patiria šiurkštų elgesį ir teisiami procesuose, kuriuose nepaisoma Rusijos Federacijos baudžiamojo proceso kodekso (pvz., 72 straipsnio byloje prieš organizacijai „Memorial“ atstovaujantį Olegą Orlovą dėl šmeižto), o už žmogaus teisių gynėjų, nepriklausomų žurnalistų ir teisininkų užpuolimą ar netgi nužudymą atsakingi asmenys vis dar pernelyg dažnai yra nebaudžiami;
7. pakartoja savo prašymą Tarybai, jei Rusijos institucijos nesiims teigiamų veiksmų siekdamos bendradarbiauti ir tirti Sergejaus Magnitskio bylą, primygtinai raginti, kad Rusijos valdžios institucijos patrauktų atsakomybėn kaltus asmenis, ir apsvarstyti galimybę uždrausti atvykti į ES Rusijos pareigūnams, kurie susiję su šia byla, ir skatina ES teisėsaugos institucijas bendradarbiauti įšaldant šių Rusijos pareigūnų bankų sąskaitas ir kitą turtą visose ES valstybėse narėse; ragina Vyriausiąją įgaliotinę pranešti Europos Parlamentui, kokias dar galima numatyti baudžiamąsias priemones ir sankcijas, kurios šiuo ar kitais atvejais būtų taikytinos Rusijos pareigūnams ir sprendimus priimantiems asmenims, atsakingiems už rimtus ir sistemingus žmogaus teisių pažeidimus ir įstatymo viršenybės principo nesilaikymą;
8. ypatingai atkreipia dėmesį į padėtį Šiaurės Kaukaze, kur toliau vyksta neteisminiai nužudymai ir žmonių dingimai be žinios; ragina Rusijos valdžios institucijas apsaugoti žmogaus teisių gynėjus, teisininkus ir žurnalistus Šiaurės Kaukaze ir suteikti jiems tinkamą apsaugą; tikisi, kad Rusijos valdžios institucijos ypatingai atkreips dėmesį į skubų poreikį stiprinti įstatymų viršenybę ir pagrindinių teisių laikymąsi Šiaurės Kaukaze;
9. ragina Komisiją skubiai pateikti Parlamentui vertinimą, ar teisminės priemonės, kurių Rusijoje imtasi prieš keletą tarptautinių ir vidaus bendrovių ir prieš jų vadovus, suderinamos su Rusijai keliamais reikalavimais, susijusiais su jos ketinimu tapti visateise PPO nare;
10. ragina Tarybą ir Komisiją iškelti klausimą dėl šioje rezoliucijoje nurodytų atvejų savo susitikimuose su Rusijos vyriausybe, ypač būsimo ES ir Rusijos aukščiausio lygio susitikimo metu;
11. nurodo, kad Rusija, kaip Europos Tarybos narė, įsipareigojusi visapusiškai laikytis bendrų Europos reikalavimų dėl demokratijos, pagrindinių ir žmogaus teisių bei įstatymo viršenybės ir vykdyti Europos žmogaus teisių teismo sprendimus; ragina Rusiją geriau vykdyti Europos žmogaus teisių teismo sprendimus;
12. ragina Tarybą ir Komisiją suteikti konkrečią pagalbą ir žinias, siekiant stiprinti teismų sistemos ir teisėsaugos tarnybų nepriklausomumą bei gerinti teismų sistemos gebėjimus atsispirti politiniam ir ekonominiam sprendimui; pabrėžia, kad yra linkęs prisidėti prie tokios pagalbos teismams programos sukūrimo ir prisidėti prie teisėsaugos darbuotojų, prokurorų ir teisėjų švietimo ir mokymų;
13. pakartoja raginimą stiprinti ES ir Rusijos dialogą žmogaus teisių klausimais ir leisti prie šio proceso veiksmingai prisidėti Europos Parlamentui, Valstybės Dūmai bei pilietinei visuomenei ir žmogaus teisių organizacijoms; Komisijos pirmininko pavaduotojai – vyriausiajai įgaliotinei primena sudarant biudžetą Europos Parlamento priimtą sprendimą įsteigti pilietinės visuomenės forumą, kuris vyktų vienu metu su ES ir Rusijos aukščiausiojo lygio susitikimais, rengiamais kas pusmetį;
14. paveda Pirmininkui perduoti šią rezoliuciją Tarybai, Komisijai, valstybių narių ir Rusijos Federacijos vyriausybėms ir parlamentams.
