KLAUSIMAS ŽODŽIU SU DEBATAIS O-0074/06
pagal 108 Darbo tvarkos taisyklių straipsnį
pateikė
Giuseppe Gargani
Teisės reikalų komiteto vardu
Komisijai
Tema: Europos sutarčių teisė
Atsižvelgdamas į savo 2006 m. kovo 23 d. rezoliuciją dėl Europos sutarčių teisės ir acquis peržiūros: tolesni veiksmai (P6_TA PROV(2006)0109),
atsižvelgdamas į 2005 m. rugsėjo 23 d. Komisijos pateiktą pirmąją metinę Europos sutarčių teisės ir acquis persvarstymo pažangos ataskaitą (COM(2005)0456 galutinis), kurioje Komisija teigia, kad vartotojų acquis persvarstymas „duos paskatą platesnės Bendros pagrindų sistemos (BPS) vystymuisi“,
atsižvelgdamas į 2004 m. spalio 11 d. Komisijos komunikatą Europos Parlamentui ir Tarybai „Europos sutarčių teisė ir acquis peržiūra: tolesni veiksmai“ (COM(2004)0651 galutinis), kuriame Komisija teigia, kad „teikdama pasiūlymus, kai reikės, pasinaudos Bendra pagrindų sistema (BPS) kaip priemonių rinkiniu, kad pagerintų dabartinės acquis ir būsimų teisės dokumentų sutarčių teisės srityje kokybę ir suderinamumą“,
kadangi 2006 m. kovo 23 d. Parlamentas atkreipė dėmesį į tai, kad neaišku, kokių praktinių rezultatų duos Europos sutarčių teisės iniciatyva arba kokiu teisiniu pagrindu bus priimtos bet kokios įpareigojančios priemonės,
kadangi 2006 m. kovo 23 d. Parlamentas reikalavo, kad kartu su kita atitinkama informacija Komisija pateiktų pareiškimą, kuriame būtų paaiškinta, kaip ji siūlo panaudoti tolesnės BPS tinklo darbo grupių ir tyrimo grupių veiklos rezultatus,
Ar Komisija ketina į platesnę Bendrą pagrindų sistemą įtraukti ne tik su vartotojais, bet ir su kitais aspektais susijusią sutarčių teisę, ir kokiu mastu ji ketina tai daryti?
Kokie yra Komisijos ketinimai Bendros pagrindų sistemos paskirties ir teisinės formos atžvilgiu? Ar BPS turėtų būti privaloma priemonė ir koks būtų šios priemonės teisinis pagrindas? Ar BPS turėtų būti naudojama tik kaip priemonių rinkinys Komisijai siekiant įgyvendinti tolesnius teisėkūros pasiūlymus?
Ar Komisija nemano, kad platesnės Bendros pagrindų sistemos paskirtis turėtų būti tiksliai apibrėžta, prieš pateikiant bet kokį tolesnį teisėkūros pasiūlymą, susijusį su sutarčių teisės klausimais?
Kaip Komisija planuoja tyrimų grupių ir BPS tinklo darbo rezultatus panaudoti teisiniams sandoriams? Kokias būsimas teisines priemones, susijusias su sutarčių teisės klausimais, Komisija planuoja pasiūlyti?
Kaip Komisija ketina įtraukti Parlamentą į įvairių galimų variantų dėl BPS svarstymą?
