Europarlamentarai siūlo griežčiau reguliuoti reklamą internete ir kitur
Vartotojai
Plenarinė sesija
2010-12-15 - 15:27
Trečiadienį priimtoje teisiškai neįpareigojančioje ataskaitoje Europos Parlamentas ragina imtis griežtesnių priemonių kovoti su paslėpta reklama internete, taip pat geriau užtikrinti interneto ir mobiliojo ryšio vartotojų privatumą.
„Socialiniuose tinkluose, forumuose ar tinklaraščiuose skleidžiami komentarai, kuriuos pagal turinį sunku atskirti nuo paprastos nuomonės“, – atkreipia dėmesį europarlamentarai. Jie „smerkia atvejus, kai tam tikri verslo subjektai tiesiogiai ar netiesiogiai įmonių finansuoja veiksmus, kuriais skatinama platinti žinutes ar komentarus, kurias tariamai skleidžia patys vartotojai, tačiau kurios iš tikrųjų yra reklaminio ar komercinio pobūdžio žinutės“. Parlamentas ragina šiuo atžvilgiu tinkamai taikyti direktyvą dėl nesąžiningos komercinės veiklos, apmokyti forumų moderatorius, taip pat rengti informacines kampanijas siekiant įspėti vartotojus apie šią slaptų formų reklamą.
Parlamentas „nerimauja dėl to, kad vartotojų elgesiu grindžiama reklama ir įkyrios reklamos plėtra (elektroninių laiškų turinio skaitymas, socialinių tinklų naudojimas ir geografinės vietos nustatymas, reklamos nukreipimas) tampa įprasta praktika, o tai yra rimti vartotojų privatumo pažeidimai“. EP „pabrėžia, kad vartotojai privalo būti aiškiai, įskaitomai ir išsamiai informuojami apie jų duomenų rinkimą, tvarkymą ir naudojimą“, taip pat ragina naudoti standartinę vartotojams suprantamą sutikimo formą.
Parlamentas ragina Europos Komisiją kuo skubiau uždrausti be atrankos siųsti reklamines žinutes į mobiliuosius telefonus remiantis „Bluetooth“ technologija be išankstinio vartotojų sutikimo; geriau užtikrinti privačių elektroninių laiškų konfidencialumą; įpareigoti elektroniniu paštu siunčiamoje reklamoje pateikti nuorodą, kuri leistų automatiškai jos atsisakyti; aiškiau atskirti sekimo reklamos tikslais slapukus, kuriems reikia privalomo vartotojo sutikimo; geriau užtikrinti duomenų apsaugą ir privatumą socialiniuose tinkluose; taip pat sukurti ES interneto svetainių ženklinimo sistemą pagal jų atitiktį duomenų apsaugos teisės aktams.
Parlamentas „atkreipia dėmesį į vartotojų silpnybę mėgdžioti, dėl kurios gali atsirasti netinkamo elgesio pavyzdžių, smurto, įtampos, nusivylimo, nerimo, žalingų įpročių (rūkymas, narkotikai), valgymo sutrikimų, tokių kaip nervinė anoreksija ir bulimija, bei psichinio stabilumo sutrikimų“. Žiniasklaidos ir reklamos specialistai raginami persvarstyti ypatingai lieknų modelių (vyrų ar moterų) rodymą reklamoje, priešintis diskriminacijai bei stereotipiniams vaizdams, taip pat neskatinti neapykantos dėl lyties, rasės ar etninės kilmės, amžiaus, religijos ar kitų įsitikinimų, seksualinės orientacijos, negalios ar socialinio statuso. Savo ruožtu europarlamentarai kviečia sustiprinti vaikų ir kitų pažeidžiamų grupių apsaugą bei parengti vaikams skirtą ES mokymo programą apie apdairų elgesį su reklama.
Iniciatyva. Svarstymas: 2010-12-13. Balsavimas: 2010-12-15 20101215IPR10208
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
