Klausimas, į kurį atsakoma žodžiu, Nr. O-000237/2011
Komisijai
Darbo tvarkos taisyklių 115 straipsnis
Raül Romeva i Rueda
,
Hélène Flautre
,
Franziska Keller
,
Rui Tavares
,
Jean Lambert
,
Barbara Lochbihler
,
Catherine Grèze
,
Karima Delli
,
Malika Benarab-Attou
Verts/ALE frakcijos vardu Tema: Romų teisės ES. Nusistatymo prieš juos problemos sprendimas
ES programa dėl nacionalinių strategijų romų klausimu buvo pateikta 2011 m. balandžio mėn., gegužės mėn. jai pritarta Tarybos išvadose, o birželio 24 d. ją patvirtino Europos Vadovų Taryba. Valstybės narės, atsižvelgdamos į strategijos ES 2020 tikslus, turi parengti nacionalines romų integracijos strategijas ir pateikti jas Komisijai iki 2011 m. pabaigos. Nors ES programa dėl nacionalinių strategijų romų klausimu – pažangiausias Europos Komisijos parengtas dokumentas siekiant gerinti socialinę ir ekonominę 10–12 mln. Europos romų įtrauktį, jame nenumatyti kovos su diskriminacija tikslai ir kovos su nusistatymu prieš romus priemonės, kurių reikia labiau nei bet kada iki šiol. Pastebimas didėjantis nusistatymas prieš romus ir didėjantis fizinio smurto, nukreipto prieš romus, lygis, kaip neseniai nustatyta kai kuriose ES valstybėse narėse. Rasistinės grupės, futbolo sirgaliai, neonacistinės ir kraštutinės dešiniosios pakraipos grupės labai dažnai identifikuojamos kaip rasistinių išpuolių prieš romus ir kaimyninius rajonus, kur jie gyvena, kaltininkai.
Atsižvelgiant į minėtus faktus, kokių priemonių imasi Komisija tam, kad būtų ginamos romų, kaip Europos piliečių, teisės ir laisvės? Kokių veiksmų ėmėsi Komisija, siekdama daryti spaudimą vyriausybėms, kad šios tinkamai reaguotų į bet kokį smurto prieš romus pasireiškimą, ir, kai romai tampa aukomis, taikytų teisinės valstybės principą? Ką daro Komisija, kad padėtų ES valstybėms narėms rengiant savo nacionalines strategijas romų klausimu? Kaip Komisija atsižvelgia į romų nuomonę, kai rengiama su romais susijusi politika, kadangi pastebima, kad ES platformos susitikimuose romų dalyvauja nedaug ir jiems negausiai atstovaujama? Kas nuveikta siekiant išvengti prieš romus nukreiptos politikos pasireiškimo, pvz., nuolatinio romų išsiuntimo atvejų? Kokių veiksmų, susijusių su romų teisėmis, imsis Komisija iki 2014 m. liepos mėn.?
