Klausimas, į kurį atsakoma žodžiu, Nr. O-000247/2011
Komisijai
Darbo tvarkos taisyklių 115 straipsnis
Renate Weber
,
Alexander Alvaro
,
Gianni Vattimo
,
Sonia Alfano
,
Jens Rohde
,
Sophia in 't Veld
,
Nathalie Griesbeck
, Baroness
Sarah Ludford
,
Louis Michel
,
Ramon Tremosa i Balcells
,
Giommaria Uggias
,
Cecilia Wikström
,
Kristiina Ojuland
,
Andrea Zanoni
ALDE frakcijos vardu Tema: Naujasis Rumunijos civilinis kodeksas ir laisvas LGTB asmenų judėjimas
Naujojo Rumunijos civilinio kodekso (RCK), kuris įsigaliojo 2011 m. spalio 1 d., 277 straipsnyje reglamentuojamas įvairių gyvenimo nesusituokus formų draudimas arba jų lygiavertiškumas santuokai.
Ar Komisija nemano, kad:
- aiškus tos pačios lyties asmenų santuokos (RCK 277 straipsnio 1 dalis) arba partnerystės draudimas arba tokios santuokos ar partnerystės, sudarytos užsienyje (RCK 277 straipsnio 2 ir 3 dalys) nepripažinimas civiliniuose kodeksuose arba konstitucijose yra nereikalinga ir neveiksminga nuostata, nes ji nukreipta prieš tos pačios lyties poras ir asmenis dėl jų seksualinės orientacijos ir įtvirtina tokią diskriminaciją pagrindiniuose valstybės įstatymuose?
- aiškus draudimas pripažinti tos pačios lyties asmenų santuokas ir priešingos lyties arba tos pačios lyties asmenų civilines partnerystes, sudarytas užsienyje (RCK 277 straipsnio 2 ir 3 dalys), nepaisant nurodytų laisvo judėjimo nuostatų (RCK 277 straipsnio 4 dalis), prieštarauja ES piliečių pagrindinei teisei išsaugoti savo civilinį statusą persikeliant gyventi iš valstybės narės A į valstybę narę B, kaip 2010 m. rugsėjo 7 d. sakydama kalbą Europos Parlamente pareiškė Komisijos narė V. Reding?
- naujasis civilinis kodeksas sukuria teisinį netikrumą ir prieštaravimą tarp RCK 277 straipsnio 1, 2 ir 3 dalių ir to paties straipsnio 4 dalies, nes Direktyvos 2004/38/EB 2 straipsnio, kuriame pateikiama šeimos narių apibrėžtis (kuri apima ir sutuoktinį), ir 3 straipsnio dėl valstybių narių prievolės supaprastinti atvykimo ir apsigyvenimo sąlygas taikymas galėtų būti pripažintas negaliojančiu arba jie būtų taikomi atsisakant suteikti teisę laisvai judėti tos pačios lyties sutuoktiniams ir partneriams bei priešingos lyties partneriams, remiantis draudimu juos pripažinti?
- šios nuostatos prieštarauja Sutartyse įtvirtintoms vertybėms ir principams, taip pat lygybės ir nediskriminavimo principui, ir gali skatinti netoleranciją ir homofobiją, taip pat didinti įtampą ir turėti pasekmių ES piliečių, įskaitant Rumunijos piliečius, teisei laivai judėti ES? Ar ji pradės pažeidimo nagrinėjimo procedūrą prieš Rumuniją, siekdama užtikrinti, kad būtų visapusiškai laikomasi direktyvos ir ji būtų taikoma nediskriminuojant dėl seksualinės orientacijos, ir kad būtų visapusiškai gerbiamos pagrindinės piliečių teisės?
RCK 277 str. nurodoma: 1) Tos pačios lyties asmenų santuoka draudžiama. 2) Tos pačios lyties asmenų, kurie yra Rumunijos piliečiai arba užsienio piliečiai, užsienyje sudaryta santuoka Rumunijoje nepripažįstama. 3) Priešingos arba tos pačios lyties asmenų, kurie yra Rumunijos piliečiai arba užsienio piliečiai, užsienyje sudaryta civilinė partnerystė Rumunijoje nepripažįstama. 4) Laisvo asmenų judėjimo Rumunijoje teisinės nuostatos toliau taikomos ES valstybių narių ir Europos ekonominės erdvės šalių piliečiams.