13.2.2008
PASIŪLYMAS DĖL REZOLIUCIJOS
pateiktas siekiant baigti diskusijas dėl Bendros užsienio ir saugumo politikos Vyriausiojo įgaliotinio ir Komisijos padarytų pareiškimų
pagal Darbo tvarkos taisyklių 103 straipsnio 2 dalį
pateikė Annemie Neyts-Uytterbroeck ir Elizabeth Lynne
ALDE frakcijos vardu
dėl padėties Gazoje
Europos Parlamento rezoliucija dėl padėties Gazoje
Europos Parlamentas,
–
atsižvelgdamas į savo ankstesnes rezoliucijas dėl Artimųjų Rytų, ypač į 2007 m. spalio 11 d. rezoliuciją dėl humanitarinės padėties Gazoje, 2007 m. liepos 12 d. rezoliuciją dėl Artimųjų Rytų, 2007 m. birželio 21 d. rezoliuciją dėl MEDA programos ir finansinės paramos Palestinai: vertinimas, įgyvendinimas ir kontrolė, 2006 m. lapkričio 16 d. rezoliuciją dėl padėties Gazos ruože ir 2006 m. birželio 1 d. rezoliuciją dėl humanitarinės padėties Palestinos teritorijose ir ES vaidmens;
–
atsižvelgdamas į JT Saugumo Tarybos rezoliucijas Nr. 242 (1967) ir Nr. 338 (1973),
–
atsižvelgdamas į Išorės santykių tarybos 2008 m. sausio 28 d. posėdžio išvadas,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi pastarosiomis savaitėmis šimtai tūkstančių palestiniečių prasiveržę pro pasienio užtvarą, kirto Gazos ruožo ir Egipto sieną ieškodami produktų savo būtiniausiems poreikiams patenkinti;
B.
kadangi iš Gazos ruožo vykdomas Izraelio apšaudymas raketomis tęsėsi, dėl ko keletas žmonių buvo sužeista, o neseniai Hamas organizuoto savižudžio įvykdyto teroristinio išpuolio metu Dimonoje žuvo ir buvo sužeista civilių;
C.
kadangi dalies sienos ir aptvaro sunaikinimas yra tiesioginė ypač rimtos humanitarinės krizės Gazoje pasekmė, dėl kurios Palestinos gyventojai reikalauja pagrindinės teisės – teisės judėti;
D.
kadangi dėl Gazos ruožo uždarymo, daugiau nei 1,5 mln. Palestinos gyventojų kenčia būtiniausių prekių ir paslaugų stygių, įskaitant sveikatos apsaugą ir švietimą, ir dėl šių prievartinių priemonių, trukusių keletą mėnesių, mirė keletas Palestinos civilių gyventojų, žymiai pablogėjo ekonomikos padėtis ir atsirado didelis skaičius skurdą kenčiančių ir bedarbių žmonių ir kadangi mažiausiai du trečdaliai gyventojų visiškai priklauso nuo pagalbos maisto produktais, kaip praneša Jungtinių Tautų institucijos;
E.
kadangi Anapolyje vykusios tarptautinės konferencijos metu visos šalys išreiškė norą iš naujo pradėti derybas, atsižvelgdamos į nepriklausomos ir gyvybingos Palestinos valstybės įkūrimą, kuri egzistuotų greta saugios Izraelio valstybės;
F.
kadangi Europos Sąjunga pastaraisiais metais palestiniečiams suteikė daug finansinės paramos, kadangi ES laikinasis tarptautinis mechanizmas ir ES finansuojami projektai vaidino didelį vaidmenį siekiant išvengti humanitarinės katastrofos Gazos ruože ir Vakarų krante, kadangi priemonė „PEGASE“ bus naujoji ES ir kitos tarptautinės pagalbos teikimo Palestinos teritorijos finansinė priemonė.
1.
nuoširdžiai užjaučia civilius gyventojus, kurie kenčia smurtą Gazoje ir Pietų Izraelyje; smerkia raketų paleidimą iš Gazos ruožo į Izraelio teritoriją ir kitus Hamas organizuotus teroro aktus arba karines operacijas, dėl kurių žūsta arba keliamas pavojus civiliams;
2.
mano, kad civiliai gyventojai turėtų būti apsaugoti nuo bet kokių karinių veiksmų arba kolektyvinių bausmių;
3.
mano, kad Gazos izoliavimo politika patyrė nesėkmę tiek politiniu, tiek ir humanitariniu lygmeniu, ir pakartoja savo raginimą visoms šalims visapusiškai laikytis tarptautinio teisėtumo bei tarptautinių humanitarinių teisių ir nedelsiant nutraukti bet kokius veiksmus, keliančius pavojų civilių gyvybėms, būtent:
- reikalauja Hamas nedelsiant nutraukti Izraelio civilių gyventojų apšaudymą raketomis;
- reikalauja, kad Izraelis nedelsiant nutrauktų bet kokius karinius veiksmus, kurie galėtų sukelti pavojų civiliams, nedelsiant panaikintų blokadą ir netrukdytų vykdyti tiekimą į Gazos sektorių bei užtikrintų laisvą asmenų ir prekių judėjimą, taigi vykdytų savo, kaip Gazos ruožą okupuojančių pajėgų, tarptautinius įsipareigojimus;
4.
pritaria teigiamam Egipto atsakui į neramumus Rafoje, kai daugelispalestiniečių šeimų galėjo pasinaudoti pagrindiniais produktais savo poreikiams patenkinti; primygtinai ragina Egiptą ir toliau vaidinti aktyvų vaidmenį palaikant taiką ir stabilumą regione bei toliau dėti pastangas siekiant užtikrinti, kad Rafos sienos perėjimo punktas nebus uždarytas.
5.
pakartoja savo raginimą vykdyti kontrolę atidarant sienos perėjimo iš Gazos ir į jąpunktus; ragina Izraelį užtikrinti žmonių ir prekių judėjimą Rafoje, atsižvelgiant į Susitarimą dėl judėjimo ir prieigos bei ES pasienio pagalbos misijos darbą, taip pat prekių judėjimą Karnyje; ragina vadovaujantis galiojančių tarptautinių susitarimų nuostatomis atnaujinti ir stiprinti ES pasienio pagalbos misiją Rafoje bei, kad šiomis aplinkybėmis teritorijoje aktyviau dalyvautų tarptautiniai padaliniai bei būtų stiprinamas jų vaidmenuo;
6.
pritaria Palestinos savivaldos pasiūlymui kontroliuoti perėjimo punktus, remiantis susitarimu su Egiptu, Izraeliu ir Palestinos savivalda, bei remia neseniai šiuo klausimu priimtą Arabų lygos rezoliuciją; nepaisant to ragina Palestinos savivaldą prisidėti kuriant reikalingas sąlygas, būtinas įtraukti valstybės kontrolės institucijas Gazos ruože į šiuos veiksmus; pabrėžia, kaip svarbu užkirsti kelią ginklų kontrabandai;
7.
ragina Palestinos savivaldą ir Hamas judėjimą nepaisant politinės aklavietės atnaujinti dialogą, siekiant palengvinti būtiniausias paslaugas teikiančių viešųjų įstaigų darbą ir tarptautinių humanitarinių tarnybų, agentūrų ir organizacijų, siekiančių pagerinti Gazos ruože gyvenančių palestiniečių gyvenimo sąlygas, veiklą. pabrėžia, koks svarbus yra nuolatinis geografinis ir prekybinis Gazos ruožo ir Vakarų kranto ryšys bei taikus ir ilgalaikis jų politinis suvienijimas;
8.
primena šalims, kad jos įsipareigojo Anapolyje garbingai derėtis siekiant sudaryti taikos sutartį, pagal kurią iki 2008 m. pabaigos būtų išspręstos visos dabartinės problemos, be išimčių įskaitant visus pagrindinius klausimus, kaip numatyta ankstesniuose susitarimuose; ragina abi puses vykdyti savo įsipareigojimus, numatytus Veiksmų plane, ypač sustabdyti visą okupuotoje teritorijoje vykdomą izraeliečių apgyvendinimo veiklą;
9.
ragina Tarybą ir Komisiją kartu su tarptautine bendruomene tęsti pagrindinės humanitarinės pagalbos teikimo užtikrinimą Gazos ruože gyvenantiems palestiniečiams, ypač atsižvelgiant į specialius itin pažeidžiamų gyventojų grupių poreikius; pabrėžia naujos finansavimo priemonės „PEGASE“ svarbą;
10.
paveda Pirmininkui perduoti šią rezoliuciją Tarybai, Komisijai, vyriausiajam įgaliotiniui bendrai užsienio ir saugumo politikai, valstybių narių vyriausybėms ir parlamentams, JT Generaliniam Sekretoriui, Ketverto atstovui Artimuosiuose Rytuose, Europos ir Viduržemio jūros regiono parlamentinės asamblėjos pirmininkui, Palestinos savivaldos prezidentui, Palestinos įstatymų leidybos tarybai, Izraelio vyriausybei ir Knesetui bei Egipto vyriausybei ir parlamentui.
