KLAUSIMAS ŽODŽIU SU DEBATAIS O-0059/09
pagal 108 Darbo tvarkos taisyklių straipsnį
pateikė
Werner Langen
PPE-DE vardu,
Jorgo Chatzimarkakis
ALDE vardu
Komisijai
Tema: Komisijos komunikatas "Kovos su Europos automobilių pramonės krize veiksmai" COM(2009)0104
2009 m. vasario mėn. pabaigoje Komisija paskelbė komunikatą dėl Europos automobilių pramonės krizės. Automobilių pramonė yra viena iš pagrindinių ES pramonės šakų, kurioje dirba apie 12 mln. žmonių. Automobilių pramonė itin skaudžiai nukentėjo nuo finansinės krizės. Dėl glaudžių automobilių gamybos ryšių su kitomis pramonės šakomis lengvųjų automobilių paklausos sumažėjimas turėjo poveikį daugeliui pramonės sektorių ir valstybių narių.
Taigi, ar Komisija galėtų informuoti apie šias temas:
1. Galimybė gauti paskolas yra itin svarbi automobilių pramonei ir jos tiekėjams. Ar ketinama išplėsti ir (arba) pakeisti dabartinę Europos investicijų banko paskolų programą?
2. 2008 m. gruodžio mėn. buvo patvirtinta naujoji laikinoji valstybės pagalbos sistema , kurią taikant palengvinamas pagalbos teikimas įmonėms. Kaip Komisija gali išsaugoti vienodas veiklos sąlygas vidaus rinkoje ir išvengti konkurencinio subsidijavimo? Kaip Komisija užkirs kelią nenumatytam pelnui?
3. Komisija pasiūlė automobilių pramonės užimtumo užtikrinimo ir kvalifikacijos kėlimo priemones ir programas. Ar Komisija įsitikinusi, kad šios priemonės efektyvios, atsižvelgiant į tai, kad automobilių pramonei tenka veikti esant 20 proc. pertekliniams pajėgumams ES ir 30 proc. pertekliniams pajėgumams pasaulyje?
4. Siekiant didinti investicijas Europos ekonomikos atkūrimo plane pasiūlyta automobilių sektoriui sukurti bent 5 mlrd. eurų vertės viešojo ir privataus sektorių partnerystę. Kaip Komisija, taikydama Europos lygmens koordinavimo sistemą, gali užtikrinti, kad pavienės skirtingos šios programos priemonės neiškraipys konkurencijos?
Komunikatas dėl valstybės pagalbos taisyklių taikymo finansų įstaigoms skirtoms priemonėms dėl dabartinės pasaulinės finansų krizės, 2008 m. gruodžio mėn. (OL C 16, 2009 1 22, p. 1); pakeista 2009 m. vasario 2 d. – C(2009)1270.