Klausimas, į kurį atsakoma raštu, Nr. E-010125/2010
Komisijai
Darbo tvarkos taisyklių 117 straipsnis
Zigmantas Balčytis (S&D)
(2010 m. gruodžio 6 d.)
Tema: Dėl ES energetikos infrastruktūros projektų, finansuotų ES lėšomis, valdymo ir privatizavimo reglamentavimo
Europos Komisijos komunikate dėl Energetikos infrastruktūros prioritetų iki 2020 m. ir toliau numatoma, kad siekiant sukurti energetikos rinką iki 2020 m. reikės iki 1 trilijono eurų investicijų. Iš šios sumos 200 milijardų bus reikalinga trūkstamų elektros ir dujų jungčių statyboms bei jau esamų pasenusių jungčių modernizavimui. Dauguma valstybių narių neturi finansinių išteklių energetikos projektų įgyvendinimui, todėl finansavimas bus užtikrinamas iš Europos Sąjungos lėšų ir privataus kapitalo investicijų. Valstybės narės, įgyvendindamos itin brangius projektus, neišvengiamai turės ieškoti privačių investuotojų, kurie vėliau gali reikšti pretenzijas į tokių objektų valdymo ar nuosavybės teises siekdami juos iš dalies ir visiškai privatizuoti. Labiausiai tikėtina, kad privataus kapitalo investicijos į esminius ES energetikos infrastruktūros projektus, ypač energetiškai izoliuotuose regionuose, ateis ir iš trečiųjų šalių, turinčių didžiausius energetinius išteklius ir ekonomiškai pajėgių bei suinteresuotų dalyvauti tokiuose ES projektuose.
Norėčiau sužinoti, kaip Europos Komisija ketina spręsti iš ES lėšų pastatytų objektų ir energijos jungčių nuosavybės ir valdymo klausimus? Ar Komisija nemano, kad reikia nustatyti aiškią ES lygmens sistemą, pagal kurią būtų reglamentuojami strateginių energetikos infrastruktūros objektų valstybėse narėse valdymo ir privatizavimo klausimai, siekiant užtikrinti energijos tiekimo saugumą, konkurencingą aplinką pramonei ir prieinamas ir teisingas energijos kainas Europos Sąjungos piliečiams?