Klausimas, į kurį atsakoma raštu, Nr. E-007599/2011
Tarybai
Darbo tvarkos taisyklių 117 straipsnis
Vilija Blinkevičiūtė (S&D)
(2011 m. rugpjūčio 1 d.)
Tema: Direktyvos dėl motinystės atostogų perspektyvos
Europos Parlamentas jau 2010 m. spalio 19 d. priėmė savo poziciją dėl direktyvos, iš dalies keičiančios Tarybos direktyvą 92/85/EEB dėl priemonių, skirtų skatinti, kad būtų užtikrinta geresnė nėščių ir neseniai pagimdžiusių arba maitinančių krūtimi darbuotojų sauga ir sveikata. Šį pusmetį Europos Sąjungos Tarybai pirmininkaujanti Lenkija savo programoje įsipareigoja toliau tęsti darbus šios direktyvos klausimu.
Kada Taryba planuoja persvarstyti direktyvą dėl motinystės atostogų, kurios tikslas užtikrinti geresnę nėščių ir neseniai pagimdžiusių arba maitinančių krūtimi moterų saugą ir sveikatą? Kokias konkrečias priemones Tarybai pirmininkaujanti Lenkija planuoja siūlyti valstybėms narėms tam, kad būtų pasiektas bendras susitarimas dėl šios direktyvos?