Klausimas, į kurį atsakoma žodžiu, Nr. O-0086/2010
Komisijai
Darbo tvarkos taisyklių 115 straipsnis
Sonia Alfano
,
Sophia in 't Veld
,
Luigi de Magistris
,
Marietje Schaake
,
Cecilia Wikström
,
Leonidas Donskis
,
Nathalie Griesbeck
,
Gianni Vattimo
,
Ramon Tremosa i Balcells
ALDE frakcijos vardu Tema: Spaudos nutildymo įstatymas Italijoje
Italijos Parlamentas nagrinėja S. Berlusconi vyriausybės pateiktą įstatymo projektą, kuriuo iš dalies keičiamas įstatymas dėl telefoninių pokalbių pasiklausymo (pakeitimai susiję su leidimo suteikimo kriterijais ir procedūromis, nusikalstamos veikos rūšimis, elektroniniu stebėjimus, leidimo pasiklausyti galiojimo trukme, pasiklausytos informacijos naudojimu kitai nusikalstamai veikai, išimtimis parlamento nariams ir kunigams) ir kuriuo apribojama galimybė skelbti pasiklausytų pokalbių transkripcijas griežtai baudžiant žiniasklaidą (įskaitant naujas žiniasklaidos priemones), kuri suteikia informaciją apie teismo tyrimus iki parengtinio teismo posėdžio, t. y. laikotarpiu, kuris Italijoje gali tęstis 3–6 metus, o kai kuriais atvejais – net 10 metų.
Šis naujas įstatymo projektas Italijoje sukėlė didelį susirūpinimą. Nacionalinė advokatų asociacija nerimauja, kad jis susilpnins kovos su nusikalstamumu ir piliečių saugumo užtikrinimo priemones. Italijos laikraščių redaktorių federacija, Nacionalinė spaudos federacija ir Žurnalistų asociacija šį įstatymo projektą pavadino „spaudos nutildymo įstatymu“ ir ypač sukritikavo siūlomas dideles baudas. Dėl numatomų pakeitimų susirūpinimą išreiškė ir Jungtinių Valstijų valdžios institucijos, įskaitant generalinio advokato pavaduotoją Lanny Breuerį.
1. Ar Komisija mano, kad siūlomi Italijos įstatymo dėl telefoninių pokalbių pasiklausymo pakeitimai yra proporcingi ir atitinka Europos standartus, susijusius su informacijos ir žiniasklaidos laisvėmis bei piliečių teise žinoti, kaip užtikrinama ES pagrindinių teisių chartijos 11 straipsnyje, Europos žmogaus teisių konvencijos 10 straipsnyje ir susijusioje teismo praktikoje?
2. Ar Komisija mano, kad siūlomi pakeitimai atitinka ES tikslus kovoti su nusikalstamumu Europoje?
3. Ar Komisija mano, kad siūlomi pakeitimai, kuriais, kaip skelbiama, siekiama užkirsti kelią teismo proceso slaptumo pažeidimams ir apsaugoti privatumą, yra proporcingi savo praktiniam poveikiui, t. y. griežtai apriboti valstybės teisėtvarkos veiklą, kuria siekiama užtikrinti piliečių saugumą užkertant kelią nusikaltimams ir juos tramdant, ir sumažinti informacijos laisvę?
4. Kokių iniciatyvų imsis Komisija, kad užtikrintų, kad Italijoje ir ES būtų užtikrinta informacijos, saviraiškos ir spaudos laisvė ir kad kova su organizuotu nusikalstamumu Italijoje ir ES būtų veiksminga?
