Europarlamentarai pritarė ES švietimo, jaunimo ir pilietiškumo programoms
Švietimas
2006-10-25 - 13:26
Trečiadienį Europos Parlamentas antruoju svarstymu patvirtino 2007-2013 m. ES švietimo rėmimo, jaunimo veiklos ir pilietiškumo skatinimo programų nuostatus bei biudžetą.
2007-2013 m. ES „integruotą švietimo skatinimo programą“ sudarys: COMENIUS programa pradinėms ir vidurinėms mokykloms remti; ERASMUS programa studijoms aukštosiose mokyklose remti; LEONARDO DA VINCI programa profesiniam mokymui remti; GRUNDTVIG programa suaugusiųjų švietimui remti; TRANSVERSAL programa kelias mokymo pakopas apimančiai veiklai remti; ir JEAN MONNET programa Europos integracijos studijoms bei tyrimams remti. Visoms šioms programoms 2007-2013 m. laikotarpiu numatoma skirti 6,97 mlrd. eurų (skaičiuojant dabartinėmis kainomis). Sutarta padidinti bazinę ERASMUS studijų užsienyje stipendiją nuo 150 iki 200 eurų per mėnesį.
Tuo tarpu programai „Veiklus jaunimas“ 2007-2013 m. numatyta skirti 885 mln. eurų (skaičiuojant dabartinėmis kainomis). Naujosios programos lėšomis numatoma skatinti neformalų švietimą ir savanorišką jaunimo tarnybą, remti jaunimo srityje aktyvias organizacijas (pirmiausia nevyriausybines), plėtoti kvalifikuotų jaunimo reikalų specialistų mokymą, taip pat skatinti jaunimo mainus ir seminarus socialiniais, kultūriniais bei politiniais klausimais. Programos paramą galės gauti ne tik ES valstybių, bet ir kitų šalių organizacijos ar asmenys, dalyvaujantys bendruose projektuose. Kitaip negu esama, naujoji programa bus finansuojama iš vienos ES biudžeto eilutės. Paraiškų paramai teikimo procedūra taip pat taps paprastesnė.
Savo ruožtu ES pilietiškumo skatinimo programai „Europa piliečiams“ 2007-2013 m. bus skirta 214 mln. eurų (dabartinėmis kainomis). Pastarosios lėšomis taip pat bus apmokamos nacių režimo aukų atminimo vietos bei renginiai.
Diskusijoje šiais klausimais kalbėjusi Jolanta Dičkutė (Liberalų ir demokratų aljansas) teigė: „Lietuvoje, kaip ir visoje ES, pastaruoju metu vis aktualesnis tampa suaugusiųjų švietimas, ugdymas ir dirbančiųjų nuolatinis kvalifikacijos kėlimas, nors tai dar nėra tapę norma. Deja, 2004 m. duomenimis, gerokai atsiliekame nuo ES vidurkio, skaičiuojant besimokiusiuosius per pastaruosius metus 24-65 m. žmones: 28 proc. Lietuvoje ir 42 proc. – ES... Net pusė piliečių nenoro mokytis priežastimi laiko savo amžių, manydami, jog tai daryti jau per vėlu. Lietuvoje egzistuoja keistas, ne visada palankus visuomenės požiūris į vyresnio amžiaus žmones, siekiančius žinių. Kai kuriais atvejais susiduriama ir su tam tikrų visuomenės grupių diskriminavimu.“ Deputatė taip pat atkreipė dėmesį, jog Lietuvoje „daugiausia dėmesio darbuotojų mokymams skiria valstybės institucijos, o ne privatūs darbdaviai“, nors beveik 70 proc. darbuotojų dirba privačiose įmonėse. J. Dičkutė tikisi, jog ši ES programa bei struktūrinių fondų parama padės sumažinti ES šalių skirtumus.
Tuo tarpu kalbėdama apie jaunimo paramos programą J. Dičkutė teigė, jog „senstančioje Europoje“ itin svarbu įtraukti jaunimą į ES politikos ir raidos procesus. Deputatė kalbėjo: „ Investavimas į jaunus žmones yra vienas iš kertinių akmenų, norint pasiekti spartesnės plėtros bei darbo lygio augimo Europoje. Žinoma, labai svarbu, kad pačios šalys narės atitinkamai reaguotų į Europos Tarybos rekomendacijas ir imtųsi konkrečių veiksmų. Žinome daugybę gerų programų pavyzdžių, tačiau nedaugelis buvo įgyvendintos iki galo. Tam reikalingas glaudesnis jaunimo bei politikų dialogas ir bendradarbiavimas tiek nacionaliniu, tiek Europos lygmeniu. Į jaunimą privalu žiūrėti ne kaip į pagrindinę naštą, o kaip į pagrindinę jėgą. Mūsų tikslas – stiprinti jaunų žmonių pasitikėjimą aukštų Europos institucijų bei valstybių narių deklaruojamais tikslais, kad jiems nereikėtų abejoti plačiai deklaruojamu supratimu dėl jaunimo svarbos ES ekonominiam augimui, plėtrai ir stabilumui. “
Tuo tarpu Šarūnas Birutis (Liberalų ir demokratų aljansas) pritarė iki šiol vykdytų atskirų ES švietimo programų sujungimui, nes tai sustiprins aiškumą ir leis išvengti dubliavimosi. Deputatas teigė: „ Valstybės, galinčios dalyvauti visą gyvenimą trunkančio mokymosi programoje, yra akivaizdžiai pajutusios šios ES iniciatyvos naudą. Pavyzdžiui, ERASMUS, LEONARDO DA VINCI ar JEAN MONNET paprogramių pavadinimai jau yra žinomi Lietuvos žmonėms, o tai reiškia, kad ES iniciatyvos švietimo srityje yra įgyvendinamos gana veiksmingai“.
Doris PACK (PPE-DE, DE) A6-0344/2006 Dėl veiksmų programos mokymosi visą gyvenimą srityje
Lissy GRÖNER (PSE, DE)
A6-0341/2006 Dėl 2007-2013 m. programos „Veiklus jaunimas“
Hannu TAKKULA (ALDE, FI) A6-0342/2006 Dėl 2007-2013 m. programos „Europa piliečiams“ aktyviam Europos pilietiškumui skatinti
Bendro sprendimo procedūra, antrasis svarstymas
Svarstymas: 2006-10-24. Balsavimas: 2006-10-25
20061020IPR11880
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
