ECB prezidentas įspėja dėl naftos kainų poveikio ateičiai
Ekonominė ir pinigų sąjunga
2005-09-15 - 17:14
Naftos kainoms pasiekus rekordines aukštumas ir susirūpinus dėl gamtinių nelaimių, tokių kaip uraganas „Katrina“, poveikio ekonominiam augimui, Europos centrinio banko prezidentas Jean-Claude Trichet pranešė EP nariams, kad šis poveikis iki šiol buvo nežymus, tačiau pavojai išlieka. Jis įspėjo, kad tolesnis naftos kainų augimas gali pareikalauti didesnių atlyginimų ir kainų, o tai padidintų infliaciją.
ECB prezidentas pranešė EP Ekonomikos ir pinigų politikos komitetui, kad naftos kainos padidins infliaciją eurozonoje labiau nei manyta. ECB numato metinį infliacijos didėjimą 2005 m. nuo 2,1 iki 2,3 proc., o 2006 m. – nuo 1,4 iki 2,4 proc. J.-C. Trichet teigė, kad infliacija labiausiai gali padidėti dėl „kylančių naftos kainų sukeltų atlyginimų ir kainų pokyčių antrinių padarinių“.
Komiteto pirmininkė, Prancūzijos socialistė Pervenche Berés, pasiūlė, atsižvelgiant į augančių naftos kainų poveikį ES ekonomikai, parengti bendras reagavimo priemones, o ne leisti kiekviena šaliai „laikytis savo linijos ir užsiimti savo reikalais“. J.-C. Trichet sakė, kad nacionalinę politiką koordinuoja ES ministrai, tačiau pridūrė, jog mokesčių mažinimas nėra pats geriausias sprendimas. Jis siūlė ieškoti būdų padėti vargingiems visuomenės sluoksniams. Banko vadovas teigė, kad būtina išvengti klaidų, padarytų po pirmosios naftos krizės 1970 m. „Neužkraukite visos naftos kainų augimo naštos gamybos sektoriui, nes tai susilpnins ES ekonomiką daugeliui metų“.
Įstojimas į eurozoną
JC. Trichet išreiškė susirūpinimą kai kurių šalių biudžeto deficito lygiu, ypač atsižvelgiant į „santykinai ilgus laikotarpius“, skirtus šioms šalims sumažinti deficitą iki ES įstatymų reikalaujamo 3 proc. lygio.
Daugeliui EP narių susirūpinimą kėlė naujųjų ES valstybių prisijungimas prie eurozonos. Visos jos privalo įsivesti bendrą valiutą, kai tik atitiks prisijungimui keliamas ekonomines sąlygas. Vadinamieji Mastrichto kriterijai nustato reikalavimus skolos ir deficito lygiui, infliacijai, palūkanų normoms, o taip pat reikalauja užtikrinti valiutos stabilumą dvejus metus iki prisijungimo.
Kai kurios šalys siekia prisijungti 2007 m., kitos tai planuoja 2010 m. arba dar vėliau, tačiau iki šiol nėra nustatyta tikslių datų. Alexander Radwan (EPP-ED, DE) pasiteiravo, ar naujosios ES valstybės „yra pakankamai pasirengusios ir kokia būtų prisijungimo procedūra“. J.-C. Trichet paaiškino, kad visos taisyklės ir kriterijai bus „griežtai taikomi“ bei paragino visas šalis, taip pat priklausančias eurozonai, laikytis ES fiskalinės ir pinigų politikos taisyklių.
Lenkijos socialistas Dariusz Rosati išreiškė susirūpinimą, jog pastangos sumažinti infliaciją naujose valstybėse iki reikalaujamos eurozonoje gali sukelti monetarinių sunkumų. J.-C. Trichet sakė tikįs, kad infliacijos mažinimo padarinius pavyks sušvelninti.
Eurozonos palūkanų normos išliks stabilios
EP narys D. Rosati taip pat pasiteiravo apie palūkanų normas. J.-C. Trichet atsakė, kad jis „neruošia rinkos [palūkanų] normų padidėjimui ar sumažėjimui, tačiau ECB budriai stebi padėtį“. Banko vadovas pridūrė, kad dabartinėmis sąlygomis „esamos normos yra tinkamos“ ir pažymėjo, jog svarbu išsaugoti kainų stabilumą, nes tai „būtina [ekonominio] augimo sąlyga“.
Pagerbtas Wim Duisenberg atminimas
Komitetas pagerbė šią vasarą mirusio pirmojo ECB prezidento Wim Duisenberg atminimą. Komiteto pirmininkė P. Berés paprašė deputatų pagerbti jį tylos minute bei pažymėjo Duisenberg „esminį vaidmenį stiprinant pasitikėjimą ECB… [ir jo] demokratinę kontrolę“.
20050915STO00379 ECB spaudos tarnyba EP Ekonomikos ir pinigų politikos komitetas
LT
1
PHOTO
20050915PHT00377.jpg
LT
2
LINK
http://www.ecb.int/press/html/index.en.html
LT
3
LINK
/committees/econ_home.htm
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
