16.6.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Guido Sacconi, Anne Ferreira, PSE komiteto vardu,
John Bowis, Robert Sturdy, PPE komiteto vardu,
Jan Mulder, Frédérique Ries, ALDE komiteto vardu,
Alessandro Foglietta, UEN komiteto vardu,
Bart Staes, Carl Schlyter, Verts komiteto vardu
Dimitrios Papadimoulis, Adamos Adamou, GUE/NGL komiteto vardu
dėl leidimo apdoroti viščiukus chloru
Europos Parlamento rezoliucija dėl leidimo apdoroti viščiukus chloru
Europos Parlamentas ,
–
atsižvelgdamas į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus,
–
atsižvelgdamas į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas ( Bendras bendro žemės ūkio rinkų organizavimo reglamentas),
–
atsižvelgdamas į 2003 m. lapkričio 17 d. Europos Parlamento ir Tarybos reglamentą (EB) Nr. 2160/2003 dėl salmonelių ir kitų nurodytų zoonozių sukėlėjų per maistą kontrolės,
–
atsižvelgdamas į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių,
–
atsižvelgdamas į 1991 m. gegužės 21 d. Tarybos direktyvą 91/271/EEB dėl miesto nuotėkų valymo,
–
atsižvelgdamas į 1998 m. balandžio 7 d. Tarybos direktyvą 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe,
–
atsižvelgdamas į Komisijos 2008 m. gegužės 28 d. sprendimą dėl siūlymo suteikti leidimą,
–
atsižvelgdamas į Europos maisto saugos tarnybos (EMST) mokslinės grupės biologinio pavojaus klausimais (BIOHAZ) 2008 m. kovo 6 d. priimtą vertinimą dėl keturių antimikrobinių savybių turinčių medžiagų galimo poveikio atsirandančiam antimikrobiniam atsparumui,
–
atsižvelgdamas į savo Aplinkos, visuomenės sveikatos ir maisto saugos komiteto žodinį klausimą Komisijai, kuris buvo aptartas 2008 m. gegužės 28 d.,
–
atsižvelgdamas į savo Darbo tvarkos taisyklių 103 straipsnio 2 dalį,
A.
kadangi Komisijos pasiūlymu dėl dalinio Reglamento (EB) Nr. 1234/2007, nustatančio bendrą žemės ūkio rinkų organizavimą, nuostatų, susijusių su paukštienos prekybos taisyklėmis, pakeitimo siekiama leisti prekiauti antimikrobinėmis medžiagomis apdorota paukštiena pakeičiant paukštienos apibrėžtį,
B.
kadangi Komisijos siūlomu reglamento, kuriuo remiantis įgyvendinamos Reglamento (EB) Nr. 853/2004 nuostatos, susijusios su antimikrobinių medžiagų naudojimu užterštai naminių paukščių skerdenai plauti, projektu siekiama leisti naudoti keturias antimikrobines medžiagas maistui skirtai naminių paukščių skerdenai apdoroti Europos Sąjungoje,
C.
kadangi šis Komisijos pasiūlymas – tai atsakymas į Jungtinių Amerikos Valstijų prašymą leisti importuoti į Europos Sąjungą Jungtinių Valstijų vištieną, kuri buvo apdorota cheminėmis ar antimikrobinėmis medžiagomis,
D.
kadangi Jungtinės Valstijos jau dabar gali eksportuoti į Europos Sąjungą paukštieną remdamosi galiojančiomis taisyklėmis, jei ši mėsa nebuvo apdorota antimikrobinėmis medžiagomis,
E.
kadangi jau nuo 1992 m. Sutartyje aiškiai įtvirtintas apsaugos (prevencinis) principas ir kadangi Europos Bendrijų Teisingumo Teismas savo praktikoje ne kartą išaiškino šio Bendrijos teisės principo, kaip vieno iš Bendrijos aplinkos ir sveikatos apsaugos politikos pagrindų, esmę ir taikymo sritį 2003 m. rugsėjo 23 d. sprendimas byloje C-192/01, Komisija prieš Daniją, 2003 m. rinkinys, I-9693 p; 2004 m. rugsėjo 7 d. sprendimas byloje C-127/02, Landelijke Vereniging tot Behoud van de Waddenzee ir Nederlandse Vereniging tot Bescherming van Vogels, 2004 m. rinkinys, p. I-7405. ,
F.
kadangi Komisija pripažįsta, kad trūksta mokslinės informacijos dėl šių keturių medžiagų, kurias siekiama leisti naudoti, poveikio aplinkai ir sveikatai,
G.
atsižvelgdamas į ilgą Bendrijos maisto saugos ir higienos taisyklių bei standartų, kurie padėjo sumažinti infekcijų, kurias gali sukelti maisto grandinėje esantys zoonozių sukėlėjai, skaičių, priėmimo ir konsolidavimo procesą,
H.
kadangi remiantis JAV ligų kontrolės ir prevencijos centro (CDC) atlikto tyrimo išvadomis, antimikrobinių medžiagų naudojimas Jungtinėse Valstijose nesumažino infekcijų, kurias sukėlė listeria, salmonella ir kitos bakterijos, skaičių,
I.
kadangi nuolatinio komiteto maisto grandinės klausimais nariai 2008 m. birželio 2 d. posėdyje atmetė pirmiau minėtą Komisijos pasiūlymą (316 balsų – prieš, nei vieno už, 29 – susilaikė), tokiu būdu leisdami aiškiai ir nedviprasmiškai suprasti savo veiksmus prieš įvykstant ES ir JAV aukščiausiojo lygio susitikimui Brdo, Slovėnijoje,
1.
nepritaria Europos Komisijos pasiūlymui;
2.
ragina Tarybą atmesti šį Europos Komisijos pasiūlymą;
3.
pabrėžia, kad leidimas naudoti minėtąsias keturias antimikrobines medžiagas maistui skirtai naminių paukščių skerdenai apdoroti turėtų neigiamos įtakos Bendrijos taisyklėms ir standartams ir sutrukdytų paukštienos specialistų pastangoms ir planams, kurių buvo imtasi siekiant sumažinti bakterinių infekcijų skaičių ES; pabrėžia, kad tai būtų didelis, ypač neigiamos įtakos turintis žingsnis atgal šioje Bendrijos politikos srityje ir smūgis Bendrijos pastangoms skatinti aukščiausius maisto saugos ir higienos standartus tarptautiniu lygmeniu;
4.
atkreipia dėmesį į didelį Europos paukštienos specialistų indėlį šioje srityje, kurie, remdamiesi Bendrijos teisės aktais, siekė sumažinti patogeninių užkratų galimybę ir įgyvendinti visą apimantį su maisto grandine susijusį požiūrį;
5.
mano, kad Europos Sąjungoje taikomas su visa maisto grandine susijęs požiūris yra veiksmingesnis ir nuoseklesnis būdas sumažinti paukštienos užkrato galimybę, nei dezinfekavimas naudojant antimikrobines medžiagas maisto gamybos proceso pabaigoje;
6.
išreiškia susirūpinimą, kad leidimas importuoti tokią paukštieną gali pakenkti Europos standartams;
7.
pabrėžia, kad pasiūlymas nepateisina Europos visuomenės lūkesčių, susijusių su maisto sauga ir higiena, ir neatitinka gamybos modelių Europos ir tarptautiniu lygmenimis reikalavimų, kuriais remiantis turi būti užtikrinami aukšti higienos standartai viso gamybos ir platinimo proceso metu; pabrėžia, kad dėl šio pasiūlymo gali sumažėti Europos vartotojų pasitikėjimas ES pardavinėjamų maisto produktų kokybe, turint mintyje tai, kad šis pasitikėjimas ir taip yra pakankamai trapus dėl pastaraisiais metais Sąjungoje kilusių su maisto sauga susijusių problemų;
8.
pripažįsta tinkamos mokslu grindžiamos konsultacijos būtinybę atsižvelgiant į vartotojų apsaugą ir informavimą; mano, kad dėl sprendimo (kad ir koks jis bebūtų), kurį galiausiai bus nuspręsta priimti, neturėtų būti iškraipoma konkurencija;
9.
paveda Pirmininkui perduoti šią rezoliuciją Tarybai ir Komisijai bei valstybių narių vyriausybėms ir parlamentams, taip pat EMST.
