Klausimas, į kurį atsakoma raštu, Nr. E-012557/2011
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. sausio 10 d.)
Tema: Dėl prioritetinių projektų, skirtų mažinti eutrofikacijai Baltijos jūroje iš Baltarusijos ir Rusijos
Remiantis Baltijos jūros regiono strategijos pirmojo ramsčio pirmąja prioritetine sritimi, pagrindinė ir viena iš aktualiausių problemų yra padidėjęs maistinių medžiagų patekimo į Baltijos jūrą kiekis.
Visas Baltijos jūros makroregiono valstybes sieja tarpusavio priklausomybė nuo Baltijos jūros ekologinės būklės. Sprendžiant eutrofikacijos problemą, labai svarbu šioje srityje bendradarbiauti su regiono partneriais - Rusija ir Baltarusija, kadangi didelė dalis maistinių medžiagų į Baltijos jūrą patenka upėmis būtent iš šių valstybių.
Bendrų projektų įgyvendinimas Nemuno upės baseine su Rusijos Federacijos Kaliningrado sritimi ir su Baltarusija leistų sustiprinti užterštumo prevencines priemones. Tuo pačiu užtikrintų koordinaciją ir konkrečiais veiksmais pagrįstą bendradarbiavimą.
Noriu paklausti Komisijos, kokie prioritetiniai projektai numatyti maistinių medžiagų patekimui iš Baltarusijos ir Rusijos į Baltijos jūrą sumažinti?