Klausimas, į kurį atsakoma raštu, Nr. E-009769/2011
Komisijai
Darbo tvarkos taisyklių 117 straipsnis
Zigmantas Balčytis (S&D)
(2011 m. spalio 27 d.)
Tema: Baltijos jūros regiono strategijos įgyvendinimo koordinavimas
Tarp problemų, apsunkinančių sėkmingą Baltijos jūros regiono strategijos įgyvendinimą, dažniausiai minimi sudėtingi finansavimo mechanizmai, tinkamos informavimo ir komunikavimo strategijos nebuvimas, nepakankamas privataus sektoriaus, nevyriausybinių organizacijų, pilietinės visuomenės įtraukimas į strategijos įgyvendinimą, politinio palaikymo bei nacionalinių institucijų įsipareigojimo, intereso ir pajėgumų įgyvendinti strategiją trūkumas.
Didžiausia problema, kurią įžvelgiu, yra strategijos įgyvendinimo koordinavimo klausimas. Manau, jog strategijos koordinavimas turi būti sustiprintas.
Kokia Komisijos nuomonė dėl Baltijos jūros regiono strategijos koordinatoriaus, kuris turėtų Komisijos suteiktus įgaliojimus koordinuoti ir prižiūrėti strategijos įgyvendinimą, paskyrimo? Pavyzdžiui, remiantis TEN-T projektų patirtimi, kai 2005 m. Europos Komisija paskyrė Europos prioritetinių projektų koordinatorius.
1. Ar Komisija nemano, jog paskyrus šį Baltijos jūros regiono strategijos koordinatorių būtų itin pagerintas bendras strategijos koordinavimas?
2. Ar Komisija nemano, kad toks koordinatorius galėtų efektyviai įvertinti, paspartinti ir užtikrinti strategijos pažangą, teikti rekomendacijas, kaip sėkmingai įgyvendinti strategijos projektus, padėti planuojant partnerystę tarp strategijoje dalyvaujančių valstybių narių, teikti strategijos pažangos ataskaitas ir užtikrinti efektyvesnį ES ir nacionalinių lėšų panaudojimą?