Klausimas, į kurį atsakoma žodžiu, Nr. O-0119/2010
Komisijai
Darbo tvarkos taisyklių 115 straipsnis
Paolo De Castro
Žemės ūkio ir kaimo plėtros komiteto vadu Tema: Padėtis bitininkystės sektoriuje
2010 m. gegužės 28 d. Komisijos ataskaitoje dėl Tarybos reglamento (EB) Nr. 1234/2007 dėl priemonių, gerinančių bendras bitininkystės produktų gamybos ir pardavimo sąlygas, 105 ir tolesnių straipsnių taikymo (COM(2010)0267) pabrėžiamas nacionalinių bitininkystės programų, bendrai finansuojamų iš ES biudžeto, naudingumas ir teigiamas poveikis Europos bitininkystės sektoriui.
Vis dėlto susirūpinimą kelia daug iššūkių ir problemų, su kuriomis susiduria Europos bitininkystės sektorius. ES bitininkai ir kiti šio sektoriaus ūkio subjektai norėtų planuoti savo būsimą veiklą, tačiau šios srities politikos ateitis po 2013 m. yra neaiški.
Ar Komisija galėtų atsakyti į šiuos klausimus:
1. Kokiu būdu ir kada Komisija ketina teigiamai reaguoti tiek į valstybių narių, tiek į operatorių prašymus, išdėstytus 2010 m. gegužės mėn. ataskaitoje?
2. Kaip paskirtas ES finansavimas bus paskirstytas tarp valstybių narių 2010–2012 m.?
3. Dabartinės programos baigsis 2012 m.: kaip Komisija užtikrins, kad dabartinė parama bitininkystės sektoriui būtų išlaikyta ir sustiprinta Bendrojoje žemės ūkio politikoje po 2013 m.?
4. Ar Komisija pasirengusi įtraukti bičių ligas į veterinarijos politiką, kaip (to) prašoma 2008 m. lapkričio 20 d. Europos Parlamento rezoliucijoje?
5. Atsižvelgiant į tai, kad Europos javų, vaismedžių ir daržovių kultūros priklauso nuo bičių apdulkinimo, ar Komisija nustatys veiksmų planą, skirtą kovoti su vadinamuoju bičių AIDS? Atsižvelgiant į tai, kad vadinamasis bičių AIDS yra susijęs su pesticidais ir, galbūt, su genetiškai modifikuotų pasėlių išskiriamu Bt toksinu, ar Komisija prašys žemės ūkio chemijos sektoriaus finansuoti daugiau mokslinių tyrimų šioje srityje ir ar bus siekiama nustatyti, kas atsakingas už masinį bičių nykimą ir dėl to patiriamus nuostolius, remiantis principu „teršėjas moka“?
6. Ar Komisija pritaria Parlamento įsitikinimui (2008 m. lapkričio 20 d. ir 2004 m. balandžio 22 d. rezoliucijos), kad Europos bitininkystė turėtų būti remiama dar plačiau ir nuosekliau, ateityje BŽŪP naudojant papildomas priemones (pvz., priemones, skirtas biologinei įvairovei skatinti, klimato kaitos poveikiui sušvelninti ir t. t.)?
