ES ir JAV susitarimas dėl bankinių duomenų perdavimo bus persvarstytas
Teisingumas ir vidaus reikalai
2009-09-17 - 13:35
Atsižvelgdama į Europos Parlamento spaudimą, ES Taryba sutiko kitąmet persvarstyti susitarimą su JAV dėl SWIFT bankinių duomenų perdavimo. Tuomet pagal Lisabonos sutartį Parlamentas turėtų tarti galutinį žodį dėl tokių sutarčių. Tuo tarpu ketvirtadienį priimtoje rezoliucijoje EP ragina numatyti kriterijus, kurie neleistų pažeisti bankų klientų privatumo naujojoje sutartyje.
Europarlamentarų nuomone, duomenimis su JAV valdžios institucijomis turi būti keičiamasi „tik siekiant kovoti su terorizmu“, o jų „saugojimas ir naudojimas turi būti proporcingas šiam tikslui“. Parlamentas ragina „rasti tinkamą pusiausvyrą tarp saugumo priemonių bei piliečių laisvių ir pagrindinių teisių apsaugos“. ES piliečiai turi turėti galimybę apsiginti, taip pat svarbu numatyti teisines priemones, kurios užkirstų kelią piktnaudžiavimui.
Debatų EP Piliečių laisvių komitete metu europarlamentarai išreiškė susirūpinimą dėl to, kad Parlamentas neįtrauktas į derybas dėl minėto susitarimo. Tuo tarpu ES Tarybai pirmininkaujančios Švedijos teisingumo ministrė Beatrice Ask vakar informavo, kad susitarimas, dėl kurio šiuo metu deramasi, negalios ilgiau kaip metus. Po to jis bus persvarstytas pagal Lisabonos sutartį, kuri suteiks Parlamentui galutinį žodį.
EP nariai suabejojo dėl ES Tarybos pasirinkto teisinio pagrindo, kuris nulėmė, jog Parlamentas nebuvo įtrauktas į susitarimo rengimą, nors ES Tarybos teisės tarnyba pateikė išvadą, kad šis klausimas yra Bendrijos kompetencijos sritis.
SWIFT klausimas pirmąkart iškilo 2006 m., kai žiniasklaida pranešė, jog JAV administracija prieina prie Belgijoje registruoto SWIFT bankinių duomenų tinklo be klientų sutikimo. Po Europos Parlamento spaudimo buvo suteiktos privatumo garantijos, taip pat patikinta, jog duomenys bus naudojami tik terorizmui užkardyti. Šiuo metu susitarimas persvarstomas, nes SWIFT bendrovė keičia savo struktūrą ir kuria duomenų saugojimo centrą Šveicarijoje.
Balsavimas: 2009-09-17 20090915IPR60697
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
