Parlamentinis susitikimas: klimato kaita reikalauja keisti požiūrį
Aplinka
2007-10-03 - 09:37
Antradienį Europos Parlamente pasibaigė dvi dienas trukęs EP narių ir šalių parlamentarų susitikimas klimato kaitos tema. Lietuvai jame atstovavo Seimo nariai Algis Čaplikas, Juozas Jaruševičius ir Vilma Martinkaitienė. Renginio dalyviai ragino įsipareigoti dar labiau sumažinti anglies dvideginio išskyrimą, taip pat keisti visuomenės požiūrį į šią problemą.
„Kalbėdamas Europos Parlamento vardu, nenoriu palikti jokių abejonių, jog būtina tarptautiniu lygiu Jungtinėse Tautose nustatyti įsipareigojimus sumažinti anglies dvideginio išskyrimą“, – susitikime sakė Europos Parlamento pirmininkas Hans-Gert Pöttering . Kalbėtojas pridūrė: „Mums reikia naujos Reformų sutarties tam, kad ES galėtų daugiau nuveikti ir rodyti pavyzdį pasauliui – ir klimato apsaugos, ir kitose srityse.“
„Turime atsiminti, jog Žemė yra vieninteliai mūsų namai“, – pažymėjo Portugalijos Respublikos Asamblėjos pirmininkas Jaime Gama , pritaręs siūlymui nustatyti privalomas tarptautines klimato apsaugos taisykles.
Nors ES šalys jau įsipareigojo iki 2020 m. 20 proc. sumažinti šiltnamio efektą sukeliančių dujų išskyrimą, Portugalijos aplinkos ministras Francisco Nunes Correia siūlė padidinti šiuos įsipareigojimus – iki 2020 m. sumažinti tokių dujų išskyrimą 30 proc., o iki 2050 m. – nuo 60 iki 80 proc. Kalbėtojas pažymėjo ir besivystančių šalių atsakomybę stabdyti klimato kaitą.
Susitikime kalbėjęs Europos Komisijos pirmininkas José Manuel Barroso pažadėjo, jog dar šį gruodį Komisija pateiks išsamų klimato kaitos stabdymo priemonių paketą. Numatoma aviacijos sektorių įtraukti į „teršalų leidimų prekybos“ schemą, mažinti anglies naudojimą pramonėje, taip pat skatinti energetikos efektyvumą bei atsinaujinančių energijos šaltinių naudojimą.
Susitikimo dalyviai buvo aktyvūs ir diskusijų grupėse. Viena jų buvo skirta šalių strategijoms prisitaikyti prie klimato kaitos. Jos dalyviai paragino gerinti vandentiekio sistemas atsižvelgiant į sausrų grėsmę, taip pat geriau pasiruošti potvyniams.
Kitoje grupėje buvo svarstomos strategijos, skirtos paskatinti atsinaujinančių energijos šaltinių naudojimą. Jos dalyviai pasiūlė skirti daugiau lėšų energetikos efektyvumui, taip pat užtikrinti tvarų atsinaujinančios energijos naudojimą. Grupės nariai dar paragino siekti didesnio dėmesio aplinkosaugai Pasaulio prekybos organizacijos taisyklėse.
Trečiosios diskusijų grupės nariai aptarė viešojo ir privataus būsto modernizavimą siekiant sumažinti oro taršą. Pažymėję, jog apie 40 proc. energijos suvartojama būsto sektoriuje, jie paragino keisti žmonių požiūrį – tik tuomet bus galima iš esmės pagerinti esamą padėtį.
20071001IPR10995
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
