M. Starkevičiūtės ataskaitoje – siūlymai palengvinti tarptautinius mokėjimus
Ekonomikos ir pinigų reikalai
2009-04-24 - 13:09
Penktadienį Europos Parlamentas patvirtino Margaritos Starkevičiūtės (Liberalų ir demokratų aljansas) parengtą ataskaitą dėl reglamento, kuris leis palengvinti tarptautinius mokėjimus ES. Ataskaitai pritarė 396 EP nariai, nepritarė 2, o susilaikė 8.
Tik įvedus eurą ir panaikinus valiutų keitimo kursus euro zonos šalyse paaiškėjo, kad tarptautiniai mokėjimai yra neveiksmingi ir reikalauja didelių išlaidų. Todėl 2001 m. gruodį buvo priimtas ES reglamentas, kuriuo užtikrinama, kad atliekant tarptautinius mokėjimus būtų patiriamos tokios pačios išlaidos, kaip ir atliekant mokėjimus ES valstybėje. Reglamentas taikomas kredito pervedimams, grynųjų pinigų išėmimui iš bankomatų, taip pat debetinėmis ir kreditinėmis kortelėmis atliekamiems mokėjimams iki 12 500 eurų Europos ekonominės erdvės šalyse (visos ES šalys ir Islandija, Lichtenšteinas bei Norvegija). Nuo 2006 m. sausio 1 d. reglamentas taikomas tarptautiniams mokėjimams iki 50 000 eurų. Įgyvendinus reglamentą labai sumažėjo tarptautinių mokėjimų, ypač pervedimų, mokesčiai. 100 eurų tarptautinis pervedimas, kuris prieš įgyvendinant reglamentą kainavo vidutiniškai 24 eurus, dabar kainuoja vidutiniškai 2,5 euro. Šiuo reglamentu padėtas bendros mokėjimų eurais erdvės (angl. SEPA) pagrindas. Numatoma išplėsti reglamento taikymo sritį: nuo šių metų lapkričio turėtų būti galima tarptautiniu mastu naudoti tiesioginį debetą. Be to, visos ES valstybės turės sukurti kompetentingas institucijas ir neteisminio ginčų nagrinėjimo procedūras, kad būtų geriau ginamos vartotojų teisės.
Taip pat numatoma palaipsniui panaikinti bankams taikomą įpareigojimą teikti statistinius mokėjimų balanso duomenis, kurie vis dar taikomi kai kuriose ES šalyse. Europos Komisija ir ES Taryba siūlo tais atvejais, kai suma neviršija 50 000 eurų, tokį įpareigojimą panaikinti iki 2010 m., o iki 2012 m. jį panaikinti ir didesnėms sumoms. Tuo tarpu europarlamentarai norėtų šį įpareigojimą visiškai panaikinti iki 2015 m. Derybos su ES Taryba dėl šio klausimo tęsiamos.
EP nuomonės pranešėja Margarita Starkevičiūtė (Liberalų ir demokratų aljansas) teigė : „ Šiuo metu, kai ES ekonomika išgyvena nuosmukio laikotarpį, labai svarbu skatinti ekonomikos augimą. Vienas iš ES ekonomikos augimo šaltinių yra bendros rinkos plėtra, kuri ypač finansų paslaugų srityje vis dar yra labai fragmentuota. Teikiamas pasiūlymas kaip tik ir turėtų padėti spręsti šią problemą ir padėti sukurti bendrą Europos mokėjimų erdvę.“ Pranešėja pažymėjo, kad atnaujintas reglamentas leis išplėsti vienodų mokesčių už tarptautinius ir vietinius mokėjimus principą įtraukiant tiesioginį debetą. Dokumente taip pat numatyta pagerinti vartotojų teisių gynimą ir pašalinti kliūtis verslui. Savo ruožtu europarlamentarė apgailestavo, kad kol kas nepavyko susitarti su ES Taryba dėl datos, nuo kurios bus panaikinti visi įsipareigojimai bankams teikti mokėjimų balanso duomenis.
EP narė pridūrė: „Mane labai džiugina, kaip ne euro šalies atstovę, kad šis reglamentas gali būti taikomas, jei ne euro zonos šalys narės norės, ir mokėjimams nacionaline valiuta. Lietuvoje tai būtų litais. Dabar mūsų šalyse kol kas dar kainos mokėjimams tarp šalių ir vidaus mokėjimams nacionaline valiuta skiriasi.“ Deputatės nuomone, šių tarifų suvienodinimas yra svarbus žingsnis narystės euro zonoje link. Sabo ruožtu M. Starkevičiūtė pažymėjo, kad šis reglamentas „atveria kelią modernizuoti Europos bankinį sektorių“ ir padidinti atsiskaitymų efektyvumą.
Tuo tarpu Teisės reikalų komiteto vardu kalbėjęs Aloyzas Sakalas (Socialistų frakcija) teigė remiąs reglamento projektą. Deputatas atkreipė dėmesį į tai, kad ES šalims bus leidžiama įgalioti esamas institucijas prižiūrėti šio reglamento įgyvendinimą. „Dėl tarptautinių mokėjimų eurais veiksmų turi imtis visa Bendrija, nes taisyklės ir principai visose šalyse narėse turi būti tie patys, kad būtų pasiekta teisinio aiškumo ir užtikrintos vienodos sąlygos visiems Europos mokėjimų rinkos dalyviams“, – pridūrė A. Sakalas.
Margarita STARKEVIČIŪTĖ (ALDE, LT) A6-0053/2009 Dėl tarptautinių mokėjimų Bendrijoje
Bendro sprendimo procedūra, pirmasis svarstymas.
Svarstymas ir balsavimas: 2009-04-24 20090422IPR54264 Dėl tarptautinių mokėjimų Bendrijoje
-//EP//TEXT PV 20090424 ITEM-003 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
