Europos Parlamentas ragina ištirti piktnaudžiavimus rinkoje
Konkurencija
2009-03-10 - 13:14
Antradienį patvirtintoje ataskaitoje (570 balsų už, 84 prieš, 9 susilaikė) Europos Parlamentas siūlo ištirti, ar didžiosios korporacijos nepiktnaudžiauja savo įtaka maisto produktų rinkoje. Europarlamentarai taip pat ragina akylai stebėti konkurenciją energetikos rinkoje, kad dėl jos iškraipymų nedidėtų kainos.
Parlamentas reiškia susirūpinimą dėl galimo didžiųjų korporacijų piktnaudžiavimo įtaka maisto produktų rinkoje. Jis ragina Europos Komisiją imtis tirti, ar tiekėjai ir maisto produktų gamintojai nepiktnaudžiauja dominuojančia padėtimi santykiuose su mažmenininkais. Taip pat siūloma atkreipti dėmesį į piktnaudžiavimo atvejus paslaugų sektoriuje, „nes tai gali būti kliūtis mažoms įmonėms dalyvauti darbo konkursuose“. Savo ruožtu europarlamentarai ragina Europos Komisiją išanalizuoti reklamos internete rinkos padėtį, taip pat valstybių viešųjų pirkimų taisyklių taikymo skirtumus ir dėl jų galinčius atsirasti galimus konkurencijos iškraipymus. EP atkreipia dėmesį į tai, kad didėja valstybės pagalbos apimtis, ir ragina parengti gaires, kurios skatintų teikti mažiau pagalbos, bet ji būtų tikslingesnė. Deputatai džiaugiasi, kad pagal atnaujintas Valstybės pagalbos aplinkosaugai gaires valstybėms leidžiama remti atsinaujinančios energijos gamybą ir bendrą šilumos bei elektros energijos gamybą, siekiant padengti skirtumą tarp gamybos sąnaudų ir rinkos kainos. Savo ruožtu EP „ypač palankiai vertina tai, kad leidžiama subsidijuoti darbdavius, jei jie patiria nuostolių dėl to, kad jų darbuotojai rūpinasi savo vaikais arba tėvais“. Parlamentas „apgailestauja, kad energijos naudotojai ES toliau kenčia dėl neproporcingai didėjančių kainų ir iškreiptos energetikos rinkos“. Jis „reiškia susirūpinimą dėl to, kad nustatant kuro kainas Europos rinkose trūksta skaidrumo“, ir ragina Europos Komisiją „akylai stebėti, kad šioje rinkoje būtų užtikrinta konkurencija“. EP nariai „pabrėžia užbaigtos ir gerai veikiančios energetikos vidaus rinkos svarbą“, taip pat remia dujų ir elektros perdavimo tinklų atskyrimą nuo gamybos ir tiekimo.
Europarlamentarai reiškia susirūpinimą dėl tebesitęsiančio ekonominės veiklos lėtėjimo ES. Jie „mano, kad kovojant su kreditų krizės poveikiu augimui ir užimtumui būtų tikslinga, laikantis konkurencijos taisyklių, taikyti atitinkamus atsakomuosius mechanizmus – pavyzdžiui, skirti pagalbą restruktūrizavimui“. EP palankiai vertina ES veiksmus mažinant tarptinklinio mobiliojo ryšio mokesčius, tačiau „pažymi, kad kainos išlieka tik šiek tiek žemesnės negu nustatyta viršutinė kainų riba“. Deputatai „ragina imtis priemonių, kurios skatintų kainų konkurenciją, o ne reguliuoti mažmenines kainas“.
Jonathan EVANS (PPE-DE, UK) A6-0011/2009 Dėl 2006 ir 2007 m. konkurencijos politikos ataskaitų
Iniciatyvos procedūra.
Svarstymas: 2009-03-09.
Balsavimas: 2009-03-10 20090309IPR51348 Dėl 2006 ir 2007 m. konkurencijos politikos ataskaitų
-//EP//TEXT TA P6-TA-2009-0099 0 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
