Europos Parlamentas lietuviškajame internete
Institucijos
Lietuva
2005-09-07 - 18:26
Europietė
Europos Parlamentas atstovauja rinkėjams. Vertinant šio atstovavimo kokybę, galima pažvelgti, kaip EP veikla suvokiama ir nušviečiama ES šalyse. Kokios visuomenės grupės labiausiai ja domisi? Kokių sričių sprendimai labiausiai jas domina? Ar teisingai suvokiamos Parlamento galios?
Ištirsime, kaip šie klausimai atspindimi lietuviškuose interneto tinklalapiuose. "Google" sistemoje ieškome frazės "Europos parlamentas". Kadangi nesiekiame nagrinėti pačių ES institucijų tinklalapių, į paiešką neįtraukiame eu.int domeno. Surandame 4650 tinklalapių, iš kurių atidžiau ištirsime pirmąjį šimtą.
Interneto tinklalapių, kuriuose minimas EP, pasiskirstymas pagal autorius.
Tinklalapių autoriai
Tinklalapių skaičius
Žiniasklaidos priemonės
24
Politinės partijos ar atskiri politikai
21
Valdžios įstaigos
16
Nevyriausybinės organizacijos
15
Akademinės įstaigos
10
Verslo įmonės ar grupės
5
Privatūs asmenys
3
Kita
6
Viso
100
Kaip matome 1 lentelėje, apie 60% informacijos apie EP Lietuvos interneto vartotojams "nuleidžiama iš viršaus" - žiniasklaidos, politikų ar valdžios. Toliau seka nevyriausybinių organizacijų bei akademinių įstaigų tinklalapiai. Vos 5% svetainių priklauso verslo grupėms. Tai itin maža dalis, turint galvoje nemenkas Parlamento galias vidaus rinkos srityje.
Panagrinėkime pateikiamos informacijos turinį (2 lentelė). 23 tinklalapiai teikia bendrą informaciją apie Parlamentą, jo struktūrą ir galias. Iš konkrečių temų daugiausia dėmesio susilaukia vidaus rinka. ES plėtra, EP rinkimai, užsienio ryšiai bei vidiniai ES institucijų reikalai taip pat susilaukia nemažo dėmesio. Nors EP neturi daug galių užsienio ryšių srityje, jo sprendimai, ypač pokomunistinių šalių atžvilgiu, sulaukia nemažo atgarsio Lietuvoje. Jo taip pat sulaukia sprendimai dėl socialinės ir darbo politikos, pramonės bei lygių galimybių. Iš aktualių klausimų paminėtinos autorių teisės. Tikėjomės didesnio dėmesio aplinkosaugai bei transportui, taip pat žemės ūkiui - sritims, kuriose EP turi bendro sprendimo galią su Taryba.
Interneto tinklalapių pasiskirstymas pagal kontekstą, kuriame minimas EP.
Kontekstas
Tinklalapių skaičius
Bendra informacija apie EP
23
Vidaus rinka
8
ES plėtra
6
EP rinkimai
6
Užsienio ryšiai
6
Vidiniai ES institucijų reikalai
6
Socialinė ir darbo politika
5
Lygios galimybės, žmogaus teisės
5
Pramonė ir technologijos
5
Autorių teisės
4
ES biudžetas
4
Sveikata
3
Kultūra ir jaunimas
3
ES Konstitucija
3
Žemės ūkis
3
Aplinkosauga
2
Teisingumas
1
Transportas
1
Kita
6
Viso
100
Keliuose tinklalapiuose informacija netiksli. Bendrijos "Viltis" elektroniniame žurnale teigiama, jog EP priima nutarimus visiško šalių sutarimo principu (iš tiesų taip yra Taryboje). Viena kompiuterių bendrovė skelbia, jog "EP įvedė apribojimus reklamai faksu, e-mailu, telefonu ir SMS" (iš tiesų minima direktyva priimta kartu su Taryba, todėl ir atsakomybė yra bendra). Vienos bažnyčios svetainėje džiaugiamasi, jog "EP finansuos Pasaulio jaunimo dienas" (EP tik pritarė šiam sprendimui, o finansavimą administravo Komisija).
Atlikę šį nedidelį tyrimą, galime padaryti kelias išvadas. Didžiausia dalis informacijos apie ES veiklą Lietuvoje vis dar "nuleidžiama iš viršaus"; čia ypač reikšmingas žiniasklaidos vaidmuo. Tuo tarpu verslo grupės dar nelabai įvertino EP galias jiems rūpimais klausimais. Gerokai aktyvesnės šioje srityje nevyriausybinės organizacijos. Kalbant apie konkrečias sritis, EP sprendimai aplinkosaugos, žemės ūkio ir transporto srityje nusipelno geresnio suvokimo bei didesnio dėmesio. Be to, svarbu geriau informuoti Lietuvos visuomenę apie Parlamento galias bei jo sprendimų tvarką.
20050819IPR00966
LT
1
PHOTO
20050819PHT00657.jpg
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
