28.4.2010 B7-0246/2010 PASIŪLYMAS DĖL REZOLIUCIJOS siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl padėties Kirgizijoje
Heidi Hautala
,
Bart Staes
,
Nicole Kiil-Nielsen
,
Ulrike Lunacek
Verts/ALE frakcijos vardu
PE439.767v01-00 B7‑0246/2010 Europos Parlamento rezoliucija dėl padėties Kirgizijoje
Europos Parlamentas ,
– atsižvelgdamas į savo ankstesnes rezoliucijas dėl Kirgizijos ir Centrinės Azijos, ypač į 2005 m. gegužės 12 d. rezoliuciją,
– atsižvelgdamas į savo 2009 m. vasario 20 d. rezoliuciją dėl ES strategijos Centrinės Azijos atžvilgiu,
– atsižvelgdamas į Komisijos pirmininko pavaduotojos-vyriausiosios įgaliotinės Catherine Ashton 2010 m. balandžio 8 d. pareiškimą dėl padėties Kirgizijoje,
– atsižvelgdamas į Užsienio reikalų tarybos 2010 m. balandžio 26 d. išvadas,
– atsižvelgdamas į 2007 m. birželio 21–22 d. vykusio Europos Vadovų Tarybos susitikimo metu patvirtintą ES strategiją dėl naujos partnerystės su Centrine Azija,
– atsižvelgdamas į 1999 m. įsigaliojusį ES ir Kirgizijos partnerystės ir bendradarbiavimo susitarimą,
– atsižvelgdamas į Europos bendrijos 2007–2013 m. regiono strateginį dokumentą dėl pagalbos Centrinei Azijai,
– atsižvelgdamas į Darbo tvarkos taisyklių 110 straipsnį,
A. kadangi ir Centinės Azijos, ir Europos Sąjungos gyventojai suinteresuoti, kad visame regione būtų daroma pažanga stabilumo, demokratinio ir visuomenės vystymosi, žmonių saugumo ir tvaraus augimo požiūriu,
B. kadangi Kirgizija yra ESBO narė ir šiuo pagrindu yra įsipareigojusi užtikrinti pagarbą pagrindinėms laisvėms, žmogaus teisėms ir teisinės valstybės principams, taip pat įgyvendinti ESBO demokratinius standartus,
C. kadangi Kurmanbekas Bakijevas, kuris pirmą kartą prezidentu buvo išrinktas 2005 m. liepos mėn. po Tulpių revoliucijos, praėjusiais metais buvo išrinktas antrai prezidento kadencijai per rinkimus, per kuriuos, pasak nepriklausomų stebėtojų, buvo masiškai sukčiaujama; kadangi po pirmųjų demokratinių veiksmų K. Bakijevo valdymas tapo autoritarinis ir represinis, o jo režimas visuotinai buvo suvokiamas kaip korumpuotas ir suterštas valdžios piktnaudžiavimu,
D. kadangi balandžio 7 d. Kirgizijos karinės pajėgos panaudojo šaunamuosius ginklus, ašarines dujas ir apsvaiginti skirtas granatas prieš demonstrantų minią, kuri susirinko prie prezidento kanceliarijos Biškeke, o po to šturmavo vyriausybės pastatą, protestuodama prieš didelį elektros energijos ir šildymo kainų didinimą, ir kadangi šių veiksmų metu 84 asmenys žuvo ir sužeista daugiau kaip 500 žmonių,
E. kadangi prezidentas K. Bakijevas buvo priverstas bėgti iš sostinės, o vadovavimą perėmė laikinoji vyriausybė, kuriai vadovauja opozicijos lyderė Roza Otunbajeva, kuri išleido dekretą dėl valdžios perėmimo ir Kirgizijos konstitucijos taikymo tvarkos ir paleido parlamentą,
F. kadangi praėjus savaitei po sukilimo K. Bakijevas, pabandęs nustatyti savo atsistatydinimo sąlygas, paliko šalį ir išvyko į Kazachstaną pagal Rusijos, JAV, Kazachstano pasiektą susitarimą; kadangi K. Bakijevas viešai paskelbė, kad jis pasirašė atsistatydinimo pareiškimą dėl jam ir jo šeimai daromo spaudimo ir kad nepaisant šio atsistatydinimo pareiškimo jis lieka teisėtas Kirgizijos prezidentas, kol parlamentas neatleis jo iš šių pareigų,
G. kadangi balandžio 13 d. Kirgizijos konstitucinis teismas, siekdamas užtikrinti stabilumą ir išvengti politinių jėgų susipriešinimo, buvo priverstas nusileisti šalį valdančios laikinosios vyriausybės reikalavimams paleisti teismą,
H. kadangi padėtis Kirgizijoje vis dar nestabili, balandžio 19 d. Biškeko priemiesčiuose kilus naujoms etninėms riaušėms, per kurias 5 žmonės žuvo ir 30 žmonių buvo sužeista, ir dėl to prireikė laikinosios vyriausybės pastangų siekiant atkurti tvarką; kadangi K. Bakijevo šalininkai Džalal Abade užėmė regioninės valdžios kanceliariją ir paskyrė K. Bakijevui palankų gubernatorių,
I. kadangi Rusijos Federacijos vyriausybė patvirtino, kad Kirgizijai skirs 50 milijonų dolerių finansinės paramos, be to ji suteiks benzino ir dyzelinio kuro, kuris bus skirtas pavasario lauko darbams atlikti,
J. kadangi Centrinei Azijai būdingi itin aukšti skurdo rodikliai, įvairaus pobūdžio dideli pavojai žmonių saugumui, taip pat blogas valdymas, stiprus autoritarizmas ir teisėtų būdų išreikšti nepasitenkinimą ir siekti politinių pokyčių stoka; kadangi tai gali būti palanki terpė kurtis nelegaliems radikaliems islamistų judėjimams ir sparčiai didėti šių judėjimų įtakai skurdžiausiose šalyse,
K. kadangi ES turi visuomet laikytis įsipareigojimo įtraukti žmogaus teisių, demokratijos ir teisinės valstybės principus į visus susitarimus su trečiosiomis šalimis ir, didindama savo – patikimos regioninės politikos dalyvės – vaidmenį, vykdyti nuoseklią politiką ir taip skatinti demokratines reformas,
1. išreiškia itin didelį susirūpinimą dėl padėties Kirgizijoje ir užuojautą visų tragiškų įvykių aukų šeimoms;
2. ragina visas šalis nebenaudoti prievartos, laikytis santūrumo ir dėti visas įmanomas pastangas, kad būtų pradėtas veiksmingas dialogas siekiant užtikrinti stabilumą ir sudaryti sąlygas taikiai grįžti prie demokratinės konstitucinės tvarkos;
3. ragina atlikti tarptautinį įvykių tyrimą, kuriam vadovautų JT, siekiant nustatyti atsakomybę bei trūkumus, ir suteikti pagalbą Kirgizijos teisėsaugos institucijoms, kad kaltininkai būtų patraukti atsakomybėn užtikrinant teisinių procedūrų laikymąsi ir sąžiningą teismo procesą;
4. palankiai vertina pirmuosius veiksmus, kurių ėmėsi laikinoji vyriausybė, siekdama atkurti demokratiją, ypač kalbant apie planus parengti naują konstituciją, kad būtų peržiūrėtos K. Bakijevo pataisos, pagal kurias prezidentui buvo suteikta išskirtinai daug galių, ir ragina surengti naujus rinkimus, kai tik bus sudarytos sąlygos vykti laisviems ir sąžiningiems rinkimams ir šiuo tikslu priimti bei įgyvendinti būtini teisės aktai;
5. džiaugiasi, kad laikinoji vyriausybė paskelbė, jog birželio 27 d. bus surengtas referendumas dėl naujos konstitucijos, o spalio 10 d. – nauji visuotiniai rinkimai;
6. ragina laikinąją vyriausybę dėti visas pastangas, kad sudarytų sąlygas veiksmingai ir skaidriai sistemai, kuri padėtų sumažinti klanų politikos dominavimą ir paskatintų politinį, socialinį bei ekonominį vystymąsi;
7. atkreipia dėmesį į tai, kad 2005 m. įvykusi Tulpių revoliucija pažadino didelius Kirgizijos visuomenės lūkesčius, kad bus vykdomos demokratinės reformos, tačiau šie lūkesčiai neišsipildė dėl to, be kita ko, kad trūko nuoseklios ir tvirtos ES politikos šios šalies atžvilgiu; ragina Tarybą ir Komisiją nepraleisti kitos galimybės ir rasti būdus pagelbėti Kirgizijos laikinajai vyriausybei ir padėti valdžios institucijoms vykdyti demokratines reformas ir gerinti žmonių gyvenimo sąlygas skatinant šalies vystymąsi ir suteikti daugiau galių piliečiams bendradarbiaujant su visomis suinteresuotosiomis šalimis ir Kirgizijos pilietine visuomene;
8. pažymi, kad Kirgizijoje labai stinga išteklių, o dėl savo pažeidžiamumo šalis labai priklauso nuo išorės paramos; taip pat pažymi, kad šalies kaimynystėje itin stinga demokratinio, tinkamai veikiančio valdymo ir teigiamos socialinės raidos pavyzdžių; taigi pabrėžia, kad tarptautinė pagalba bus išskirtinai svarbi;
9. ragina Komisijos pirmininko pavaduotojos-vyriausiosios įgaliotinės specialųjį įgaliotinį Centrinėje Azijoje atidžiai stebėti situaciją ir padėti atnaujinti visoms Kirgizijos visuomenės dalims atstovaujančių veikėjų dialogą; taip pat ragina specialųjį įgaliotinį glaudžiai bendradarbiauti su JT siekiant surengti tarptautinę rėmėjų konferenciją, skirtą humanitarinėms problemoms spręsti ir pagrindiniams Kirgizijos poreikiams tenkinti, kurios metu būtų galima suteikti reikiamą pagalbą tvariam šios šalies vystymuisi;
10. ragina Komisiją ir Tarybą nedelsiant įvertinti, ar esamos sąlygos tinkamos norint inicijuoti tarptautiniu lygmeniu koordinuojamą stambaus masto naują pagalbos Kirgizijai programą, o jei ne, ar galima tokias sąlygas sudaryti, be kita ko, atsižvelgiant į tai, ar laikinosios Kirgizijos vyriausybės ryžtas skatinti demokratizaciją ir skaidrų valdymą iš tikrųjų toks tvirtas, kaip atrodo;
11. ragina kaip įmanoma daugiau panaudoti Stabilumo priemonę ir prašo Komisijos parengti pasiūlymus dėl Vystomojo bendradarbiavimo priemonės lėšų perskirstymo siekiant užtikrinti, kad ES trumpalaikis ir vidutinės trukmės laikotarpio atsakas Kirgizijoje susidarius naujai padėčiai būtų adekvatus;
12. tikisi, kad bus peržiūrėta pažanga, pasiekta įgyvendinant šiam regionui skirtą ES strategiją, ir ragina dėti pastangas, kad ši pažanga būtų įtikinama, konkreti ir nuosekli;
13. pabrėžia, kad reikia dėti pastangas tam, kad Kirgizija netaptų stipresnių regioninių veikėjų susipriešinimo zona ir ragina Komisijos pirmininko pavaduotoją-vyriausiąją įgaliotinę ir Komisiją rasti būdų, kad šalis taptų pagrindinių dalyvių bendradarbiavimo sritimi ir kad tai būtų naudinga visiems Kirgizijos gyventojams;
14. paveda Pirmininkui perduoti šią rezoliuciją Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, Tarybai, Komisijai, ESBO ir Rusijos Federacijos, JAV ir Kazachstano parlamentams.
