KLAUSIMAS ŽODŽIU SU DEBATAIS O-0080/08
pagal 108 Darbo tvarkos taisyklių straipsnį
pateikė
Viktória Mohácsi
,
Marco Cappato
,
Alexander Alvaro
,
Sophia in 't Veld
,
Baroness Sarah Ludford
,
Jeanine Hennis-Plasschaert
,
Ignasi Guardans Cambó
,
Adina-Ioana Vălean
,
Renate Weber
ir
Gérard Deprez
ALDE vardu
Komisijai
Tema: Romų pirštų antspaudų duomenų bazės kūrimas Italijoje
Pranešama, kad Italijos vidaus reikalų ministras klausymo Italijos parlamento Konstitucinių reikalų komitete metu pareiškė, kad policija vykdo šalia didesnių miestų esančių romų gyvenviečių patikrinimus, kurių metu renkami romų, įskaitant nepilnamečius, pirštų antspaudai. Pasirodo, šie duomenys saugomi specialiose naujai sukurtose Italijos teisėsaugos institucijų duomenų bazėse, kontroliuojamose prefektų, kurie paskirti kaip „ypatingieji komisarai skubiam romų klausimui spręsti“ ir kuriems suteikti ypatingi įgaliojimai. Informacijos apie duomenų bazių tikslus, ketinimus, prieigą prie jų ir kitas duomenų apsaugos garantijas nėra. Pranešama, kad klausymo metu ministras tvirtino, kad tai ne duomenų, kurie renkami vadovaujantis etniniais motyvais, sisteminimas, o surašymas, kuriuo siekiama išvengti tam tikrų reiškinių, pvz., elgetavimo, ir kurį atliekant būtina paimti visų minėtosiose gyvenvietėse gyvenančių asmenų, įskaitant nepilnamečius, pirštų antspaudus. Galutinis šių veiksmų tikslas – sudaryti minėtiesiems asmenims gyvenimo sąlygas, kurios priimtinos civilizuotai visuomenei.
Ar Komisija informuota apie šias Italijoje kuriamas romų duomenų bazes? Ar Komisija nemano, kad šios duomenų bazės kuriamos rasiniu ir etninės kilmės pagrindais, kadangi pirštų antspaudai imami tik iš romų, Italijos piliečiams panašios procedūros netaikomos? Ar Komisija nemano, kad tai akivaizdi diskriminacija rasiniu, etninės kilmės ir tautybės pagrindais? Ar Komisija nemano, kad romų pirštų antspaudų rinkimas ir romų duomenų bazės kūrimas – tai veiksmai, kurie prieštarauja žmogaus teisėms ir pagrindinėms laisvėms, lygybės ir nediskriminavimo principams, teisei į privatumą ir duomenų apsaugos taisyklėms, nustatytiems Europos žmogaus teisių konvencijoje ir susijusiuose teisės aktuose, ES pagrindinių teisių chartijoje, ES sutartyse, ypač pagal ES sutarties 6 straipsnyje ir ES sutarties 12 straipsnyje (diskriminacijos tautybės pagrindu draudimas) ir 13 straipsnyje (diskriminacijos rasiniu ir etninės kilmės pagrindais draudimas) išdėstytus politinius įgaliojimus, taip pat Direktyvoje 2000/43/EB , įgyvendinančioje vienodo požiūrio principą asmenims, nepriklausomai nuo jų rasės arba etninės priklausomybės, ir Direktyvoje 2004/38/EB dėl laisvo asmenų judėjimo? Ar Komisija ketina pareikšti susirūpinimą dėl Italijos valdžios institucijų veiksmų? Kokių priemonių Komisija ketina imtis siekdama užtikrinti, kad dabartinės romų padėties Italijoje klausimas būtų sprendžiamas atsižvelgiant į Europos žmogaus teisių ir pagrindinių laisvių standartus?
OL L 180, 2000 7 19, p. 22. OL L 158, 2004 4 30, p. 77.