9.11.2011 B7-0583/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl būsimo ES ir JAV aukščiausiojo lygio susitikimo ir Transatlantinės ekonomikos tarybos susitikimo
Helmut Scholz
,
Marie-Christine Vergiat
,
Willy Meyer
GUE/NGL frakcijos vardu
PE472.794v01-00 B7‑0583/2011 Europos Parlamento rezoliucija dėl būsimo ES ir JAV aukščiausiojo lygio susitikimo ir Transatlantinės ekonomikos tarybos susitikimo
Europos Parlamentas ,
– atsižvelgdamas į Darbo tvarkos taisyklių 110 straipsnio 2 dalį,
A. kadangi XXI amžiuje buvo pereita prie daugiapolio pasaulio, kuriame bendros problemos turi būti valdomos kolektyviai tarptautiniu mastu; kadangi ir ES, ir JAV turi prisitaikyti prie šios padėties ir savo tarptautinius santykius grįsti bendradarbiavimo principu,
B. kadangi ES ir JAV ekonomika kartu sudaro apie pusę viso pasaulio ekonomikos ir kadangi dėl šios priežasties jos abi turi ypatingą atsakomybę nugalėti dabartinę ekonomikos ir finansų krizę, kuri daro poveikį ne tik Europai ir JAV, bet ir pasaulinei ekonomikai bei politiniams pokyčiams visame pasaulyje,
C. kadangi dėl krizės nedarbo lygis pasiekė atitinkamai JAV – 9,1 procento ir Europoje – 9,5 procento; kadangi jaunimo (19 metų ir jaunesnių žmonių) nedarbo lygis JAV pasiekė 24,6 procento ir ES neseniai viršijo 20 procentų (kalbama apie 25 metų ir jaunesnius žmones), o Graikijoje ir Ispanijoje pasiekė nematytą mastą ir viršijo 40 procentų;
D. kadangi Kongreso biudžeto biuro teigimu 1979–2007 m. Jungtinėse Valstijose 1 procento gyventojų, turinčių didžiausias pajamas, atsižvelgiant į infliaciją pakoreguotos namų ūkio pajamos atskaičiavus mokesčius išaugo 275 procentais, o dvidešimties procentų gyventojų, turinčių mažiausias pajamas, per šiuos 28-erius metus pajamos padidėjo vos 18 procentų; kadangi panaši, nors ir ne tokia perdėta, neteisingo turto paskirstymo tendencija gali būti pastebėta Europos Sąjungoje;
E. kadangi Jungtinių Valstijų ir Europos gyventojai protestuoja prieš didžiuosius bankus ir biržas, kurie simbolizuoja augančią socialinę ir ekonominę nelygybę, korporacijų, ypač atstovaujančių finansinių rinkų sektorių, galią ir įtaką vyriausybėms; kadangi gyventojai atsisako mokėti už bankų sektoriaus klaidas;
F. kadangi nei Jungtinės Valstijos, nei Europos Sąjunga ar jos valstybės narės nesilaiko savo įsipareigojimų, susijusių su JT Tūkstantmečių vystymosi tikslų siekiu, o liko tik treji metai, kad būtų išvengta visiškos nesėkmės;
G. kadangi Afganistane tęsiasi karas, kuris jau nusinešė tūkstančių civilių gyventojų gyvybes ir pražūtingai destabilizavo padėtį šalyje ir visame regione; kadangi daugiausia karinė NATO sąjungininkų politika iš tiesų neišsprendė nei vienos šios šalies problemos;
H. kadangi Jungtinės Valstijos ir NATO vis labiau nepaiso tarptautinės teisės ir pažeidžia trečiųjų valstybių teritorijos vientisumą ir nesikišimo į kitų šalių vidaus reikalus principą, kaip galima pastebėti iš oro užpuolių Pakistane ir paskutinių NATO intervencijų;
I. kadangi Jungtinės Valstijos ir kai kurios Europos Sąjungos valstybės narės, neatsižvelgdamos į savo įsipareigojimus siekti dviejų valstybių principu grindžiamo sprendimo, vis dar trukdo Palestinai tapti Jungtinių Tautų Organizacijos nare; kadangi ketvertui per daugelį metų nepavyko prisidėti sprendžiant Artimųjų Rytų konfliktą;
J. kadangi neatsižvelgiant į daugelį šūkių, branduolinio nusiginklavimo srityje buvo pasiekta labai mažai; kadangi vietoj to, kad būtų siekiama bendradarbiauti su Rusija saugumo klausimais, priešraketinės gynybos sistemos dalys greitai bus vienašališkai kuriamos JAV ir įvairiose Europos vietose;
K. kadangi B. Obamos administracija nepanaikino sankcijų Kubai;
L. kadangi JAV ir toliau 38 valstijose bei federaliniu lygmeniu taikoma mirties bausmė;
M. kadangi tarimai kovodama su terorizmu CŽV dabartinėse ES valstybėse narėse steigė slaptus kalėjimus, kuriuose buvo vykdomas neteisėtas tardymas naudojant kankinimo metodus prieš įtariamuosius gabenant į JAV, vienas tokių pavyzdžių – Abd al-Rahimas al-Nashiri, kuris gali būti nuteistas mirties bausme;
1. skelbia savo pritarimą protestams ir ragina demonstracijų dalyvius užbaigti finansinių rinkų kapitalizmą ir iš esmės naujai padalinti turtą; ragina ES ir JAV politinius lyderius nustoti ignoruoti protestus ir ieškoti tokių dabartinės ekonominės, finansinės ir socialinės krizės sprendimų, kurie atitiktų gyventojų interesus, sustabdytų finansinių rinkų diktatūrą ir numatytų alternatyvią politiką, kuria būtų siekiama įgyvendinti būtiną pasaulio ekonomikos plėtros socialinį ir ekologiškai tvarų restruktūrizavimą, kaip tai numatyta J. E. Stiglitzo ataskaitoje;
2. ragina JAV vyriausybę nustoti priešintis pasaulinio finansinių operacijų mokesčio taikymui;
3. ragina transatlantines partneres siekti pašalinti sistemines ekonominių ir finansinių krizių priežastis ir imtis neatidėliotinų ryžtingų veiksmų siekiant nustatyti naujos ekonominės tvarkos taisykles; reikalauja dėmesį skirti ne spekuliantų gelbėjimui, o darbo vietų kūrimui ir skurdo visame pasaulyje išnaikinimui; taigi, ragina atitinkamai pakeisti Transatlantinės ekonomikos tarybos (TET) darbotvarkę ir numatyti artimus ir skaidrius santykius su Transatlantiniu teisės aktų leidėjų dialogu;
4. pripažįsta, kad pasiūlytas Amerikos darbo įstatymas yra pirmas etapas orientuojant politiką į paklausos kūrimą ir ragina ES Komisiją parengti savo darbo vietų kūrimo politikos pasiūlymą, skirtą ES valstybėms narėms, kurias paveikė krizė;
5. reiškia didelį susirūpinimą tuo, kad nuolat pažeidžiama JT chartija; ragina pakeisti politiką NATO karinių pajėgų taikomų strategijų srityse; ragina transatlantines partneres įgyvendinti įsipareigojimą taikyti daugiašališkumo principą, visų pirma, tarptautiniam bendradarbiavimui Jungtinėse Tautose;
6. palankiai vertina Palestinos prisijungimą prie UNESCO ir apgailestauja dėl to, kad JAV įšaldė jos narystės UNESCO mokestį;
7. ragina nedelsiant pripažinti Palestinos valstybę ir patenkinti jos prašymą tapti JT nare; dar kartą pakartoja savo tvirtą paramą dviejų valstybių principu grindžiamam spendimui, kurio pagrindas yra 1976 m. nustatytos sienos ir Jeruzalė kaip abiejų valstybių sostinė ir pagal kurį numatytas taikus ir saugus Izraelio valstybės ir gretimos nepriklausomos, demokratinės ir gyvybingos Palestinos valstybės egzistavimas viena šalia kitos; ragina transatlantines partneres siekti šio tikslo;
8. dar kartą patvirtina, kad negali būti pateisinama vadinamoji kova su terorizmu, jei pažeidžiama tarptautinė teisė, nusistovėjusios pagrindinės ir visiems bendros vertybės, pavyzdžiui, pagarba žmogaus teisėms ir pagrindinėms laisvėms, teisinės valstybės principai, ir atitinkamos Ženevos konvencijos;
9. kritiškai vertina dabartinę užsienio ir saugumo politiką ir ES bei JAV ir valstybių narių tarpusavio diplomatinį bendradarbiavimą Artimųjų Rytų ir Šiaurės Afganistano regionuose, ypač Sirijoje, Irane ir Libijoje, prašo kitaip orientuoti politiką, įskaitant prekybos ir kultūros politiką, kuri turi būti tvirtai pagrįsta nesikišimo ir teritorinio vientisumo principais; ragina transatlantines partneres dėti pastangas siekiant ilgalaikės ir tvarios taikos ir saugumo šiame regione;
10. ragina JAV ir ES bei jos valstybes nares išvesti visas karines pajėgas iš Afrikos žemyno; ragina bendrai remti Afrikos vyriausybes ir Afrikos Sąjungą jų kovoje išnaikinant skurdą ir siekiant ekonominio bei socialinio vystymosi; ragina finansiškai kompensuoti Afrikos Sąjungos biudžetui tas lėšas, kurių jis neteko, nes Libija, pagrindinė finansinė rėmėja, dėl NATO intervencijos nutraukė mokėjimus;
11. primena Prezidento Obamos pažadus siekti branduolinio nusiginklavimo; ragina ES ir JAV siekti užtikrinti, kad JT sistemoje daugiašaliu lygiu būtų atnaujintos derybos dėl ginklų kontrolės ir nusiginklavimo; pakartoja savo raginimą Jungtinėms Amerikos Valstijoms:
Ø nesieti branduolinio nusiginklavimo su nereikalingu JAV / NATO priešraketinės gynybos Europoje projektu,
Ø nekompensuoti branduolinio nusiginklavimo priemonių įprastine ginkluote,
Ø nustoti kurti naujos kartos taktinius branduolinius ginklus,
Ø ratifikuoti Branduolinių bandymų uždraudimo sutartį,
Ø ratifikuoti Otavos konvenciją dėl draudimo naudoti, kaupti, gaminti ir perduoti priešpėstines minas bei jų naikinimo;
Ø ratifikuoti Konvenciją dėl kasetinių šaudmenų,
Ø nesipriešinti JT konvencijos dėl biologinių ir toksinių ginklų laikymosi protokolui,
Ø padėti stiprinti Branduolinių ginklų neplatinimo sutarties (BGNS) režimą, griežtai įgyvendinant visus BGNS nustatytus įsipareigojimus, ypač 2 straipsnį,
Ø sparčiau įgyvendinti Cheminių ginklų konvenciją ir stiprinti jos pagrindu įkurtą organizaciją;
12. ragina Jungtines Valstijas panaikinti Kubos blokadą, išlaisvinti keturis Kubos piliečius, laikomus JAV kalėjimuose, leisti jiems ir Rene Gonzalezui (jis anksčiau paleistas, tačiau priverstas likti Floridoje) grįžti į Kubą, taip pat uždaryti Gvantanamo karinę bazę;
13. ragina Jungtines Valstijas ir Europos Sąjungą keisti savo politinius ir prekybos santykius, visų pirma su Lotynų Amerika, taip pat daugiau netaikyti tik dvišalių ir neabipusiškų prekybos susitarimų praktikos, vietoj to pradėti naują prekybos ir politikos laikotarpį, kuris būtų pagrįstas partneryste, abipuse pagarba ir konstruktyviu, tvirtesniu tarpregioniniu bendradarbiavimu, skirtu remti Lotynų Amerikos vyriausybių pastangoms socialinio, ekologinio ir ekonominio vystymosi srityse ir siekiant pažangos socialinių bei žmogaus teisių srityse, taip pat dėti bendras pastangas kovojant su nusikalstamumu, susijusiu su narkotikais, kadangi JAV ir ES yra pagrindinės narkotikų rinkos ir ginklų tiekėjos;
14. prieštarauja tam, kad būtų įgyvendinama agresyvi Jungtinių Valstijų ir Europos Sąjungos rinkos darbotvarkė ir ragina, ypač Jungtines Valstijas, būsimos PPO ministrų konferencijos metu netrukdyti pasiekti susitarimo, kuris būtų palankus MIŠ;
15. ragina JAV ratifikuoti Tarptautinio baudžiamojo teismo (TBT) Romos statutą;
16. dar kartą reikalauja, kad Jungtinės Amerikos Valstijos panaikintų mirties bausmę federaliniu ir valstijų lygmenimis;
17. pabrėžia, kad 2011 m. kovo mėnesį buvo pradėtos derybos dėl ES ir JAV susitarimo dėl asmens duomenų apsaugos; primena savo 2010 m. lapkričio 11 d. poziciją dėl būsimo ES ir JAV aukščiausiojo lygio susitikimo, susijusio su šiuo susitarimu, ir pabrėžia, kad toks bendrasis susitarimas turėtų užtikrinti aukštą pagrindinių teisų apsaugos lygį ir numatyti teisiškai privalomus ir įgyvendinamus duomenų apsaugos standartus bei nustatyti priemones, kuriomis būtų užtikrinamas šių standartų taikymas praktikoje;
18. pakartoja, kad atmetė pasiūlymą keistis duomenimis dideliais kiekiais ir duomenimis apie keleivius su Jungtinėmis Valstijomis ir su visomis kitomis trečiosiomis šalimis vykdant vadinamąją kovą su terorizmu; pabrėžia, kad abipusiškumo su JAV valdžios institucijomis pagrindu jis turi būti išsamiai informuojamas apie pokyčius tarptautinio keitimosi duomenimis srityje;
19. laikosi nuomonės, kad klimato kaita, alternatyvi energijos gamyba ir energijos vartojimo efektyvumas turėtų tapti prioritetais TET darbotvarkėje; atsižvelgdamas į tai ragina Transatlantinę ekonomikos tarybą bendradarbiauti taikant energijos taupymo priemones, skirtas kovai su klimato kaita; ragina artimiau bendradarbiauti produktų energijos efektyvumo standartų reguliavimo srityje;
20. ragina TET bendradarbiavimą, kuriuo siekiama bendrų standartų elektros energija varomų transporto priemonių srityje, išplėtoti kitiems gamintojams ir pasinaudoti istorine galimybe pagaliau pasiūlyti teisingas prekybos sąlygas atitinkamiems žaliavų tiekėjams, pavyzdžiui, Bolivijai, o ne siekti naujos ir negailestingos konkurencijos dėl žaliavų neturtingųjų sąskaita;
21. pabrėžia, kad surengiant aukščiausiojo lygio susitikimą „Rio+20“ sudaroma puiki galimybė sustiprinti politinius įsipareigojimus siekti darnaus vystymosi pasauliniu lygmeniu bei stiprinti pramoninių ir besivystančių šalių partnerystę; pabrėžia, kad tarptautinio teisiškai įpareigojančio susitarimo, kuris būtų suderinamas su bendros, bet diferencijuotos atsakomybės principu, sudarymas turi išlikti bendru Durbano konferencijos tikslu; ragina transatlantines partneres siekti tarptautinio teisiškai privalomo susitarimo, įsigaliosiančio po 2012 m., pagal kurį būtų laikomasi 2 o C tikslo; atsižvelgdamas į tai, kad 2010 m. išmetamų CO 2 dujų kiekis išaugo daugiau nei 6 procentais, ragina ES ir JAV greičiau švarias technologijas perduoti Kinijai ir Indijai;
22. mano, kad labai svarbu stiprinti ES ir JAV parlamentinį politinį dialogą; reikalauja, kad šis dialogas būtų vykdomas atvirai ir skaidriai; ragina ES ir JAV administraciją ir parlamentus atkreipti daugiau dėmesio į santykius su pilietine visuomene, įskaitant nuolat vykdyti konsultacijas su pilietinės visuomenės atstovais;
23. išreiškia didelį susirūpinimą dėl teisėkūros dialogo su Jungtinėmis Valstijomis nesklandumų ir jų poveikio Europos teisėkūrai; mano, kad Transatlantinės ekonomikos taryba (TET) ir Transatlantinio teisės aktų leidėjų dialogas turi būti skaidrūs ir atskaitingi;
24. paveda savo Pirmininkui perduoti šią rezoliuciją Tarybai, Komisijai, valstybių narių parlamentams ir Jungtinių Amerikos Valstijų Prezidentui bei Kongresui.
