Europos Parlamentas smerkia homoseksualų diskriminavimą
Pagrindinės teisės
2007-04-26 - 13:10
Ketvirtadienį priimtoje rezoliucijoje Europos Parlamentas pasmerkė Lenkijos politikų pasisakymus, kuriais skatinama diskriminacija ir neapykanta dėl seksualinės orientacijos. Parlamentas taip pat pareiškė solidarumą ir paramą kovotojams už lygias lesbiečių, gėjų, biseksualų ir transseksualų teises. Rezoliucijai pritarė 325 europarlamentarai, nepritarė 124, o susilaikė 150.
Lenkijos ministro pirmininko pavaduotojas ir švietimo ministras Roman Giertych neseniai pranešė apie įstatymo, pagal kurį būtų baudžiama už „homoseksualumo propagandą“ mokyklose, projektą. Pagal jį mokyklų vadovai, mokytojai ir mokiniai būtų atleidžiami ir baudžiami už lesbiečių, gėjų, biseksualų ir transseksualų veiklos „aktyvinimą“ mokyklose. Tokį įstatymo projektą parėmė Lenkijos ministras pirmininkas, pareiškęs, kad „propaguojant jaunimo homoseksualaus gyvenimo būdą kaip normalaus gyvenimo būdo alternatyvą mokyklose nueita per toli, ir šios rūšies iniciatyvas mokyklose reikia sustabdyti“.
Pastaruoju metu homofobinių išpuolių įvyko ir kitose ES šalyse. Nyderlanduose homoseksualus vyriškis buvo užmuštas vėzdu vien tik dėl jo lytinės orientacijos ir moteriškos išvaizdos. Turine gyvenęs šešiolikmetis italas Mateo nusižudė palikęs du atsisveikinimo laiškus, kuriuose kaip savo veiksmų priežastį nurodė užgauliojimą dėl lytinės orientacijos. Jungtinės Karalystės pilietinės visuomenės organizacijos pažymi, kad šios šalies vidurinėse mokyklose taip pat labai padaugėjo homofobinio pobūdžio užgauliojimų.
Europos Parlamentas smerkia politinių ir religinių lyderių išsakomas homoseksualams skirtas diskriminuojamojo pobūdžio pastabas. „Politinių ir religinių lyderių pareiškimai ir veiksmai turi didelę įtaką viešajai nuomonei, taigi jiems tenka svarbi pareiga padėti kurti tolerancijos ir lygybės atmosferą“, – pažymi europarlamentarai. Jie pabrėžia, kad „ ES visų pirma yra vertybių bendruomenė, kurioje vienos iš labiausiai puoselėjamų vertybių yra žmogaus teisės ir pagrindinės laisvės, demokratija ir teisinė valstybė, lygybė ir nediskriminavimas“.
Parlamentas „reiškia savo solidarumą ir paramą pagrindinių teisių gynėjams bei kovotojams už lygias lesbiečių, gėjų, biseksualų ir transseksualų teises“. Deputatai ragina kompetentingas Lenkijos valdžios institucijas atsisakyti siūlyti ar priimti minėtą įstatymą, nediskriminuoti seksualinių mažumų organizacijų, viešai pasmerkti diskriminacinius ir neapykantą kurstančius visuomenės lyderių pareiškimus bei imtis atitinkamo atsako. Deputatai taip pat siūlo nusiųsti EP delegaciją į Lenkiją, kuri susidarytų aiškesnį padėties vaizdą ir pradėtų dialogą su visomis susijusiomis šalimis.
Parlamentas prašo Europos Komisiją pasiūlyti ES teisės aktų rinkinį, kurie uždraustų diskriminavimą dėl lytinės orientacijos bei užtikrintų lygias tos pačios lyties asmenų porų teises visose ES šalyse. Sąjungos valstybės taip pat raginamos priimti įstatymus, panaikinančius tos pačios lyties porų diskriminavimą. Deputatai primena, jog seksualinių mažumų diskriminavimas pažeidžia ES sutarties įsipareigojimus, todėl jie ragina Europos Komisiją prireikus paduoti jų nesilaikančias valstybes į teismą. Savo ruožtu Parlamentas ragina visas to nepadariusias pasaulio šalis panaikinti baudžiamąją atsakomybę už homoseksualumą. Rezoliucijoje taip pat siūloma gegužės 17 d. minėti kaip tarptautinę kovos su homofobija dieną.
LIETUVOJE IŠRINKTI EUROPARLAMENTARAI BALSAVO TAIP:
UŽ - E. Gentvilas, O. Juknevičienė, J. Paleckis, A. Sakalas;
PRIEŠ - L.L. Andrikienė, E. Maldeikis;
SUSILAIKĖ - D. Budreikaitė.
Dėl homofobijos Europoje
Svarstymas: 2007-04-25. Balsavimas: 2007-04-26
20070420IPR05691
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
