Klausimas, į kurį atsakoma raštu, Nr. E-001731/2011
Komisijai
Darbo tvarkos taisyklių 117 straipsnis
Juozas Imbrasas (EFD)
(2011 m. kovo 3 d.)
Tema: Netinkamų eksploatuoti dviejų transporto priemonių, turinčių skirtingus VIN kodus, importavimas (įvežimas) ir iš jų vienos transporto priemonės surinkimas
Europos Parlamento ir Tarybos direktyvos Nr. 2005/64/EB dėl motorinių transporto priemonių tipų patvirtinimo, atsižvelgiant į galimybę jas pakartotinai naudoti, perdirbti ir atnaujinti, bei iš dalies keičiančios Tarybos direktyvą 70/156/EEB preambulės 12 punkte teigiama, kad pagal Direktyvą 2000/53/EB siekiant užtikrinti saugą keliuose ir aplinkos apsaugą turėtų būti imamasi tinkamų priemonių užkirsti kelią pakartotinai naudoti kai kurias sudėtines dalis, išimamas iš nebenaudojamų transporto priemonių. Šios priemonės turėtų būti taikomos tik tuo atveju, kai sudėtinės dalys pakartotinai naudojamos gaminant naujas transporto priemones.
Direktyvos 1 straipsnyje nustatoma, kad direktyvoje įtvirtinamos konkrečios nuostatos siekiant užtikrinti, kad sudėtinių dalių pakartotinis naudojimas nekeltų pavojaus saugai ar aplinkai.
1. Padaugėjus tokių atvejų, klausiame, ar pateisinama padėtis, kai importuojamos (įvežamos) dvi netinkamos eksploatuoti transporto priemonės, turinčios du skirtingus VIN kodus, ir iš šių dviejų transporto priemonių surenkama viena (sudedamos detalės, suvirinami kėbulai), ir ar tokia transporto priemonė gali būti pripažinta tinkama eksploatuoti?
2. Ar valstybės turi pareigą užtikrinti, kad 1 punkte aprašytos transporto priemonės nevažinėtų tarptautiniais keliais?
3. Ar valstybės turi užtikrinti 1 punkte aprašomų importuojamų (įvežamų) transporto priemonių ir jų sudedamųjų detalių nomenklatūrą (atitinkamai, ar žinoma, kurios detalės ir jungtys buvo įvežtos, kurios utilizuotos), atsižvelgiant į tai, kad tokios transporto priemonės yra itin nesaugios?