Klausimas, į kurį atsakoma raštu, Nr. E-011066/2010
Komisijai
Darbo tvarkos taisyklių 117 straipsnis
Zigmantas Balčytis (S&D)
(2011 m. sausio 7 d.)
Tema: Europos piliečių iniciatyva dėl genetiškai modifikuotų organizmų
2010 m. gruodžio 9 d. Europos Komisijai buvo pateikta peticija su daugiau nei 1 milijonu ES piliečių parašų, kuria siekiama uždrausti genetiškai modifikuotų organizmų auginimą ES teritorijoje, kol nebus įkurta nepriklausoma mokslo institucija, kuri nešališkai įvertintų tokių organizmų poveikį aplinkai ir žmonių sveikatai.
Ši peticija pateikta anksčiau, negu buvo pasiektas Europos Parlamento ir Tarybos susitarimas, dėl kurio bus balsuojama gruodžio 15 d. Be to, susitarime numatytas vienų metų terminas reglamento nuostatoms įgyvendinti valstybėse narėse.
Norėčiau paklausti Komisijos, kokia vertinimo procedūra ir kokie reikalavimai bus taikomi minėtajai peticijai, jei ji pateikta prieš įsigaliojant reglamentui?