6.6.2011 B7-0358/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl ES ir Rusijos aukščiausiojo lygio susitikimo Nižnij Novgorode 2011 m. birželio 9 ir 10 d.
Rebecca Harms
,
Heidi Hautala
,
Werner Schulz
,
Raül Romeva i Rueda
Verts/ALE frakcijos vardu
PE465.663v01-00 B7‑0358/2011 Europos Parlamento rezoliucija dėl ES ir Rusijos aukščiausiojo lygio susitikimo Nižnij Novgorode 2011 m. birželio 9 ir 10 d.
Europos Parlamentas,
– atsižvelgdamas į savo ankstesnes rezoliucijas dėl Rusijos, visų pirma į 2010 m. birželio 17 d. rezoliuciją dėl Rostove prie Dono vykusio ES ir Rusijos aukščiausiojo lygio susitikimo išvadų ir 2011 m. vasario 17 d. rezoliuciją dėl įstatymo viršenybės Rusijoje,
– atsižvelgdamas į Europos Sąjungos ir Rusijos Federacijos partnerystės ir bendradarbiavimo susitarimą, kuris įsigaliojo 1997 m. ir kurio galiojimas pratęstas, kol jis bus pakeistas nauju susitarimu,
– atsižvelgdamas į tebevykstančias 2008 m. pradėtas derybas dėl naujo susitarimo, kuriuo nustatomas naujas išsamus ES ir Rusijos santykių pagrindas, taip pat į 2010 m. inicijuotą Partnerystę siekiant modernizavimo,
– atsižvelgdamas į ES ir Rusijos konsultacijas žmogaus teisių klausimais ir ypač į naujausią susitikimą, įvykusį 2011 m. gegužės 4 d.,
– atsižvelgdamas į Sąjungos vyriausiosios įgaliotinės užsienio reikalams ir saugumo politikai 2011 m. gegužės 24 d. pareiškimą dėl Michailo Chodorkovskio ir Platono Lebedevo bylos,
– atsižvelgdamas į Sąjungos vyriausiosios įgaliotinės užsienio reikalams ir saugumo politikai atstovo spaudai 2011 m. balandžio 28 d. pareiškimą dėl užsienio reikalų ministro S. Lavrovo vizito į Abchaziją ir Pietų Osetiją,
– atsižvelgdamas į bendrą ES vyriausiosios įgaliotinės Catherine Ashton ir Rusijos užsienio reikalų ministro Sergejaus Lavrovo pareiškimą dėl padėties Šiaurės Afrikoje ir Artimuosiuose Rytuose,
– atsižvelgdamas į 2011 m. gegužės 18 d. Sočyje paskelbtą ES ir Rusijos parlamentinio bendradarbiavimo komiteto pirmininkų bendrą pareiškimą,
– atsižvelgdamas į Darbo tvarkos taisyklių 110 straipsnio 2 dalį,
A. kadangi, nepaisant didėjančios prekybos ir ekonominės tarpusavio priklausomybės, ES ir Rusijos santykiuose dėl nesusipratimų ir nepasitikėjimo pagrindiniais politiniais ir ekonominiais klausimais, kurie sutrukdė šalims sukurti tikrą strateginę partnerystę, pasiekta menkos pažangos,
B. kadangi ES ir Rusijos Federacijos strateginės partnerystės plėtojimas gali būti grindžiamas tik bendromis vertybėmis; kadangi nepaprastai svarbu paskatinti abiejų partnerių visų institucijų, organizacijų ir forumų bendradarbiavimą tarptautiniu lygiu, siekiant pagerinti visuotinį valdymą ir spręsti bendras problemas,
C. kadangi 2010 m. birželio 1 d. aukščiausiojo lygio susitikimo pabaigoje ES ir Rusija priėmė bendrą pareiškimą dėl naujos Partnerystės siekiant modernizavimo, kuria siekiama modernizuoti abiejų šalių ekonomiką ir visuomenes, prioritetų; kadangi labai daug šių prioritetų yra ekonominio, prekybos ir reguliavimo pobūdžio; kadangi praėjus metams ES ir Rusijos Partnerystė siekiant modernizavimo turėtų būti nuodugniai įvertinta, siekiant patikrinti jos veiksmingumą, atsižvelgiant, visų pirma, į darbo planą, kuriame pateikti konkretūs bendradarbiavimo ir pagalbos žmogaus teisių ir teisinės valstybės principų taikymo srityje pasiūlymai ir projektai,
D. kadangi d2003 m. gegužės mėn. Sankt Peterburge vykusiame aukščiausiojo lygio susitikime ES ir Rusijos Federacija patvirtino tikslus sukurti bendrą ekonominę erdvę, bendrą laisvės, saugumo ir teisingumo erdvę, bendrą bendradarbiavimo išorės saugumo srityje erdvę ir bendrą mokslinių tyrimų ir švietimo, įskaitant kultūrinius aspektus, erdvę; kadangi iškilo daug problemų, dėl kurių vis dar atidėliojamas šių keturių bendrų erdvių įgyvendinimo gairių parengimas,
E. kadangi ES ir Rusijos santykiuose energetikos klausimai ir toliau atlieka pagrindinį ir strateginį vaidmenį; kadangi dėl Rusijos sprendimo pasitraukti iš Energetikos chartijos sutarties šie santykiai tapo dar sudėtingesni, sulėtėjo derybos dėl naujo partnerystės ir bendradarbiavimo susitarimo ir kilo grėsmė vykstančiam dialogui energetikos klausimais ir būsimai jo galimai raidai; kadangi ES ir Rusijos konkurencija energetikos srityje vis didėja tokiuose bendro intereso regionuose kaip Pietų Kaukazas ir Vidurinė Azija,
F. kadangi energetika yra pagrindinė Rusijos užsienio politikos priemonė; kadangi didelė ES priklausomybė nuo iškastinio kuro trukdo plėtoti pusiausvirą, nuoseklų ir vertybėmis pagrįstą ES požiūrį į Rusiją; kadangi nepaprastai svarbu, kad ES kalbėtų vienu balsu ir parodytų tvirtą vidaus solidarumą,
G. kadangi, nepaisant palankesnio Rusijos valdžios institucijų požiūrio, žodžio, asociacijos ir susirinkimų laisvei Rusijoje vis dar kyla grėsmė ir žmogaus teisių gynėjų, nepriklausomų pilietinės visuomenės organizacijų, politinių oponentų, nepriklausomos žiniasklaidos ir eilinių piliečių iniciatyvos ir veikla dažnai ribojami ar trukdomi, ir ypatingą susirūpinimą kelia padėtis Šiaurės Kaukaze ir kitose Rusijos Federacijos dalyse,
H. kadangi keli pastaraisiais metais vykę teismų ir baudžiamieji procesai, visų pirma Michailo Chodorkovskio ir Sergejaus Magnickio bylos, sukėlė abejonių Rusijos Federacijos teisminių institucijų nešališkumu ir nepriklausomumu; kadangi politinis kišimasis, procedūriniais trūkumai, korupcija, uždarumas, nesąžiningumas ir grasinimai liudininkams ir toliau itin trukdo Rusijoje vykdyti teisingumą, o žmogaus teisių pažeidimų tyrimai dažnai neveiksmingi, ydingi ir baigiasi nebaudžiamumu,
I. kadangi 2010 m. spalio 21 d. Europos Parlamento rezoliucijoje dėl žmogaus teisių pasaulyje 2009 m. ir ES politikos šioje srityje ES Taryba paraginta apsvarstyti Rusijos pareigūnams, susijusiems su Sergejaus Magnickio mirtimi, taikytiną draudimą atvykti į ES ir turto įšaldymą,
J. kadangi Rusijos Federacija, būdama Europos saugumo ir bendradarbiavimo organizacijos narė, yra įsipareigojusi gerbti demokratinius principus ir žmogaus teises, visų pirma, susijusias su žodžio ir susirinkimų laisve,
K. kadangi Europos žmogaus teisių teismas daugelyje bylų ir sprendimų pasmerkė Rusijos Federaciją už didelius žmogaus teisių pažeidimus; kadangi sprendimų įgyvendinimas ir toliau visiškai neatitinka standartų; kadangi atsakomybė už sprendimų neįgyvendinimą didžiąja dalimi tenka teisminėms institucijoms ir valdžios institucijoms,
L. kadangi artėjantys rinkimai Rusijoje (Valstybės Dūmos rinkimai įvyks 2011 m. gruodžio mėn., prezidento rinkimai – 2012 m.) parodys tarptautinei bendruomenei, kaip Rusijos rinkimų įstatymai atitinka tarptautines ir europines normas ir standartus, taip pat demokratinių pokyčių pažangą ir teisinės valstybės būklę Rusijoje,
M. kadangi ES ir Rusijos pilietinės visuomenės forumas, įsteigtas 2010 m. kovo mėn., sudaro pagrindą į ES ir Rusijos santykius įtraukti oficialiai pripažintą forumą, kuriame ES valstybių narių ir Rusijos Federacijos pilietinės visuomenės organizacijos gali susitikti ir vykdyti bendrus projektus žmogaus teisių, teisinės valstybės, aplinkosaugos, socialinių klausimų ir bet kokių kitų klausimų srityse,
N. kadangi geri kaimyniški santykiai, taika ir stabilumas bendros kaimynystės šalyse atitinka ir Rusijos, ir ES interesus; kadangi atviras, nuoširdus ir rezultatų siekiantis dialogas turėtų vykti krizių šiose šalyse klausimais, visų pirma, susijusiais su įšaldytais konfliktais, siekiant sustiprinti saugumą ir stabilumą ir remti atitinkamų šalių teritorinį vientisumą,
O. kadangi Europoje saugumo klausimas vis dar labai opus ir kursto nesutarimus ir ES ir Rusija neturėtų gailėti pastangų siekdamos įveikti esamus skirtumus ir besiskiriančius požiūrius ir gerinti dialogą ir bendradarbiavimą šioje srityje,
1. tikisi, kad Nižnij Novgorode įvyksiantis aukščiausiojo lygio susitikimas paskatins esminį ES ir Rusijos santykių pagerėjimą ir padės pamatus naujam partnerystės ir bendradarbiavimo susitarimui, kuris atitiktų abiejų šalių siekius sukurti tikrą strateginę partnerystę; pabrėžia, kad toks susitarimas būtų teisiškai privalomas ir turėtų visapusiškai apimti visus santykių aspektus; pakartoja savo nuomonę, kad demokratija ir žmogaus teisės turi būti neatskiriama naujojo susitarimo dalis, visų pirma turi būti apibrėžta ir įtraukta veiksminga ir realiai taikoma žmogaus teisių užtikrinimo sąlyga;
2. pažymi, kad bendros problemos, su kuriomis susiduria ES ir Rusija, pvz., ekonominė ir finansinė krizė, energetikos ir su energijos tiekimo patikimumu susiję klausimai, sukilimai arabų pasaulyje ir įšaldyti konfliktai tose pačiose kaimyninėse šalyse, reikalauja bendrų sprendimų ir geresnio bendradarbiavimo krizių valdymo srityje;
3. tikisi, kad pagal iniciatyvą bus parengta bendra Partnerystės siekiant modernizavimo pažangos ataskaita, kurioje būtų nustatyti konkretūs projektai, padėsiantys padaryti partnerystę realiai veiksminga pačiose svarbiausiose srityse; vis dėlto mano, kad modernizavimo koncepcija neturi būti susiaurinta ir apimti tik ekonominį bendradarbiavimą ir technologijų inovacijas, o atitikti plačių užmojų vidinių reformų procesą, į kurį įeina demokratinių institucijų ir patikimos teisinės sistemos įtvirtinimas, pagarba teisinės valstybės principams ir netrukdomas tikros pilietinės visuomenės vystymasis; į tai atsižvelgdamas, ragina Komisiją ir Rusijos vyriausybę nustatyti veiksmus, kurių reikia imtis norint pasiekti šių tikslų;
4. pabrėžia, kad šiuo metu santykiai su Rusija gali būti tik pragmatinio pobūdžio, laikantis tikslo tinkamu laiku sudaryti naują ES ir Rusijos susitarimą ir daugiausia dėmesio skiriant praktiniam bendradarbiavimui, bendriems projektams ir iki šiol prisiimtų įsipareigojimų bei sudarytų susitarimų vykdymui; pažymi, kad per ankstesnius diskusijų dėl naujojo ES ir Rusijos susitarimo raundus pasiekta menka pažanga, ir ragina šalis laikytis iš tiesų bendromis vertybėmis ir interesais grindžiamo požiūrio;
5. atkreipia dėmesį į dvišalį sandorį, užbaigtą 2010 m. gruodžio mėn., kuris sudaro sąlygas Rusijai įstoti į Pasaulio prekybos organizaciją (PPO); ragina Rusijos valdžios institucijas patvirtinti tvirtą ir sąžiningą teisinę sistemą, siekiant tinkamai reguliuoti verslą, tiesiogines užsienio investicijas ir konkurencijos politiką; mano, kad ypač svarbu įtvirtinti patikimą teisminę sistemą ir veiksmingą kovą su korupcija visais lygiais;
6. apgailestauja, kad paskelbtas veiksmų planas dėl Rusijos ir ES bevizio režimo nebus pateiktas, kaip planuota, per artėjantį ES ir Rusijos aukščiausiojo lygio susitikimą, kadangi, nors planas užbaigtas 2011 m. gegužės pradžioje, jį turi patvirtinti visos 27 valstybės narės; primena įsipareigojimą siekti ilgalaikio tikslo įvesti ES ir Rusijos bevizį kelionių režimą, kuris būtų įvedamas palaipsniui, atsižvelgiant į esminę ir praktinę pažangą; vis dėlto pažymi, kad Rusijai taikomo vizų režimo supaprastinimas ir liberalizavimas jokiu būdu neturėtų suteikti privilegijų Rusijos pasus turintiems asmenims, kurie gyvena įšaldytų konfliktų zonose, Moldovos ir Gruzijos piliečių sąskaita; palankiai vertina ES ir Rusijos parlamentinio bendradarbiavimo komitete priimtą sprendimą paraginti įvesti bevizį režimą, kaip parengiamąjį projektą, ES arba Rusijos pasą turintiems asmenims, gimusiems 1989 m. ar vėliau;
7. pažymi, kad bendradarbiavimas energetikos srityje ir ypač dialogas energetikos klausimais yra vienas pagrindinių ES ir Rusijos santykių elementų; pabrėžia, kad ES būtina sumažinti priklausomybę nuo iškastinio kuro, laikantis užsibrėžtų tikslų; pabrėžia, kad tarpusavio priklausomybės, skaidrumo ir tarptautinių sutarčių laikymosi principai kartu su lygiomis galimybėmis patekti į rinką, naudotis infrastruktūra, investicijomis ir patikima teismine sistema turėtų sudaryti tokio bendradarbiavimo pagrindą; laukia, kada bus parengtas ilgalaikės gairės, siekiant aptarti Rusijos energijos šaltinių svarbą ES energijos rūšims iki 2050 m.;
8. ragina Tarybą ir Komisiją užtikrinti, kad Europos energetikos chartijos ir prie jos pridėto Tranzito protokolo principai būtų įtraukti į naująjį ES ir Rusijos partnerystės susitarimą; palankiai vertina 2011 m. vasario mėn. atnaujinto išankstinio įspėjimo mechanizmo susitarimo pasirašymą siekiant toliau gerinti koordinavimą tiekimo ar paklausos sutrikimų atvejais;
9. ragina Rusijos Federaciją padidinti įnašą siekiant spręsti klimato kaitos problemą ir mažinti šalyje išmetamų šiltnamio efektą sukeliančių dujų kiekį, dalyvauti tarptautinėse derybose dėl visapusiškos klimato politikos po 2012 m. programos pagal JTBKKK ir Kioto protokolą; į tai atsižvelgdamas pabrėžia, kad norėdamos iki 2020 m. pasiekti reikiamus 25-40 % sumažinto palyginus su 1990 m. išmestu kiekiu į I priedą įtrauktų šalių išmetamo kiekio rodiklius, visos pramoninės šalys turi įsipareigoti siekti rodiklių, kurie rodytų ženklų dabartinio išmetamo kiekio sumažinimą ir didėjantį miškų įsisavinamą anglies dioksido kiekį;
10. primena, kad netoli ES sienų vis dar esama Černobylio tipo branduolinių reaktorių ir prašo Rusiją nedelsiant juos uždaryti; tuo tarpu ragina ES ir jos valstybes nares uždrausti branduolinių medžiagų importą, kuris neatitinka aukščiausių branduolinio saugumo ir saugos standartų; apgailestauja, kad siūlomiems patvarumo bandymams trūksta nepriklausomumo ir rimtumo, o tai nesuteikia Euratomui reikiamų įtikinamų argumentų, kad būtų galima primygtinai siūlyti šiuos bandymus ES ir Rusijos aukščiausiojo lygio susitikime;
11. palankiai vertina Rusijos kolegų norą įsitraukti į atvirą ir konstruktyvų dialogą svarbiausiais klausimais, kuriuos iškėlė ES atstovai gegužės 4 d. konsultacijų žmogaus teisių klausimais susitikime, ypač susijusiais su teisinės valstybės principais, pilietinės visuomenės funkcionavimu, bendradarbiavimu su tarptautiniais forumais ir kova su diskriminacija, taip pat su žmogaus teisių aktyvistų ir žurnalistų atvejais; vis dėlto pabrėžia, kad žodžius turėtų paremti konkretūs faktai; apgailestauja, kad Rusija ir toliau priešinasi kitų ministerijų ir agentūrų nei Užsienio reikalų ministerija įtraukimui, konsultacijų organizavimui paeiliui Rusijoje ir ES ir susitikimams su Rusijos ir tarptautinėmis nevyriausybinėmis organizacijomis;
12. ragina Rusijos valdžios institucijas pripažinti ES ir Rusijos pilietinės visuomenės forumą kaip bendrą projektą pagal Partnerystės siekiant modernizavimo programą; į tai atsižvelgdamas palankiai vertina didesnį pilietinės visuomenės forumo vaidmenį ES ir Rusijos aukščiausiojo lygio susitikimų alternatyvioje veikloje;
13. mano, kad pagrindinė nebaudžiamumo Rusijoje priežastis – teisminių institucijų nepriklausomumo stoka, ir reiškia susirūpinimą dėl pranešimų apie politinius teismo procesus, nesąžiningas procedūras ir tokių rimtų nusikaltimų kaip nužudymai, priekabiavimas ir kitoks smurtas netyrimą;
14. ragina Rusijos pareigūnus nutraukti verslo bendrovių, pvz., Hermitage Capital , Royal Dutch Shell , British Petroleum , Ikea , News Corporation , Yukos , Rosneft , Euroset ir kitų, persekiojimą, kai piktnaudžiaujama teisminėmis ir administracinėmis galiomis;
15. į tai atsižvelgdamas, ragina Rusijos teismines ir teisėsaugos institucijas veiksmingai, nešališkai ir nepriklausomai atlikti savo pareigas, kad nusikaltėliai būtų nubausti; ragina Rusijos valdžios institucijas užtikrinti, kad būtų laikomasi tinkamų procedūrų vykdant visų atsakovų baudžiamąjį persekiojimą šalies teisminėje sistemoje; ragina Rusiją nuodugniai peržiūrėti vidaus teisės aktus ir teisinės praktikos taisykles;
16. atkreipia dėmesį į Prezidento D. Medvedevo sprendimą paprašyti Prezidento žmogaus teisių tarybos teisės ekspertų išnagrinėti M. Chodorkovskio ir P. Lebedevo bylą ir pradėti baudžiamųjų kaltinimų Sergejui Magnickiui tyrimą; ragina tyrimo komisiją kuo greičiau paskelbti nepriklausomą ir nuodugnią ataskaitą;
17. palankiai vertina Rusijos valdžios institucijų teigiamus žingsnius siekiant bendradarbiauti ir tirti Sergejaus Magnickio atvejį, tačiau primygtinai ragina, kad Rusijos valdžios institucijos patrauktų atsakomybėn kaltus asmenis ir kad būtų apsvarstyta galimybė uždrausti atvykti į ES Rusijos pareigūnams, susijusiems su šia byla, ir skatina, kad ES teisėsaugos institucijos bendradarbiautų įšaldant šių Rusijos pareigūnų bankų sąskaitas ir kitą turtą visose ES valstybėse narėse; pažymi, kad gegužės 30 d. Rusijos tiriamasis komitetas pareiškė, kad prokurorai panaikino bet kokius kaltinimus vyriausiajam policijos tyrėjui Olegui F. Silčenko dėl pažeidimų S. Magnickio byloje; primena, kad nepaisant sunkios medicininės diagnozės O. Silčenko nurodė perkelti S. Magnickį į kalėjimą, kuriame nebuvo tinkamos medicininės įrangos, ir kelis kartus atmetė prašymus leisti atlikti ultragarso tyrimus, kuriuos S. Magnickiui paskyrė gydytojas;
18. mano, kad 2011 m. gegužės 24 d. Maskvos miesto teismo sprendimas paskelbti kaltinamąjį verdiktą Michailui Chodorkovskiui ir jo verslo partneriui Platonui Lebedevui dėl grobstymo yra politinis ir griežtai smerkia politinį kišimąsi į prieš tai vykusį teismo procesą; smerkia daugybę teisminių procedūrų trūkumų ir užfiksuotą prokuratūros vykdytą spaudimą ir grasinimus liudininkams; mano, kad tai dar vienas didelis smūgis teisinės valstybės principams, kuris dar labiau komplikuoja modernizavimo darbotvarkę;
19. ragina Rusijos valdžios institucijas atsižvelgti į tai ir priimti priemones, kurių reikia norint įvykdyti 2011 m. gegužės 31 d. Europos žmogaus teisių teismo sprendimą, kuriame nustatyti dideli pagrindinių žmogaus teisių pažeidimai pirmojoje M. Chodorkovskio byloje, visų pirma žeminančios kalėjimo sąlygos, nežmoniškos ir žeminančios teismo kameros sąlygos, neteisėtas ginkluotas jo areštas, nepagrįstas sulaikymas ir vidaus teismų atsisakymas surengti sąžiningą N. Chodorkovskio klausymą, kai buvo persvarstomas jo sulaikymo klausimas; ragina Komisiją ir vyriausiąją įgaliotinę-Komisijos primininko pavaduotoją Catherine Ashton įtraukti M. Chodorkovskio bylą į įvyksiančio ES ir Rusijos aukščiausiojo lygio susitikimo darbotvarkę;
20. atkreipia dėmesį į naujus pokyčius Anos Politkovskajos nužudymo tyrime, tačiau primena, kad vis dar reikia nuodugniai ištirti žmogžudystės aplinkybes, ir viliasi, kad tiriant nužudymo aplinkybes gali būti pasiekta esminė pažanga; ragina valdžios institucijas užtikrinti, kad visi asmenys, atsakingi už A. Politkovskajos nužudymą, būtų patraukti atsakomybėn, ragina prokurorus laikytis tarptautinių standartų ir teisinės valstybės principų;
21. smerkia smurtinius išpuolius prieš pilietinės visuomenės aktyvistus ir žurnalistus, kurie taikiai protestavo prieš Chimkų miško naikinimą ir apie jį pranešinėjo, ir nuolatinius priekabiavimus prie jų ir ragina Rusijos valdžios institucijas gerbti susirinkimų laisvę; ragina Rusijos valdžios institucijas dėti visas pastangas, kad būtų sumažinta žala aplinkai Chimkų atveju; prašo Rusijos valdžios institucijų dar kartą apsvarstyti alternatyvias Sankt Peterburgo – Maskvos greitkelio trajektorijas, išvengiant Chimkų miško kirtimo;
22. giliai apgailestauja, kad Maskvos miesto valdžios institucijos jau šešeri metai iš eilės uždraudžia gėjų parado eitynes – taip nevykdomas Europos Tarybos narės įsipareigojimas gerbti susirinkimų laisvę ir nepaisoma 2011 m. balandžio mėn. galutinio Europos žmogaus teisių teismo sprendimo, kuriame Rusija įpareigojama ateityje duoti leidimą tokiems renginiams; apgailestauja, kad Europos išorės veiksmų tarnybai nepavyko suteikti viešosios paramos parado organizatoriams ir ragina Europos Vadovų Tarybos pirmininką, vyriausiąją įgaliotinę-Komisijos pirmininko pavaduotoją ir Europos Komisijos pirmininką pareikšti ES nepritarimą per birželio 9 d. ES ir Rusijos aukščiausiojo lygio susitikimą; ragina vyriausiąją įgaliotinę užtikrinti, kad ateityje ES delegacijos ir diplomatai aktyviai taikytų priemonių, skirtų lesbiečių, gėjų, biseksualių ir transseksualių (LGBT) asmenų naudojimosi visomis žmogaus teisėmis propagavimui ir gynimui, rinkinį, įskaitant viešus paramos taikioms demonstracijoms už LGBT teises pareiškimus;
23. ragina Rusijos valdžios institucijas padaryti viską, kas jų galioje, siekiant užtikrinti, kad visi kandidatai ir partijos būtų sąžiningai ir vienodai traktuojami per 2011 m. gruodžio mėn. parlamento rinkimus pagal Europos Tarybos ir ESBO narei pritinkančius standartus; prašo, nes tai labai svarbus žingsnis, sumažinti kliūtis naujoms partijoms įsiregistruoti, užtikrinti vienodas sąlygas visiems kandidatams ir partijoms rinkimų kampanijos metu ir užtikrinti visų partijų ir kandidatų galimybes naudotis radijo ir televizijos priemonėmis; ragina Rusijos valdžios institucijas įsileisti tarptautines rinkimų stebėjimo misijas pačiame ankstyviausiame etape;
24. palankiai vertina nesenus Rusijos prezidento D. Medvedevo pareiškimus dėl sukilimų arabų šalyse, visų pirma dėl Libijos krizės, kuriuose jis prisideda prie raginimų M. Kaddafiui ir jo vyriausybei atsistatydinti; susidomėjęs atkreipia dėmesį į tai, kad Rusija pasiuntė pasiuntinį į Bengazį, ir ragina Rusiją veikti kartu su ES, siekiant surasti konflikto sprendimą;
25. palankiai vertina Rusijos pasirengimą siekti pažangos sudarant bendrąjį susitarimą krizių valdymo operacijų srityje; į tai atsižvelgdamas, apgailestauja dėl 2011 m. balandžio 25-26 d. Rusijos užsienio reikalų ministro vizito į Abchaziją ir Pietų Osetiją, kuris prieštarauja šiam pasirengimui ir toliau didina santykių su Gruzija, kuri yra viena bendrų kaimyninių šalių, įtampą, ir ragina Rusiją visapusiškai laikytis visų 2008 m. paliaubų susitarimo punktų;
26. ragina Rusijos valdžios institucijas dėti daugiau pastangų, kad būtų pasiekta konkrečios pažangos Padniestrės konflikte ir, į tai atsižvelgiant, pradėti oficialias 5+2 šalių derybas, siekiant kuo greičiau surasti sprendimą (Mesebergo iniciatyva);
27. palankiai vertina Rusijos iniciatyvas palengvinti Armėnijos ir Azerbaidžano vadovų dialogą dėl Kalnų Karabacho konflikto, tačiau ragina Rusijos vyriausybę nutraukti bet kokį ginklų tiekimą konflikto šalims, kad būtų išsklaidyta įtampa ir padėtas pamatas ilgalaikiam ir išsamiam konflikto sprendimui;
28. palankiai vertina, tai, kad 2010 m. gruodžio 22 d. ratifikuota Rusijos Federacijos ir JAV Strateginės ginkluotės mažinimo sutartis (angl. START); ragina ir toliau vykdyti išsamų Rusijos Federacijos ir JAV dialogą saugumo klausimais, įskaitant priešraketinės gynybos skydo įdiegimą;
29. paveda Pirmininkui perduoti šią rezoliuciją Komisijos pirmininko pavaduotojai-Sąjungos vyriausiajai įgaliotinei užsienio reikalams ir saugumo politikai, valstybių narių parlamentams ir vyriausybėms, ESBO, Europos Tarybai ir Rusijos Federacijos prezidentui, vyriausybei ir parlamentui.
