Europos Parlamentas apžvelgia besibaigiančius 2005-uosius
Institucijos
2005-12-20 - 00:05
Taip ar ne Europos Konstitucijai?
Metams baigiantis, pats laikas apžvelgti tai, kas nuveikta 2005-aisiais. Šiemet EP nariams teko beveik penkis tūkstančius kartų balsuoti dėl daugybės teisės aktų, tiesiogiai veikiančių mus kaip piliečius, darbuotojus ir vartotojus. Visai ES šie metai buvo reikšmingi dėl poros įvykių: dvi šalys atmetė Europos Konstituciją ir kilo krizė dėl būsimo finansavimo.
Koks buvo reikšmingiausias 2005-ųjų įvykis? Daugelio Europos Parlamento politinių frakcijų vadovų nuomone, tai nesėkmingi referendumai dėl ES Konstitucijos Prancūzijoje ir Nyderlanduose. Pasak Europos liaudies partijos (EPP-ED) frakcijos vadovo Vokietijos deputato Hanso-Gerto Pötteringo, dėl neigiamo dviejų šalių balsavimo „ES liko be politinių ir teisinių struktūrų, būtinų 25 narių sąjungai.“ Liberalų ir demokratų aljanso už Europą (ALDE) frakcijos vadovas britas Grahamas Watsonas pabrėžia neigiamus Prancūzijos referendumo padarinius, tuo tarpu Socialistų frakcijos vadovas Vokietijos deputatas Martinas Schulzas mano, jog tarp svarbiausių įvykių yra Liuksemburgo ir Ispanijos pritarimas Konstitucijai drauge su viešais debatais, vykusiais iki referendumų. Žaliųjų ir Europos laisvojo aljanso frakcijos pirmininkės Italijos deputatės Monicos Frassoni nuomone, „dukart ištartas „ne“ įtraukė ES į beprecedentę krizę“. Europos vieningųjų kairiųjų ir Šiaurės šalių žaliųjų kairiųjų frakcijos pirmininkas Prancūzijos deputatas Francis Wurtzas pažymėjo, kad „nuo šiol bus klausiama, kurlink krypsta Europos projektas“. Nepriklausomybės ir demokratijos frakcijos vadovui Danijos deputatui Jensui-Peteriui Bonde atrodo, jog dėl Konstitucijos atmetimo Prancūzijoje ir Nyderlanduose 2005-uosius galima vertinti teigiamai.
Keli Europos Parlamento 2005-aisiais priimti sprendimai taip pat padarė didelį poveikį Europos Sąjungos veiksenai.
Aplinka ir pramonė
Tarp svarbiausių klausimų galima būtų pažymėti vadinamąjį REACH paketą (chemijos pramonę reglamentuojantys teisės aktai). Jis apima aplinką, žmonių sveikatą, verslo konkurencingumą ir net darbo rinką. Kitas pirmuosiuose puslapiuose atsidūręs sprendimas – tai EP narių triuškinamai atmesti Europos Komisijos siūlymai dėl programinės įrangos patentavimo. Parlamento nuomone, nepriimtina buvo ne vien pati priemonė, prieštaraujanti bendrajai patentų teisei, tačiau ir Tarybos bei Komisijos polinkis rimtai nevertinti EP narių nuomonės.
Vartotojų teisės
Draudžiamų verslo priemonių sąrašas tapo vienu svarbiausių ES teisės aktų vartotojų teisių apsaugos srityje. EP nariai savo balsais parėmė ir kitą „juodąjį sąrašą“, į kurį įtrauktos pavojingomis laikomos skrydžių bendrovės. Juk rizikuojama keleivių sauga. Buvo sutvirtintos ir traukinių keleivių teisės. Bus geriau kompensuojama dėl traukinių vėlavimo, o atvėrus šį sektorių laisvai rinkai, pagerės jo konkurencingumas.
Rinka ir socialinė Europa
Kaip veiksmingai reaguoti į rinkos veikseną išsaugant socialinę paramą, kuri užtikrintų gerovę ir pageidaujamą gyvenimo kokybę? Tai klausimas, kuris suteikia išskirtinumo Europos modeliui, o tuo pačiu tampa jam iššūkiu. Sunku rasti optimalią pusiausvyrą – tai rodo visus metus trukę debatai dėl paslaugų direktyvos. 2005 m. gegužės mėn. Parlamentas pirmuoju svarstymu balsavo dėl darbo laiko direktyvos. Kitąmet Taryboje dėl jos tęsis derybos.
Žmogaus teisės ir pagrindinės laisvės
Europos Teisingumo Teismas nusprendė Parlamento naudai, kuomet pastarasis apskundė ES ir JAV sutartį dėl lėktuvų keleivių asmens duomenų perdavimo Amerikos valdžios institucijoms. Kita vertus, Parlamentas ir Taryba sugebėjo susitarti dėl telefono skambučių, trumpųjų žinučių ir naudojimosi internetu duomenų saugojimo, kad jis padėtų užkirsti kelią teroro veiksmams, tačiau nekeltų pavojaus žmogaus laisvėms.
Deputatams rūpi ir tai, kas vyksta anapus ES sienų. Misijos rinkimams stebėti, Sacharovo premijos skyrimas trims laureatams ir EP narių dalyvavimas Ukrainos „oranžinėje revoliucijoje“ – tik keletas iš daugelio pavyzdžių, atskleidžiančių Parlamento pastangas skatinti demokratines vertybes pasaulyje.
20051215STO03775
LT
1
PHOTO
20051214PHT03753.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
