Klausimas, į kurį atsakoma žodžiu, Nr. O-0132/2010
Komisijai
Darbo tvarkos taisyklių 115 straipsnis
Daniel Caspary
,
Cristiana Muscardini
,
Tokia Saïfi
,
Georgios Papastamkos
PPE frakcijos vardu
Kader Arif
,
Bernd Lange
,
Gianluca Susta
S&D frakcijos vardu
Metin Kazak
,
Niccolò Rinaldi
,
Marielle De Sarnez
ALDE frakcijos vardu
Yannick Jadot
Verts/ALE frakcijos vardu
Helmut Scholz
GUE/NGL frakcijos vardu
Robert Sturdy
,
Syed Kamall
,
Jan Zahradil
ECR frakcijos vardu Tema: Antidempingo bylos - esama padėtis ir perspektyvos
Atsižvelgiant į tarptautinės prekybos liberalizavimą, Europos Parlamentas pritaria Europos Komisijos nuomonei, kad Europos gamintojų apsauga nuo tarptautinės prekybos iškraipymų, tokių kaip dempingas, turėtų būti atviros ir sąžiningos prekybos strategijos dalis.
Ar Komisija galėtų pateikti Europos Parlamentui bendras perspektyvas ir pakomentuoti nagrinėjamas bylas? Ar Komisija gali užtikrinti, kad priimant galutinį sprendimą visada bus remiamasi techniniais ir faktiniais aspektais? Kaip, Komisijos manymu, būtų galima išvengti nepagrįsto suinteresuotųjų šalių spaudimo atliekant tyrimus, susijusius su prekybos apsaugos priemonėmis? Ar Komisija žino apie trečiųjų šalių mėginimus daryti įtaką valstybių narių pozicijai antidempingo komitete?
Kaip Komisija, atsižvelgdama į dabartines PPO ir ES taisykles, ketina užtikrinti, kad prekybos apsaugos antidempingo priemonės visada būtų veiksmingos ir tinkamos reaguoti į rinkos iškraipymus ir kad jos visada padėtų spręsti ES pramonės problemas, susijusias su nesąžininga konkurencija? Kaip ES gali užtikrinti, kad mažos ir vidutinės įmonės (MVĮ) turėtų tokias pačias galimybes pasinaudoti prekybos apsaugos priemonėmis kaip ir didesnės įmonės? Kokia šių priemonių įtaka konkurencingumui ES ir koks jų poveikis MVĮ?
Kaip Komisija, atsižvelgdama į Lisabonos sutartį, ketina įtraukti Europos Parlamentą į antidempingo ir antisubsidijų tyrimus ir suteikti išsamią informaciją šiuo klausimu? Kada ir kaip Komisija, atsižvelgdama į Sutartį ir naujas Europos Parlamento kompetencijas autonominių prekybos priemonių srityje, ketina parengti atitinkamus teisės aktus?
Didesnieji ir mažesnieji mūsų prekybos partneriai vis dažniau panaudoja šią priemonę prieš ES eksportą. Ar Komisija gali pateikti savo nuomonę šiuo konkrečiu klausimu ir nurodyti, kokių priemonių ji ketina imtis prieš tokius veiksmus, jeigu būtų pažeistos PPO taisyklės?
