KLAUSIMAS ŽODŽIU SU DEBATAIS O-0043/08
pagal 108 Darbo tvarkos taisyklių straipsnį
pateikė
Jeanine Hennis-Plasschaert
,
Magor Imre Csibi
ir
Ramona Nicole Mănescu
ALDE vardu,
Jean Lambert
Verts/ALE vardu
Tarybai
Tema: Nelegali migracija, ES ir agentūros "Frontex" išorės veiksmai
2007 m. Europos operatyvaus bendradarbiavimo prie Europos Sąjungos valstybių narių išorės sienų valdymo agentūra nustatė daugiau nei 160 000 atvejų, kai buvo nelegaliai kirsta ES išorės siena, 135 000 šių atvejų buvo kirstos Graikijos, Ispanijos, Italijos, Kipro ir Prancūzijos sienos. Taip pat ir Malta susiduria su nelegaliai į jos teritoriją atvykstančių migrantų antplūdžiu. Atėjus pavasariui ir pagerėjus orui, nelegalių migrantų antplūdžio problema itin aktuali. Dėl šio fenomeno ES kasmet tampa tragiškų žmonių likimų ir mirties atvejų liudytoja, taip pat konstatuojamas ir kontrabandos žmonėmis aukų skaičiaus padidėjimas, ypač kalbant apie migrantus, kurie atvyksta iš Šiaurės Afrikos pakrančių laivais ir daugelis kurių praranda gyvybes kelionės metu.
Atsižvelgiant į tai, kad 2005 m. įkurta agentūra „Frontex“ yra koordinuojanti agentūra, negalime tikėtis, kad ji pati pajėgi sustabdyti nelegalių migrantų antplūdį. Net jei agentūra „Frontex“ ir galėtų tai padaryti, ji neturi atitinkamų įgaliojimų. Visa atsakomybė už ES sienų apsaugą tenka valstybėms narėms ir pasienio kontrolė turi būti vykdoma vadovaujantis bendros valstybių narių atsakomybės ir solidarumo principais bei laikantis prieglobsčio teisės nuostatų.
2007 m. balandžio 26 d. dauguma Europos Parlamento narių pritarė pasiūlymui , pagal kurį numatoma visoms valstybėms narėms dalyvaujant sudaryti skubios pasienio pagalbos būrius ir tolygiai paskirstyti finansinę naštą. Pagal šią priemonę numatytas „privalomo solidarumo“ principas, kuriuo remiantis valstybės narės įpareigojamos teikti viena kitai pagalbą pasienio apsaugos klausimais. Vis dėlto kiekviena valstybė narė turi teisę nuspręsti, ar ji nori, kad jos pareigūnai dalyvautų skubios pasienio intervencijos komandų (angl. RABIT) veikloje, ar ne, o agentūra „Frontex“ iki šiol neturi nei lėšų, nei personalo ar reikiamos įrangos, kad galėtų daryti žymų poveikį. Agentūros „Frontex“ direktorius pareiškė, kad „centralizuotas turimos techninės įrangos registras (angl. CRATE) tėra virtuali duomenų bazė, padėsianti agentūrai „Frontex“ geriau planuoti vykdomas operacijas. Šio sąrašo turinį nustato valstybės narės ir nuo jų valios priklauso, kokia įranga suteikiama galimybė disponuoti“.
Kaip Taryba ketina taikyti solidarumo principą, pagal kurį valstybės narės įpareigojamos padėti viena kitai sprendžiant su pasieniu susijusius klausimus, konkrečiai turint mintyje duomenų bazės CRATE kūrimą?
Ar Taryba ketina pradėti taikyti „privalomo solidarumo“ priemonę?
Ar Taryba pasirengusi šiuometiniam migrantų (didelis skaičius migrantų dažnai atvyksta pavasarį) antplūdžiui? Kiek bendrų operacijų, susijusių su ES jūrų sienų apsauga, iki šiol yra atlikusi agentūra „Frontex“ ir ar 2008 m. planuojamos kokios nors skubios pasienio intervencijos komandų (RABIT) operacijos?
Ar buvo išspręsti klausimai, susiję su numatytomis migrantų išlaipinimo vietomis ir atsirandančia atsakomybe, įskaitant išsilaipinusių asmenų apsaugos reikmes? Kalbant bendriau, ar agentūros „Frontex“ veiklą reglamentuojančiose taisyklėse ir praktikoje tinkamai ir pakankamai atsižvelgiama į šios agentūros įsipareigojimus užtikrinti žmogaus teisių apsaugą?
P6_TA(2007)0162 .