27.10.2004
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– José Ribeiro e Castro ir Bernd Posselt PPE-DE frakcijos vardu
– Pasqualina Napoletano, Véronique De Keyser ir Panagiotis Beglitis PSE frakcijos vardu
– Johan Van Hecke ALDE frakcijos vardu
– Kathalijne Maria Buitenweg, Hélène Flautre ir Jean Denise Lambert Žaliųjų/ALE frakcijos vardu
– Roberto Musacchio, André Brie, Willy Meyer Pleite, Marco Rizzo, Tobias Pflüger, Luisa Morgantini ir Vittorio Emanuele Agnoletto GUE/NGL frakcijos vardu
pakeičiantis šių frakcijų pateiktus pasiūlymus:
– ALDE (B6‑0114/2004)
– PSE (B6‑0115/2004)
– Žaliųjų/ALE ( B6-0117/2004 )
– PPE-DE (B6‑0119/2004)
– GUE/NGL (B6‑0122/2004)
dėl Gvantanamo
Europos Parlamento rezoliucija dėl Gvantanamo
Europos Parlamentas ,
–
atsižvelgdamas į savo ankstesnes rezoliucijas dėl Gvantaname esančių sulaikytųjų teisės į nešališką teisminį bylos nagrinėjimą ir ypač į savo 2004 m. kovo 10 d. rekomendaciją Tarybai (P5-TA-PROV(2004)0168) ,
–
atsižvelgdamas į 1984 m. gruodžio 10 d. JT Generalinės asamblėjos priimtą Konvenciją prieš kankinimą ir kitokį žiaurų, nežmonišką ir žeminantį elgesį bei baudimą,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi Jungtinės Amerikos Valstijos ir ES valstybės narės nuolat patvirtino savo įsipareigojimą laikytis transatlantinės bendrijos ir solidarumo pagrindą sudarančių demokratinių vertybių: laisvės, demokratijos, teisinės valstybės ir žmogaus teisių,
B.
kadangi vien Gvantaname toliau kalinama apie 580 sulaikytųjų,
C.
kadangi, anot liudininkų, su daugeliu sulaikytųjų Gvantaname nuolat elgiamasi šiurkščiai ir naudojama prievarta,
D.
kadangi trys paleisti sulaikytieji iš Didžiosios Britanijos 2004 m. rugpjūčio 4 d. paskelbtame 115 puslapių pranešime apibūdino, kokiomis sąlygomis buvo atliekami tardymai,
E.
kadangi JAV Aukščiausiasis Teismas nusprendė neleisti neribotą laiką kalinti sulaikytųjų Gvantaname be teismo,
F.
kadangi ES institucijos, valstybės narės reiškia ir viešoji nuomonė atspindi susirūpinimą dėl sąlygų Gvantanamo karo laivyno bazėje ir ragina su sulaikytaisiais elgtis pagal teisinės valstybės principus, nepriklausomai nuo jų pilietybės ar kilmės,
1.
Dar kartą tvirtina, kad esant terorizmo grėsmei viena svarbiausių demokratinių valstybių pareigų yra ryžtingai apsaugoti savo piliečius, griežtai ir atkakliai kovoti su terorizmu ir aptikti bei išardyti bet kokius teroristų tinklus; dar kartą ryžtingai tvirtina, kad ši kova negali vykti pažeidžiant tarptautinės teisės reikalavimus ir po kojomis paminant įtvirtintas pagrindines bendras vertybes, pvz., pagarbą žmogaus teisėms, teisinei valstybei ir atitinkamoms Ženevos konvencijoms;
2.
Su pasitenkinimu pažymi, kad kai kuriems sulaikytiesiems buvo vis dažniau suteikiama teisė privačiai pasikalbėti su nepriklausomais advokatais; nepaisant to, reikalauja, kad su kiekvienu sulaikytuoju būtų elgiamasi pagal tarptautinės humanitarinės teisės reikalavimus, o jų bylas nedelsiant turi nagrinėti kompetentingas, nepriklausomas ir nešališkas tribunolas viešame nešališkame posėdyje, taip pritaikant ir parodant tas vertybes, kurias mes giname;
3
Dar kartą pabrėžia savo 2004 m. kovo mėn. rekomendacijas Tarybai dėl Gvantaname kalinamų sulaikytųjų teisinio statuso ir galimo poveikio ES ir JAV partnerystei;
4.
Ragina JAV valdžią leisti atlikti nešališką ir nepriklausomą tyrimą dėl kaltinimų kankinimais ir netinkamu elgesiu su asmenimis, kurių laisvė buvo atimta ir kurie yra kalinami JAV;
5.
Įpareigoja Pirmininką perduoti šią rezoliuciją Tarybai, Komisijai, Vyriausiajam įgaliotiniui BUSP, valstybių narių parlamentams ir Jungtinių Amerikos Valstijų Prezidentui bei Kongresui.
