Klausimas, į kurį atsakoma žodžiu, Nr. O-000041/2012
Komisijai
Darbo tvarkos taisyklių 115 straipsnis
Sylvie Guillaume
,
Claude Moraes
,
Carmen Romero López
,
Antonio Masip Hidalgo
S&D frakcijos vardu Tema: Graikijos prieglobsčio sistemos padėtis
Prieglobsčio padėtis Graikijoje jau seniai kelia rūpesčių. Šalį sudaro salos, taigi dėl gamtinių ypatybių sunku kontroliuoti sienas, pagal šalies prieglobsčio prašytojų priėmimo ir prašymų tvarkymo sistemą pabėgėlio statuso suteikimo lygis siekia maždaug 0,6 proc., ir šiuo metu šalis susiduria su precedento neturinčiomis ekonominėmis problemomis.
2010 m. pabaigoje Graikijos institucijos įsipareigojo įgyvendinti visapusišką savo prieglobsčio ir migracijos politikos reformą ir patvirtino nacionalinį prieglobsčio ir migracijos valdymo planą, pagal kurį prašoma, kad ES per kitus trejus metus Graikijai teiktų finansinę paramą (nuolatinę ir skubią), skirtą jos infrastruktūrai ir paslaugoms, praktinei patirčiai ir mokymo galimybėms, priežiūrai ir imigracijos srautų sistemos kokybės vertinimui remti, taip pat skirti ekstremaliosios situacijos lėšų siekiant įgyvendinti prieglobsčio proceso pereinamąjį laikotarpį, atlikti pirmąją atrankinę patikrą ir kurti priėmimo centrus.
Pagal pirmąją ketvirčio ataskaitą, kurią 2010 m. lapkričio 17 d. parengė Komisijos darbo grupė Graikijos klausimais, pasiekta pažangos įgyvendinant planą, pagal kurį, be kita ko, sukuriamas prieglobsčio prašymų paramos padalinys, patenkinama daugiau prašymų suteikti prieglobstį ir įsteigiama institucija, kuri atsakinga už atvykstančių migrantų priežiūrą.
Europos prieglobsčio paramos biuras (angl. EASO) pagal veiksmų planą paskyrė ekspertus Graikijai. Vis dėlto, tokios NVO, kaip „Gydytojai be sienų“ (pranc. Médecins sans frontières ) ir „Human Rights Watch“, taip pat Komisija praneša, kad humanitarinė padėtis prieglobsčio prašytojų laikymo centruose Evro regione, Turkijos pasienyje, vis dar kelia didelių rūpesčių. Migrantai ir prieglobsčio prašytojai ir toliau laikomi standartų neatitinkančiomis sąlygomis ir vis dar stokojama pagalbos arba ji neteikiama nelydimiems migrantų vaikams. Ši padėtis toliau blogėja, nes į Graikiją ir toliau kasdien atvyksta apie 400 migrantų (daugelis iš jų neturi jokių tapatybės dokumentų), nepaisant FRONTEX operacijų šiame regione, vykdomų nuo 2010 m. lapkričio mėn.
Kiek lėšų Komisija skiria Graikijos prieglobsčio valdymui, iš kokių fondų ir kokiomis priemonėmis?
Kokių tolesnių veiksmų imsis Komisija siekdama padėti Graikijos valdžios institucijoms naudoti joms suteiktas lėšas, pagerinti priėmimo pajėgumus ir užtikrinti, kad žmonėms, kuriems reikalinga tarptautinė apsauga, būtų teikiama aukštesnius standartus atitinkanti pagalba, taip pat padėti tinkamai panaudoti išteklius ir skubiai ištaisyti humanitarinę padėtį prieglobsčio prašytojų laikymo centruose, tokiuose, kaip Evre?
