12.3.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Bernd Posselt, Jana Hybášková, Christopher Beazley, Tunne Kelam ir Thomas Mann PPE-DE frakcijos vardu
– Marios Matsakis ir Janusz Onyszkiewicz ALDE frakcijos vardu
– Ryszard Czarnecki, Adam Bielan, Hanna Foltyn-Kubicka, Ewa Tomaszewska, Konrad Szymański, Wojciech Roszkowski, Mieczysław Edmund Janowski, Marcin Libicki, Ģirts Valdis Kristovskis ir Roberts Zīle UEN frakcijos vardu
– Bart Staes ir Milan Horáček Verts/ALE frakcijos vardu
keičiantis šių frakcijų pasiūlymus:
– PPE-DE ( B6‑0124/2008 )
– ALDE ( B6‑0127/2008 )
– Verts/ALE ( B6‑0128/2008 )
– UEN ( B6‑0130/2008 )
dėl Rusijos
Europos Parlamento rezoliucija dėl Rusijos
Europos Parlamentas,
–
atsižvelgdamas į tikslus sustiprinti demokratiją ir politines laisves Rusijos Federacijoje, kaip nustatyta Europos Bendrijų ir jų valstybių narių ir Rusijos Federacijos partnerystės ir bendradarbiavimo susitarime (PBS) OL L 327, 1997 11 28, p. 1. , kuris įsigaliojo 1997 m. ir kuris baigė galioti 2007 m.,
–
atsižvelgdamas į ES ir Rusijos konsultacijas žmogaus teisių klausimais,
atsižvelgdamas į bendrame pareiškime, paskelbtame pasibaigus 2003 m. gegužės 31 d. vykusiam aukščiausiojo lygio susitikimui Sankt Peterburge, išdėstytą ES ir Rusijos tikslą sukurti bendrą ekonominę erdvę, bendrą laisvės, saugumo ir teisingumo erdvę, bendrą erdvę bendradarbiavimo išorės saugumo srityje bei bendrą mokslinių tyrimų ir švietimo, įskaitant kultūrinius aspektus, erdvę,
–
atsižvelgdamas į savo ankstesnes rezoliucijas dėl Rusijos, ypač į savo 2006 m. spalio 25 d. rezoliuciją dėl ES ir Rusijos santykių, priimtą po Rusijos žurnalistės Anos Politkovskajos nužudymo, 2007 m. balandžio 26 d. rezoliuciją dėl Rusijos, 2007 m. lapkričio 12 d. rezoliuciją dėl ES ir Rusijos aukščiausiojo lygio susitikimo Mafroje ir 2006 m. gruodžio 13 d. rezoliuciją dėl ES ir Rusijos 2006 m. lapkričio 24 d. aukščiausiojo lygio susitikimo Helsinkyje,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi ES ir Rusijos glaudesnis bendradarbiavimas ir geri kaimynystės ryšiai labai svarbūs siekiant užtikrinti visos Europos stabilumą, saugumą ir gerovę; kadangi Europos Sąjungos ir Rusijos Federacijos strateginės partnerystės susitarimo pasirašymas išlieka nepaprastai svarbus siekiant toliau plėtoti ir stiprinti šių dviejų partnerių bendradarbiavimą, ypač atsižvelgiant į klausimus, susijusius su bendradarbiavimu politikos, saugumo, ekonomikos ir energetikos srityse, o taip pat atsižvelgiant į pagarbą teisinės valstybės ir demokratijos principams bei procedūroms ir pagrindinėms žmogaus teisėms,
B.
kadangi Rusijos Federacija yra Jungtinių Tautų narė ir visateisė Europos Tarybos bei Europos saugumo ir bendradarbiavimo organizacijos narė ir todėl yra įsipareigojusi laikytis šių organizacijų nustatytų demokratijos ir demokratinių rinkimų bei pagarbos žodžio ir susirinkimų laisvėms principų; kadangi šie principai ir vertybės taip pat sudaro strateginės Europos Sąjungos ir Rusijos partnerystės pagrindą,
C.
kadangi Europos saugumo ir bendradarbiavimo organizacija, kaip tarptautinė rinkimų standartų sergėtoja (DIŽTB), dėl Rusijos vyriausybės nustatytų griežtų apribojimų stebėtojams turėjo atšaukti savo suplanuotą rinkimų stebėjimo misiją Rusijoje,
D.
kadangi Europos Tarybos Parlamentinės Asamblėjos stebėtojų grupės pirmininkas pareiškė, kad nepagerėjo dalyvių galimybė vienodomis sąlygomis naudotis žiniasklaidos priemonėmis, taip keldamas klausimą dėl rinkimų teisingumo,
E.
kadangi buvęs ministras pirmininkas ir dabartinis Liaudies demokratinės sąjungos lyderis Michailas Kasjanovas 2007 m. gruodžio 14 d. buvo užregistruotas kandidatu, tačiau vėliau Centrinė rinkimų komisija, paskelbusi, kad pernelyg daug iš 2 milijonų jo rėmėjų parašų buvo suklastoti, jį diskvalifikavo; kadangi M. Kasjanovas dėl šio sprendimo kreipėsi į Aukščiausiąjį teismą, kuris 2008 m. vasario 6 d. jo skundą atmetė,
F.
kadangi, anot svarbiausių opozicinių jėgų, Rusijos valdžios institucijos, artėjant parlamento ir prezidento rinkimams, padidino spaudimą opozicijos grupėms ir nevyriausybinėms organizacijoms, siekdamos sulaikyti jas nuo veiklos, nukreiptos prieš prezidentą ir vyriausybę, ir kliudė žiniasklaidai skelbti apie tokią veiklą,
G.
kadangi demokratija Rusijoje silpnėja, ypač dėl to, kad visas stambiausias televizijos stotis ir daugumą radijo stočių kontroliuoja vyriausybė, kad spausdintoji žiniasklaida pati imasi savo leidinių cenzūros, kad taikomi nauji teisės organizuoti viešas demonstracijas apribojimai ir bloginama nevyriausybinių organizacijų padėtis,
H.
kadangi 2008 m. kovo 3 d. opozicijos partijų koalicija „Kita Rusija“ protestuodama prieš prezidento rinkimus, įvykusius prieš tai buvusį sekmadienį, surengė „Disidentų eitynes“; kadangi miesto valdžios institucijos atsisakė protestui suteikti leidimą teigdamos, kad Kremlių remianti grupė „Jaunoji Rusija“ jau buvo suplanavusi susibūrimus visose svarbesnėse susirinkimų vietose sostinėje; kadangi „Kita Rusija“ nusprendė vis tiek rengti eitynes ir paskelbė skųsianti miesto sprendimą,
I.
kadangi riaušių policijai ir milicininkams su šalmais bei riaušių metu naudojamais skydais Maskvos centre esančioje Turgenevskaja aikštėje išvaikius eitynes buvo suimti keli opozicijos protestuotojai; kadangi Dešiniųjų jėgų sąjungos vadovas Nikita Belychas buvo tarp suimtųjų; kadangi 2008 m. kovo 3 d. taip pat suimtas Sankt Peterburgo Jabloko partijos lyderis Maksimas Rezgikas;
1.
smerkia neproporcingą riaušių policijos ir milicijos jėgos naudojimą prieš 2008 m. kovo 3 d. Maskvoje vykusių demonstracijų dalyvius ir ragina valdžios institucijas ištirti šiuos įvykius ir teisti jų kaltininkus;
2.
ragina Rusijos valdžios institucijas paleisti visus sulaikytus opozicijos veikėjus ir susilaikyti nuo politinių teismo procesų prieš opoziciją;
3.
apgailestauja, kad ypač prezidento rinkimų kampanijos metu buvo neteisingai elgiamasi su opozicijos kandidatais; apgailestauja, kad nepavyko pasinaudoti neseniai įvykusiais rinkimais siekiant stiprinti demokratiją ir teisinę valstybę Rusijoje;
4.
apgailestauja, kad Rusijos valdžios institucijos planuotą ESBO/DIŽTB rinkimų stebėjimo misiją suvokė kaip kišimąsi į jos vidaus reikalus; skelbia stipriai remiantis svarbų šių misijų darbą ir primena Rusijai apie jos, kaip ESBO ir Europos Tarybos narės, įsipareigojimus ir atsakomybę, įskaitant pagarbą susirinkimų teisei ir teisei į taikias demonstracijas;
5.
teigiamai vertina naujai išrinkto Rusijos prezidento paskelbtą įsipareigojimą užtikrinti teisinės valstybės principų laikymąsi ir demokratiją ir išreiškia viltį, kad N. Medvedevas teiks pirmenybę santykių su Europos Sąjunga stiprinimui;
6.
ragina naujai išrinktą Rusijos prezidentą persvarstyti elgesį su įkalintais visuomenės veikėjais (tarp jų – Michailu Chodorkovskiu ir Platonu Lebedevu), kurių kalinimą dauguma stebėtojų vertina kaip pagrįstą politiniais motyvais; pabrėžia, kad tai sustiprintų Rusijos valdžios institucijų patikimumą ir paskatintų vis glaudesnę Rusijos Federacijos ir Europos Sąjungos partnerystę;
7.
ragina naująjį Rusijos prezidentą kartu su Europos Sąjunga sudaryti sąlygas, kurių reikia norint nedelsiant pradėti derybas dėl naujojo ES ir Rusijos partnerystės ir bendradarbiavimo susitarimo; atsižvelgdamas į tai, dar kartą pabrėžia, kad teisinės valstybės principai, demokratija ir žmogaus teisės turi sudaryti bet kokio būsimo susitarimo su Rusijos Federacija esmę;
8.
paveda Pirmininkui perduoti šią rezoliuciją Tarybai, Komisijai, valstybių narių ir Rusijos Federacijos vyriausybėms ir parlamentams, Rusijos Federacijos prezidentui, Europos Tarybai ir Europos saugumo ir bendradarbiavimo organizacijai.
