P6_TA(2005)0017
Padėtis Vidurio Rytuose
B6-0068 , 0071 , 0072 , 0075 , 0078 ir 0080/2005
Europos Parlamento rezoliucija dėl padėties Vidurio Rytuose
Europos Parlamentas
, -
atsižvelgdamas į ankstesnes Parlamento rezoliucijas dėl padėties Vidurio Rytuose ir ypač į 2003 m. spalio 23 d. rezoliuciją OL C 82 E, 2004 4 1, p. 610.
,
–
atsižvelgdamas į Jungtinių Tautų Saugumo Tarybos rezoliucijas 242, 338, 425, 1373 ir 1397,
-
atsižvelgdamas į Palestinos prezidento rinkimų rezultatus,
–
atsižvelgdamas į Europos Sąjungos rinkimų stebėjimo misijos pareiškimą ir į Europos Parlamento stebėtojų delegacijos pareiškimą,
–
atsižvelgdamas į vadinamojo "Ketverto" 2003 m. balandžio 30 d. "Taikos kelio žemėlapį",
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi, nepaisant sunkinančių aplinkybių, kylančių dėl Izraelio okupacijos Palestinos teritorijose, Palestinos prezidento rinkimai vyksta patenkinamai; ir kadangi tai suteikia labai svarbią galimybę atnaujinti taikos procesą bei galėtų būti kitų rinkimų regione pavyzdžiu,
B.
susirūpinęs dėl okupacijos poveikio rinkimams apribojant kandidatų ir balsuojančiųjų judėjimo laisvę, priekabiaujant prie kai kurių kandidatų ir trumpai juos sulaikant, kai jie stengiasi pasiekti potencialius balsuotojus Rytų Jeruzalėje, bei dėl rimtų Jeruzalės gyventojų balsavimo teisės apribojimų,
C.
kadangi pastarojo meto teroristų išpuoliai, kuriais buvo siekiama sužlugdyti derybų pastangas, įvyko kaip tik tuo metu, kai yra viltis iš naujo pradėti politinį procesą; susirūpinęs dėl šių išpuolių ir atsakomųjų veiksmų pasekmių abiem pusėms aukų prasme bei dėl toliau palestiniečiams taikomų apribojimų,
1.
džiaugiasi pirmųjų nuo 1996 m. prezidento rinkimų sėkme ir ypač balsavusiųjų aktyvumu; už parodytą įsipareigojimą siekti demokratijos nepaisant okupacijos reiškia pagarbą Palestinos žmonėms ir vadovybei, ir ypač Palestinos moterims, kurios prisidėjo užtikrinant rinkimų eigos saugumą ir aktyviai dalyvavo rinkimuose;
2.
mano, kad, įvertinus tokias aplinkybes, naujasis Palestiniečių Vadovybės prezidentas Mahmoud Abbas ir kiti kandidatai atsakingai rengė kampaniją bei laikėsi tarptautinių standartų;
3.
ragina Izraelį per būsimus Palestinos įstatymų leidžiamosios valdžios rinkimus gerbti tarptautiniu mastu pripažintą Rytų Jeruzalės gyventojų teisę balsuoti ir palengvinti rinkimų procesą pašalinant per prezidento rinkimus pastebėtas kliūtis iki įstatymų leidžiamosios valdžios rinkimų;
4.
džiaugiasi ES stebėtojų misijos veiksmingumu ir ragina Tarybą bei Komisiją sudaryti kitą misiją 2005 m. liepos mėnesį vyksiantiems įstatymų leidžiamosios valdžios rinkimams, kurios tikslas būtų remti pliuralizmą bei subalansuotas visų kandidatų galimybes naudotis žiniasklaidos priemonėmis, bei, bendradarbiaujant su Izraelio vadovybe, rasti būdų susidoroti su sunkumais, kuriuos patiria Rytų Jeruzalėje gyvenantys palestiniečiai;
5.
nerimaudamas atkreipia dėmesį į daugelio Palestinos centrinės rinkimų komisijos narių atsistatydinimą protestuojant prieš rinkimų dieną buvusį politinį spaudimą, kuriuo buvo siekiama pratęsti balsavimo laiką;
6.
ragina naują Izraelio vyriausybę ir Palestiniečių Vadovybę pripažinti rinkimų rezultatų suteiktą galimybę ir iš naujo pradėti derybas; ragina ES nedelsiant imtis iniciatyvos "Ketverte", ir ypač JAV atžvilgiu, atsižvelgiant į jų papildančius vaidmenis taikos procese, pradedant naują glaudaus bendradarbiavimo etapą, nukreiptą į pastangų taikai regione pasiekti padidinimą;
7.
ragina Tarybą, Vyriausiąjį įgaliotinį BUSP ir Komisiją aktyviai dalyvauti procese ir toliau padėti Palestiniečių Vadovybei bei žmonėms plėtoti dialogą su Izraeliu vadovaujantis Barselonos procesu ir Europos kaimynystės politika pagal Tarybos jau priimtus veiksmų planus;
8.
ypač ragina prezidentą M. Abbas veikti įgyvendinant savo siekį sustabdyti smurtą ir džiaugiasi priemonėmis, kurių jis ėmėsi, o taip pat jo siekiu pertvarkyti ir sustiprinti Palestinos saugumo pajėgų kontrolę bei pradėti derybas su visomis su tuo susijusiomis šalimis; mano, kad visiška JAV ir ES parama bei aktyvus Izraelio bendradarbiavimas yra esminiai veiksniai siekiant šių tikslų;
9.
ragina Palestiniečių Vadovybę pripažinti Palestinos žmonių įsipareigojimą siekti demokratijos ir skatinti teisės viešpatavimą, teisminės valdžios nepriklausomumą, geresnį įstatymų leidžiamosios ir vykdomosios valdžių atskyrimą, tinkamą valdymą, taip pat skaidrią apskaitą bei kovą su korupcija;
10.
šiuo ypatingu metu dar kartą pareiškia, kad Vidurio Rytų konfliktą galima išspręsti tik derantis dėl tvirto galutinio taikos susitarimo be išankstinių sąlygų, grindžiamo dviejų demokratinių, nepriklausomų ir gyvybingų valstybių taikiu sambūviu turint saugias ir pripažintas sienas, kaip numatyta vis dar galiojančiame "kelio žemėlapyje";
11.
mano, kad ilgalaikė taika gali būti išsaugota tik taikant tikrą "iš apačios į viršų" strategiją, kurioje dalyvautų dialogo siekiančios abejų šalių pilietinės visuomenės; šiuo tikslu ragina "Ketvertą" pasinaudoti Ženevos susitarimu, papildančiu "kelio žemėlapį", ir taip palengvinti šių pilietinių visuomenių derybų eigą;
12.
smerkia visus teroristų išpuolius ir abiejų pusių smurtavimą; reikalauja, kad ginkluotos palestiniečių grupuotės susilaikytų nuo išpuolių, ir primena joms, kad dėl bet kokio teroro ir smurto ne tik žūva nekalti žmonės, bet ir kenkiama taikos procesui bei civilių gyventojų gyvenimo sąlygoms; prašo Izraelio vyriausybę susilaikyti nuo atsakomųjų veiksmų ir nutraukti neteisėtas žudynes;
13.
ragina Izraelio vyriausybę žengti pirmą įtikinamą žingsnį ilgalaikės taikos link ir įgyvendinti "kelio žemėlapį" bei Jungtinių Tautų Saugumo Tarybos rezoliucijas, tęsti pasitraukimą iš Gazos bei kitų Okupuotųjų teritorijų, į tai įtraukiant Egiptą, kaip pirmąją kaimyninę šalį, patvirtinusią šį projektą, ir derantis su juo bei Palestiniečių Vadovybe,šį procesą kontroliuojant tarptautinei stebėtojų misijai; ragina Tarybą rasti būdų, kaip teikti reikiamą paramą;
14.
dar kartą ragina Izraelio vyriausybę nutraukti įsikūrimo, ypač Jeruzalės srityje, procesą, sustabdyti sienos statybas, visiškai laikytis Ketvirtosios Ženevos konvencijos taip liaujantis pažeidinėti tarptautinę teisę;
15.
patvirtina, kad ES remia taikos procesą, ir pateikia pasiūlymą dėl ES prižiūrimo ekonomikos vystymo plano, kuriuo siekiama suteikti regionui tvirtą klestėjimo ir stabilumo pagrindą ir kurio įgyvendinimas bus stebimas ES;
16.
paveda Pirmininkui perduoti šią rezoliuciją Tarybai, Komisijai, Palestiniečių Vadovybei ir Palestinos įstatymų leidybos tarybai, Izraelio vyriausybei bei Knesetui, Jungtinių Amerikos Valstijų vyriausybei, Rusijos Federacijos vyriausybei ir Jungtinių Tautų Generaliniam Sekretoriui.
