KLAUSIMAS ŽODŽIU SU DEBATAIS O-0065/06
pagal 108 Darbo tvarkos taisyklių straipsnį
pateikė
Enrique Barón Crespo
Tarptautinės prekybos komiteto vardu
Komisijai
Tema: Tam tikrų produktų, importuojamų iš trečiųjų šalių, kilmės šalies nurodymas ("kilmės ženklinimas")
2005 m. gruodžio mėn. Europos Komisija parengė pasiūlymą dėl Tarybos reglamento dėl tam tikrų iš trečiųjų šalių importuojamų prekių kilmės šalies nuorodos. Šio pasiūlymo tikslas nustatyti privalomą tam tikrų produktų, pvz. tekstilės gaminių, juvelyrinių dirbinių, drabužių, avalynės, odos gaminių, šviestuvų ir apšvietimo įrangos, stiklo gaminių ir rankinių, kilmės ženklinimo sistemą (reikalavimas pateikti nuorodą „pagamintas (-a) ...“). Šis pasiūlymas taikomas tik importuojamiems gaminiams ir neapima Europos Sąjungoje pagamintų produktų.
Neatsižvelgiant į tai, jog Komisija ir Taryba žinojo, kad kilmės ženklinimo klausimą Parlamentas laiko itin svarbiu, Komisija net nepateikė reglamento pasiūlymo, kad Parlamentas galėtų su juo susipažinti. Europos Parlamentas supranta, kad šis pasiūlymas pagrįstas Sutarties 133 straipsniu ir todėl teisiniu aspektu nebūtina konsultuotis su Parlamentu. Vis dėlto, atsižvelgiant į 2005 m. gegužės 26 d. Tarpinstitucinį susitarimą, Europos Parlamentui visuomet turėtų būti suteikiama galimybė laiku išreikšti savo nuomonę dėl visų svarbių pasiūlymų, kuriuos rengia kitos Bendrijos institucijos.
ar Komisija galėtų pateikti argumentus, kodėl nuspręsta neinformuoti Parlamento apie pasiūlymą dėl reglamento dėl kilmės ženklinimo?
ar Komisija sutinka su tuo, kad šis sprendimas neinformuoti Parlamento prieštarauja 2005 m. gegužės 26 d. Tarpinstitucinio susitarimo esmei, jei ne turiniui?
ar galėtų Komisija ir Taryba nedelsdamos informuoti Parlamentą apie šio pasiūlymo poveikio vertinimo ir (arba) teisinės analizės rezultatus, ypač atsižvelgiant į numatomą nesuderinamumą su galiojančia Bendrijos teise ir PPO taisyklėmis?
kaip Komisija ketina stebėti ir kontroliuoti naują kilmės ženklinimo sistemą ir išvengti apgaulingų kilmės nuorodų?
