21.4.2009
PASIŪLYMAS DĖL REZOLIUCIJOS
pateiktas su prašymu įtraukti į darbotvarkę diskusijas dėl žmogaus teisių, demokratijos ir teisinės valstybės pažeidimo atvejų
pateiktas pagal Darbo tvarkos taisyklių 115 straipsnį
pateikė Pasqualina Napoletano ir Ana Maria Gomes
PSE frakcijos vardu
dėl humanitarinės padėties Ašrafo stovykloje
Europos Parlamento rezoliucija dėl humanitarinės padėties Ašrafo stovykloje
Europos Parlamentas,
–
atsižvelgdamas į 1951 m. Ženevos konvenciją dėl pabėgėlių statuso ir papildomą 1967 m. protokolą,
–
having regard to the Human Rights Watch report 'No Exit: Žmogaus teisių pažeidimai MKO stovyklose“, pateiktą 2005 m. gegužės 5 d., ir į daugybę naujausių organizacijos „Amnesty International“, Tarptautinio Raudonojo Kryžiaus komiteto, Tarptautinės žmogaus teisių federacijos (pranc. FIDH) ir Pasaulinės kovos su kankinimais organizacijos (angl. WOAT) pareiškimų dėl blogėjančios humanitarinės ir saugumo padėties Ašrafo stovykloje,
–
atsižvelgdamas į Darbo tvarkos taisyklių 115 straipsnį,
A.
kadangi Irako vyriausybė neseniai paskelbė apie savo ketinimą Šiaurė Irake panaikinti Ašrafo stovyklą, t. y. anklavą, kuriame gyveno apie 3400 Irano opozicijos grupės Irano liaudies modžahedų organizacijos (angl. PMOI) arba Mojahedin-e Khalk (sutrumpintai dar vadinama MEK ir MKO) narių, kurie naudojosi eksteritorialiu statusu, kurį jiems suteikė Saddamas Husseinas 1980 m.,
B.
kadangi pagal Ketvirtosios Ženevos konvencijos 7 straipsnį Ašrafo stovyklos gyventojai turi būti laikomi pabėgėliais, kuriems taikoma apsauga pagal tarptautinę teisę; kadangi Irano liaudies modžahedų organizacijos nariai, gyvenantys Ašrafo stovykloje, buvo nuginkluoti ir pagal Ketvirtosios Ženevos konvencijos 27 straipsnį jiems buvo nustatytas saugomų asmenų statusas; kadangi po Irako 2003 m. invazijos JAV kariškiai nuginklavo Irano liaudies modžahedų organizacijos grupę ir suteikė šiems asmenims rašytines garantijas dėl jų saugomo asmens statuso pagal Ketvirtąją Ženevos konvenciją,
C.
kadangi be nuostatų, pateiktų 2008 m. Irako ir JAV pajėgų statuso susitarime (angl. SOFA), pagal kurias reikalaujama, kad koalicijos karinės pajėgos būtų visiškai išvestos iki 2011 m. pabaigos, 2009 m. sausio 1 d. Ašrafo stovykla taip pat grąžinta kontroliuoti Irako saugumo pajėgoms,
D.
kadangi JT vyriausiasis žmogaus teisių komisaras 2008 m. spalio 15 d. laiške Irako užsienio reikalų ministrui ragino Irako vyriausybę apsaugoti Ašrafo stovyklos gyventojus nuo priverstinės deportacijos, išsiuntimo arba repatriacijos, nes tai pažeistų negrąžinimo principą, taip pat paragino susilaikyti nuo bet kokių veiksmų, kurie galėtų kelti grėsmę jų gyvybei arba saugumui,
E.
kadangi Irano liaudies modžahedų organizacija kaltina Irako valdžios institucijas tuo, kad jos nuolat neleidžia tiekti į stovyklą maisto ir vandens, taip pat neleidžia į ją patekti medicininės pagalbos teikėjams, o Irano liaudies modžahedų organizacijos vadovai nuolat neleidžia Irako saugumo pajėgų ir Irako Žmogaus teisių ministerijos atstovams patekti į daugelį stovyklos vietų,
F.
kadangi pagal nepriklausomų stebėtojų, žurnalistų ir žmogaus teisių organizacijų ataskaitas, taip pat pagal buvusių Irano liaudies modžahedų organizacijos narių, iš kurių keletas liudijo Europos Parlamento Irano tarpparlamentinėje delegacijoje 2007 m. vasario 27 d., liudijimus, Irano liaudies modžahedų organizacija iš opozicijos grupės tapo sekta, kurios nariai paklūsta vadovams Massoudui ir Marijam Rajavi nesirinkdami ir yra atskirti nuo išorinio pasaulio, taip pat laikomi organizacijoje moralinių ir fizinių kankinimų priemonėmis,
G.
kadangi Žmogaus teisių stebėjimo organizacija išsamiai pagrindė dokumentais ir daugelio buvusių Irano liaudies modžahedų organizacijos narių tiesioginiais liudijimais tai, kaip Irako karo stovyklose disidentai buvo kankinami, mušami ir ne vienus metus laikomi vienutėse, jei kritikuodavo grupės politiką ir nedemokratinę veiklą arba pranešdavo, kad ketina išeiti iš organizacijos,
H.
kadangi keli šimtai disidentų, lydymų JAV apsaugos, buvo perkelta į stovyklą ir Jungtinių Tautų vyriausiasis pabėgėlių komisariatas (JTPRVK) jiems suteikė pabėgėlio statusą, taip pat JTPRVK juos perkeldavo į saugias vietas Irake arba trečiosiose šalyse, ir kadangi ši įstaiga buvo uždaryta 2008 m.,
I.
kadangi Tarptautinis Raudonojo Kryžiaus komitetas pastaraisiais metais grąžino į Iraną daugiau kaip 250 buvusių Irano liaudies modžahedų organizacijos narių jų pačių pageidavimu,
1.
pritaria JAV ir Irako susitarimui, kuriuo siekiama atkurti visapusišką Irako liaudies valstybinį suverenitetą ir išrinktos vyriausybės valdymą visoje teritorijoje, tačiau perspėja, kad šiuo pereinamuoju laikotarpiu būtina gerbti visų civilių, gyvenančių Irake, teises pagal tarptautinius įstatymus ir konvencijas nepriklausomai nuo šių žmonių statuso ir tautybės;
2.
ragina Irako valdžios institucijas apsaugoti Ašrafo stovyklos gyventojų gyvybę ir fizinę bei moralinę neliečiamybę ir elgtis su jais laikantis 1951 m. Ženevos konvencijos įpareigojimų, būtent priverstinai nedeportuoti, neišsiųsti ir nerepatrijuoti, nes tai pažeistų negrąžinimo principą;
3.
ragina JAV ir Irako valdžios institucijas užtikrinti, kad Ašrafo stovyklos uždarymas bus vykdomas laikantis įstatymų, pagal kuriuos užtikrinama pagarba asmenų teisėms ir aiškumas dėl valdžios institucijų ketinimų Ašrafo stovyklos gyventojų atžvilgiu bet kuriuo metu;
4.
reiškia didelį susirūpinimą dėl to, kad pranešta apie moralinės ir fizinės manipuliacijos atvejus ir didelius žmogaus teisių pažeidimus Irano liaudies modžahedų organizacijoje vadovaujant M. ir M. Rajaviams;
5.
ragina Irako vyriausybę ir Irano liaudies modžahedų organizacijos vadovus nedelsiant leisti tarptautinėms humanitarinėms ir žmogaus teisių organizacijoms, taip pat Irako žmogaus teisių ministerijos atstovams netrukdomiems patekti į visas stovyklos vietas siekiant:
-
aprūpinti gyventojus maistu, vandeniu, medicinine pagalba ir pagrindiniais vartojamaisiais reikmenimis,
-
galimybės laisvai apklausti Ašrafo stovyklos gyventojus ir atlikti nepriklausomą padėties įvertinimą;
6.
ragina Irako vyriausybę ir Irano liaudies modžahedų organizacijos vadovus leisti išvykti iš Ašrafo stovyklos visiems, kurie to nori, taip pat leisti atvykti Irano liaudies modžahedų organizacijos narių šeimų nariams, siekiantiems sužinoti, kur jų giminaičiai;
7.
ragina Tarybą, Komisiją ir valstybes nares padėti Irako vyriausybei, bandančiai rasti humanitarinį šios ilgalaikės problemos sprendimą, t. y. pasiūlyti persikėlimo į Europos Sąjungą galimybes Irano liaudies modžahedų organizacijos nariams, kurie nenori grįžti į Iraną;
8.
ragina Irako vyriausybę taikyti neatidėliotiną priemonę ir vėl įsteigti saugų prieglobstį tiems disidentams, kurie ir toliau bėga iš Ašrafo stovyklos, tačiau neturi kur kreiptis nuo tada, kai JAV pajėgos uždarė Ašrafo pabėgėlių stovyklą;
9.
paveda Pirmininkui perduoti šią rezoliuciją Tarybai, Komisija, vyriausiajam įgaliotiniui BUSP, valstybių narių parlamentams ir vyriausybėms, Jungtinių Tautų vyriausiajam pabėgėlių komisariatui (JTVPK), Tarptautinio Raudonojo kryžiaus komitetui (angl. ICRC), JT Žmogaus teisių tarybai ir Irako vyriausybei ir parlamentui.
