Dienos įvykių apžvalga : 26-10-2004
Redaktorė: Virginija Zabotkaitė Tel. 74642 Sekretoriatas: Edita Ramašauskaitė Baigta redaguoti: 15:00
Parlamento procedūrų kodai
Serija A
Pranešimai ir rekomendacijos
Serija B
Rezoliucijos ir klausimai žodžiu
Serija C
Kitų institucijų dokumentai
*
Konsultacijų procedūra
**I
Bendradarbiavimo procedūra (1-asis svarstymas)
**II
Bendradarbiavimo procedūra (2-asis svarstymas)
***
Pritarimo procedūra
***I
Bendro sprendimo procedūra (1-asis svarstymas)
***II
Bendro sprendimo procedūra (2-asis svarstymas)
***III
Bendro sprendimo procedūra (3-asis svarstymas)
Santrumpos
- Frakcijos: žiūrėkite kitame puslapyje
BE
Belgija
IT
Italija
PL
Lenkija
CZ
Čekija
CY
Kipras
PT
Portugalija
DK
Danija
LV
Latvija
SI
Slovėnija
DE
Vokietija
LT
Lietuva
SK
Slovakija
EE
Estija
LU
Liuksemburgas
FI
Suomija
EL
Graikija
HU
Vengrija
SE
Švedija
ES
Ispanija
MT
Malta
UK
Jungtinė Karalystė
FR
Prancūzija
NL
Nyderlandai
IE
Airija
AT
Austrija
Keitimo kursas
1 euras = 3,45 lito
Frakcijos Pagal 26.10.2004
PPE-DE
PSE
ALDE
Verts/ ALE
GUE/ NGL
IND / DEM
UEN
NI
Total
BE
6
7
6
2
3
24
CZ
14
2
6
1
1
24
DK
1
5
4
1
1
1
1
14
DE
49
23
7
13
7
99
EE
1
3
2
6
EL
11
8
4
1
24
ES
24
24
2
3
1
54
FR
17
31
11
6
3
3
6
77
IE
5
1
1
1
1
4
13
IT
24
16
12
2
7
4
9
4
78
CY
3
1
2
6
LV
3
1
1
4
9
LT
2
2
7
2
13
LU
3
1
1
1
6
HU
13
9
2
24
MT
2
3
5
NL
7
7
5
4
2
2
27
AT
6
7
2
3
18
PL
19
8
4
10
7
6
54
PT
9
12
3
24
SI
4
1
2
7
SK
8
3
3
14
FI
4
3
5
1
1
14
SE
5
5
3
1
2
3
19
UK
28
19
12
5
1
11
2
78
Total
268
200
88
42
41
37
27
28
731
Frakcijos
PPE-DE
Europos liaudies partijos (krikščionių demokratų) ir Europos demokratų frakcija
PSE
Socialistų frakcija Europos Parlamente
ALDE
Europos liberalų, demokratų ir reformų partijos frakcija
GUE/NGL
Europos vieningųjų kairiųjų jungtinė frakcija/Šiaurės šalių žalieji kairieji
Verts/ALE
Žaliųjų frakcija/Europos laisvasis aljansas
UEN
Sąjungos už tautų Europą frakcija
IND/DEM
Nepriklausomybės ir demokratijos frakcija
NI
Nepriklausomi Parlamento nariai
Konstituciniai reikalai
Ž. Barozas: "Kova prieš bet kokią diskriminaciją - komisarų kolegijos prioritetas"
Paskirtojo Komisijos Pirmininko Ž. Barozo pareiškimas: Komisarų kolegijos ir jų programos pristatymas
Debatai : 2004-10-26
Balsavimas : 2004-10-27
Paskutinį kartą prieš trečiadienį įvyksiantį balsavimą EP dėl naujosios Komisijos patvirtinimo Europos Komisijos (EK) pirmininkas Žozė Manuelis Barozas (Jose Manuel BARROSO) Parlamento paprašė paremti pasiūlytąją komisarų kolegiją, kurioje "yra visų politinių srovių atstovų ir daugiau moterų nei iki šiol buvusiose Komisijose".
Ž. Barozas pavadino EP vykusius komisarų klausymus Europos demokratijos apraiška ir pareiškė gerbiąs Parlamento išsakytą nuomonę. Kalbėdamas apie EP abejonių sukėlusius komisarus kandidatus, Ž. Barozas pabrėžė esąs pasiryžęs užtikrinti, kad konkurencijos srityje neiškiltų interesų konfliktų. Jis taip pat pasitiki paskirtojo Energetikos komisaro politiniais gebėjimais susidoroti su pavestomis užduotimis. "Kaltinimus dėl politinių ar finansinių interesų galima išspręsti nacionaliniais įstatymais, o mano Komisijoje visi nariai privalės laikytis elgesio kodekso. Be to, nedvejodamas paprašysiu atsistatydinti bet kurio EK nario, nesugebančio atlikti užduočių ar nevykdančio savo pareigų", - tikino Ž. Barozas. Išsakydamas savo nuomonę dėl paskirtojo italų komisaro R. Butiljonės klausymo Piliečių laisvių komitete, Ž. Barozas teigė gavęs jo raštišką pasiaiškinimą, kuriame kandidatas apgailestauja dėl išsakytų minčių politiniuose debatuose ir žada savo veikloje laikytis nediskriminavimo principo. "Niekada nesutiksiu, kad Komisijoje dirbtų žmogus, nesilaikantis pagrindinių teisių chartijos", - tvirtino parlamentarams EK pirmininkas. Todėl kovai prieš bet kokios rūšies diskriminaciją bus sukurta Komisijos narių grupė, sieksianti pagrindinių teisių sklaidos "ne tik žodžiais, bet ir sprendimais". Pagal parengtą Komisarų grupės programą numatoma surengti konsultaciją dėl Europos pagrindinių teisių agentūros sukūrimo - t.y. agentūros prieš diskriminaciją ir ksenofobiją išplėtimo. Ž. Barozas ketina inicijuoti rėminę direktyvą pagal ES sutarties 13 straipsnį, pakeisiančią 2000 m. priimtas direktyvas ir išplėsiančią kovos su diskriminacija sritis, bei vykdyti programą kovai prieš diskriminaciją, ypač antisemitizmą, rasizmą ir ksenofobiją.
"Kai kurių EP narių pageidavimai perskirstyti komisarų portfelius yra neparankūs šiame Komisijos skyrimo etape. Tai sukurtų daugiau politinių ir tarpinstitucinių santykių problemų nei jų išspręstų", - tikino Komisijos pirmininkas. Jis priminė, kad šiame procese dalyvauja ne tik išrinktasis EK pirmininkas ir Parlamentas, bet ir Taryba. "Mano komanda gali būti laikoma netobula, bet iš esmės ji yra labai stipri ir darni. Todėl aš įsitikinęs, kad mes, kontroliuojami Europarlamento, galėsime tinkamai tarnauti Europai ir jos žmonėms".
Pakartotinai prašydamas Parlamento paramos, Ž. Barozas užtikrino darbais įrodysiąs Komisijos patikimumą: "Sieksime atsiliepti į piliečių lūkesčius ir užtikrinti Sąjungos gerovę bei klestėjimą tiek jos viduje, tiek tarptautiniu lygmeniu". Jis akcentavo Konstitucijos ratifikavimą - didžiulį iššūkį ES šalims narėms, kurios privalės atlikti esminį vaidmenį informuojant visuomenę. "Komisija glaudžiai bendradarbiaus su Taryba ir Parlamentu kuriant vieningą informavimo strategiją", - sakė jis.
Ž. Barozo nuomone, ES pagrindiniu prioritetu turi būti ekonomikos augimas, besiremiantis struktūrinėmis reformomis bei darniu vystymusi, skatinantis užimtumą, verslo plėtrą, inovacijas ir mokslinius tyrimus. "Tik konkurencingesnė Sąjunga galės išlaikyti dabartinį Europos socialinį modelį". Todėl Ž. Barozas kvietė valstybes nares glaudžiai bendradarbiauti ir mokytis vienai iš kitos. Jis taip pat užsiminė apie daugiašalės strategijos ir bendradarbiavimo būtinybę aplinkosaugos, transporto bei energetikos srityse užtikrinant darnų vystymąsį ir sprendžiant klimato pokyčių problemas. "Europa - ne tik ekonominė sąjunga, bet ir saugumo, teisingumo erdvė", - sakė EK vadovas. - "Daug dėmesio skirsiančiai imigracijos ir prieglobsčio politikoms Komisijai bendradarbiavimas su trečiosiomis šalimis yra itin svarbus". Ž. Barozas pažadėjo, kad Komisija aktyviai bendradarbiaus su Jungtinėmis Tautomis, kad trečiosios šalys partnerės pasirašytų Ženevos konvenciją.
Sausio mėnesį EK Parlamentui pristatys strateginės partnerystės Europai projektą bei suderintą su Taryba ir Parlamentu veiklos programą penkeriems kadencijos metams. "Komisijos patikimumas ir jėga priklauso nuo EP pasitikėjimo ja". Atsižvelgęs į Parlamento pirmininko Chosepo Borelio (Josep BORRELL, PSE, ES) pasiūlymus dėl EP ir EK santykių, Ž. Barozas pasisako už skaidrumą ir vaisingą institucijų bendradarbiavimą bei lieka atviras bet kokiam dialogui su EP.
Frakcijų "už" ir "prieš" Ž. Barozo Komisijai
Hansas Gertas Pioteringas (Hans-Gert POETTERING , PPE-DE, DE) Europos liaudies partijos vardu išreiškė pasitikėjimą naująja Komisija ir ragino skeptiškiau nusiteikusias frakcijas pasekti pavyzdžiu. Frakcijos pirmininkas išreiškė viltį, kad Komisija skirs dėmesio ne tik subsidiarumo principui, bet ir minties, sąžinės ir religijos laisvės sklaidai. "Europos identiteto stiprumo pagrindas - tolerancija kultūriniams bei religiniams skirtumams, todėl norime, kad Komisijos sudėtyje atsispindėtų įvairovė bei pakantumas. (...) Komisijos patvirtinimas ir Konstitucijos pasirašymas Romoje - du svarbiausi savaitės įvykiai. Nepritarus EK vargu ar sulauksime piliečių paramos referendumuose dėl Konstitucijos, nes jiems sudarysime klaidingą įspūdį, jog nepripažįstame kultūrinės įvairovės bei pliuralizmo", - teigė H. Pioteringas.
Martinas Šulcas (Martin SCHULZ, PSE, DE) mano, jog "Ž. Barozas nepadarė atitinkamų išvadų. Komisijos pirmininko nenoras perskirstyti portfelių - didelis barjeras rytojaus balsavimui". Europarlamentą, skirtingai nuo nacionalinių asamblėjų, sudaro skirtingų frakcijų ir šalių atstovai. "Todėl norėdamas gauti Parlamento paramą, EK pirmininkas turi atsižvelgti į visų frakcijų nuomonę", - pabrėžė M. Šulcas, - "antraip socialistams bus sudėtinga pareikšti pasitikėjimą pasiūlytąja Komisija in corpore ". Šiandien frakcija svarstys dėl pritarimo Komisijai.
Nors Grehemas Vatsonas (Graham R. WATSON , ALDE, UK) pritarė Ž. Barozo pasiūlymų paketui ir neabejojo Komisijos pasiryžimu skleisti pagrindinių teisių chartijos vertybe, akcentavo, kad Parlamento prioritetai ir pasiūlymai, pvz., atmesti Komisijos kandidatą vidaus reikalų politikai, turi būti gerbiami. "Neatsisakysime savo principo dėl politinio komforto", - citavo G. Vatsonas R. Butiljonės žodžius. Kreipdamasis į valstybes nares, paskyrusias komisarus kandidatus, jis kvietė gerbti Parlamentą: "Parlamentas negali dėti antspaudo ant visko, ką jam pakiša. Galbūt Tarybai parankesnis silpnas EP, tačiau mes norime ir stiprios Komisijos, ir stipraus Parlamento".
Danielius Markas Kon-Benditas (Daniel Marc COHN-BENDIT, Verts-ALE, DE), prilygindamas Komisiją orkestrui, nusistebėjo "keistu orkestro dirigento, ignoruojančio blogai ar netinkamais instrumentais grojančius muzikantus bei nepaisančio Parlamento nuomonės, elgesiu". Jis pasmerkė "Ž. Barozo prašymus valstybių vyriausybių paveikti parlamentarų apsisprendimą", tikindamas, jog "kai kurie kolegos susilaukė skambučių". Francis Vurcas (Francis WURTZ , GUE-NGL, F) tvirtino, jog iš tiesų būtų neprotinga atmesti visą EK, jei EP netenkina tik 2 ar 3 kandidatai, tačiau pasisakė prieš naujosios Komisijos patvirtinimą. "Keista, EK visada rūpinosi visuomenės informavimu. Tačiau vienas komisaras taip išgarsino Komisiją, jog labiau nebuvo galima ir įsivaizduoti, - ironizavo F. Vurcas. - "Jei ES lygmeniu atsiras daugiau R. Butiljonės pažiūrų šalininkų, Sąjungai reikės steigti pabėgėlių stovyklas Šiaurės Afrikos šalyse".
Naidželas Polas Faradžis (Nigel Paul FARAGE, IND-DEM, UK) taip pat pritarė kairiųjų pažiūrų atstovų išsakytoms nuomonėms ir kėlė retorinį klausimą dėl Komisijos, kaip institucijos, reikalingumo.
Brajano Kraulio (Brian CROWLEY, UEN, IE) manymu, Ž. Barozas pasielgė teisingai, "nenusileisdamas pastangoms sužlugdyti Komisiją". Politikas kvietė gerbti tarpinstitucinį dialogą, ideologinius įsitikinimus taip užtikrinant įvairovę Europoje: "Šiuose debatuose užmirštame, kad EP ir nacionalinės vyriausybės liepos mėn. pareiškė pasitikėjimą Ž. Barozu, todėl turime jausti pareigą nenusileisti vidaus nesutarimams ir parodyti supratingumą bei pakantumą".
Luko Romanjolio (Luca ROMAGNOLI, NI, IT) atstovaujami nepriklausomi EP nariai nerems Ž. Barozo Komisijos, nes "EK pirmininkas atstovauja antieuropietiškiems interesams. Neturime pamiršti, jog Ž. Barozas aiškiai parėmė karo veiksmus Irake, prieštaraujančius Europos vertybėms ir skaldantiems šalių vienybę".
Pagal EP Darbo tvarkos taisyklių 99 straipsnį , trečiadienį bus balsuojama dėl visos Komisijos sudėties balsų dauguma. "Tušti" balsai nebus skaičiuojami, pvz., jei iš 400 balsavusių deputatų 200 susilaikė, užteks 101 balso Komisijai išrinkti.
Pareiškimai
Nyderlandų Karalienė Beatričė: "Europos integracijos eksperimentas" davė puikių rezultatų
Nyderlandų Karalienės Beatričės kreipimasis
2004-10-26
Šiandien į Parlamentą iškilmingai kreipėsi Nyderlandų - vienos iš seniausių ES valstybių narių ir Sąjungos įkūrėjų - Karalienė Beatričė. EP pirmininkas Chosepas Borelis (Josep BORRELL , PES, ES) pasveikino Karalienę vizitu pagerbus Parlamentą būtent Nyderlandams pirmininkaujant Sąjungai.
Kreipdamasi į deputatus olandiškai, Karalienė pasidžiaugė, kad Europos Sąjunga puoselėja kiekvieną nacionalinę kalbą. ES tapus savotišku "Babilono bokštu", ji pabrėžė būtinybę skatinti jaunimą mokytis užsienio kalbų, kad jie galėtų lengviau bendrauti su draugais Europoje. Kalbos įžangoje Karalienė prisiminė savo pirmąjį kreipimąsi į Tulūzos universiteto studentus 1961 m., kur kvietė diskutuoti apie Europos vienybę ir ateities viziją. "Toji vienybė, iš pradžių virtusi plieno ir anglių Sąjunga, pamažu pradėjo "tirpdyti" skiriamąsias linijas Europoje ir užtikrinti joje taikų gyvenimą".
Apžvelgdama 43 metų laikotarpį po jos kreipimosi į jaunimą, Karalienė pasidžiaugė, kad "Europos integracija įgavo aiškią formą ir tapo mūsų gyvenimo sudėtine dalimi. (...) Europa atvėrė naujas perspektyvas, ją kūrėme su dideliu entuziazmu. Deja, besivienydami dalijomės ne Europos idealais, o problemomis. Būtent dėl to jos sudaro šiandieninės Europos vienybę". Ji išreiškė susirūpinimą, kad pradinis Europos vienijimosi entuziazmas blėsta, o "nacionalinės problemos užkerta kelią spartesnei integracijai".
Nepaisant to, "europinis eksperimentas" davė nuostabių rezultatų - šiandien Europa vienija 25 šalis. Karalienė pasveikino naująsias valstybes nares prisijungus prie ES bei jų ryžtą siekti pažangos, kuriuo, ji tikisi, šalys praturtins Sąjungą. Karalienė Beatričė paragino naująsias nares imtis visų priemonių, įgalinančių jas visavertiškai dalyvauti ES veikloje: "Tai - trumpiausias kelias į veiksmingą bendradarbiavimą". Karalystės valdovė pažymėjo kultūrinio savitumo, kaip ginklo prieš plintančią masinę kultūrą ir materializmą, išsaugojimo svarbą. "Šioje srityje Sąjunga turi efektyviai veikti, aiškiai nubrėždama ES ir valstybių narių pareigas".
"Europos integracija - tebevykstantis procesas, o ne pasiektas tikslas", - pažymėjo šalies valdovė. "Sąjunga sustiprės ir kurs taiką pasaulyje, jei ji atsivers valstybėms, puoselėjančioms narystės kriterijus ir siekiančioms pažangoms. Tai aiškiai išsakyta Konstitucijos, kurią šalys pasirašys po 3 dienų, preambulėje: "Europa toliau sieks taikos ir solidarumo visame pasaulyje".
Baigdama kalbą Karalienė Beatričė patvirtino, jog "ES sutartys įtvirtina mūsų žemyne visą amžių puoselėtą solidarumą ir civilizacijos, kurioje nori gyventi 450 mln. europiečių, viziją. Ji palinkėjo ES institucijoms - "šios civilizacijos ramsčiams" - įkvėpimo atstovaujant ES žmonėms.
Ekonominiai ir pinigų reikalai
Parlamentas pritaria Europos centrinio banko politikai
Alain LIPIETZ (Verts/ALE, FR)
Dėl Europos centrinio banko 2003 metų ataskaitos
Dok.: A6-0014/2004
Debatai : 2004-10-25
Balsavimas : 2004-10-26
Spalio 26 d. priimtame pranešime (318 balsai už, 299 - prieš, 45 susilaikė) (pranešėjas - Alain LIPIETZ , Verts-ALE, FR) Parlamentas remia Europos centrinio banko vykdomą pinigų politiką ir kviečia šalis nares sparčiau vykdyti struktūrines reformas.
Parlamento nariai pinigų sąjungos projektą laiko itin sėkmingu ir džiaugiasi euro zonos mažiausiomis palūkanų normomis. Santykinai silpną euro zonos ekonominę veiklą, jų tvirtinimu, lėmė ne pasitikėjimo valiuta stoka, o, deja, vėluojančios struktūrinės reformos.
Parlamentas pasveikino Lietuvą š. m. birželio 28 d. prijungus litą prie Europos pinigų sąjungos ir palaiko Lietuvos prisijungimo prie Valiutų kurso mechanizmo II nuostatą, jei šalis ir toliau laikysis konvergencijos kriterijų. Parlamentarai taip pat pritaria euro įvedimui visose senose ir naujose valstybėse narėse.
Pranešime Parlamentas kviečia ECB Valdybą skelbti posėdžių protokolus ir balsavimo būdus.
Kontaktai žurnalistams : Paula Fernández Hervás (Strasbūras) tel. :(33-3) 881 74768 (Briuselis) tel. :(32-2) 28 42535 el. paštas : econ-press@europarl.eu.int ir Elina Viilup (Strasbūras) tel. :(33-3) 881 74794 (Briuselis) tel. :(32-2) 28 31250 el. paštas : econ-press@europarl.eu.int
Išoriniai ryšiai
Partnerystės ir bendradarbiavimo susitarimai
Pranešimai dėl partnerystės ir bendradarbiavimo susitarimų tarp ES ir Rusijos, Gruzijos, Kirgizijos Moldavijos, Armėnijos, Kazachstano, Uzbekistano, Azerbaidžano, Ukrainos
Procedūra : Konsultacijos
Balsavimas: 2004-10-26
Spalio 26 d. Parlamentas priėmė rezoliuciją (pranešėjas - Užsienio reikalų komiteto pirmininkas Elmaras Brokas (Elmar BROK, PPE-DE, DE) dėl pasirašytų ES partnerystės ir bendradarbiavimo susitarimų su aukščiau paminėtomis šalimis galiojimo išplėtimo naujosiose narėse.
Kontaktai žurnalistams : Joëlle Fiss (Strasbūras) tel. :(33-3) 881 73656 (Briuselis) tel. :(32-2) 28 41075 el. paštas : foreign-press@europarl.eu.int
Europos rekonstrukcijos agentūra
Europos Sąjungos Tarybos prašymas taikyti skubos tvarką - Europos rekonstrukcijos agentūra
Pasiūlymas dėl Tarybos reglamento iš dalies keičiančio reglamentą (EB) Nr. 2667/2000 dėl Europos rekonstrukcijos agentūros
[ KOM(2004)0451 - C6-0075/2004 - 2004/0133(CNS)]
Užsienio reikalų komitetas
Balsavimas : 2004-10-26
Spalio 26 d. Parlamentas atmetė Tarybos prašymą taikyti skubos tvarką reglamento pakeitimo projektui dėl Europos rekonstrukcijos agentūros.
Kontaktai žurnalistams : Joëlle Fiss (Strasbūras) tel. :(33-3) 881 73656 (Briuselis) tel. :(32-2) 28 41075 el. paštas : foreign-press@europarl.eu.int ir Marjory van den Broeke (Strasbūras) tel. :(33-3) 881 74337 (Briuselis) tel. :(32-2) 28 44304 el. paštas : foreign-press@europarl.eu.int
Finansinė parama Kipro turkų bendruomenei
Europos Sąjungos Tarybos prašymas taikyti skubos tvarką - Finansinės paramos instrumentas (Kipro turkų bedruomenė)
Pasiūlymas dėl Tarybos reglamento sukuriančio finansinės paramos instrumentą, skatinantį Kipro turkų bendruomenės ekonomikos augimą
[ KOM(2004)0465 - C6-0098/2004 - 2004/0145(CNS)]
Užsienio reikalų komitetas
Balsavimas : 2004-10-26
Spalio 26 d. parlamentarai atmetė prašymą taikyti skubos tvarką reglamento projektui, kuriuo siekiama skirti 259 mln. eurų finansinę paramą Kipro turkų bendruomenei.
Kontaktai žurnalistams : Joëlle Fiss (Strasbūras) tel. :(33-3) 881 73656 (Briuselis) tel. :(32-2) 28 41075 el. paštas : foreign-press@europarl.eu.int ir Marjory van den Broeke (Strasbūras) tel. :(33-3) 881 74337 (Briuselis) tel. :(32-2) 28 44304 el. paštas : foreign-press@europarl.eu.int
Prekyba
Parama Bosnijai ir Hercegovinai
Tarybos ir Komisijos prašymas taikyti skubos tvarką - Tolimesnė makrofinansinė parama Bosnijai ir Hercegovinai
Pasiūlymas dėl Tarybos sprendimo iš dalies keičiančio Tarybos sprendimą 2002/883/EB dėl tolesnės makrofinansinės paramos Bosnijai ir Hercegovinai
[ KOM(2004)0604 - C6-0145/2004 - 2004/0207(CNS)]
Tarptautinės prekybos komitetas
Balsavimas : 2004-10-26
Spalio 26 d. Parlamentas pritarė Tarybos ir Komisijos prašymui taikyti skubos tvarką Tarybos sprendimui dėl tolesnės makrofinansinės paramos Bosnijai ir Hercegovinai, kuriuo paramos galiojimo terminas pratęsiamas iki 2005 m. birželio 30 d.
Kontaktai žurnalistams : Richard Freedman (Strasbūras) tel. :(33-3) 881 73785 (Briuselis) tel. :(32-2) 28 41448 el. paštas : indu-press@europarl.eu.int
Parama Serbijai ir Juodkalnijai
Tarybos ir Komisijos prašymas taikyti skubos tvarką - Tolesnė makrofinansinė parama Serbijai ir Juodkalnijai
Pasiūlymas dėl Tarybos sprendimo dėl makrofinansinės paramos Serbijai ir Juodkalnijai ir iš dalies keičiantis Sprendimą 2002/882/EB dėl tolesnės makrofinansinės paramos Jugoslavijos Federacinei Respublikai
[ KOM(2004)0605 - C6-0146/2004 - 2004/0204(CNS)]
Tarptautinės prekybos komitetas
Balsavimas : 2004-10-26
Spalio 26 d. Parlamentas pritarė Tarybos ir Komisijos prašymui taikyti skubos tvarką Tarybos sprendimui dėl makrofinansinės paramos Serbijai ir Juodkalnijai, kuriuo paramos galiojimo terminas pratęsiamas iki 2006 m. birželio 30 d.
Kontaktai žurnalistams : Richard Freedman (Strasbūras) tel. :(33-3) 881 73785 (Briuselis) tel. :(32-2) 28 41448 el. paštas : indu-press@europarl.eu.int
Vystomasis bendradarbiavimas
Pagalba iškeldintiems Azijos ir Lotynų Amerikos besivystančių šalių žmonėms
Luisa MORGANTINI (GUE/NGL, IT)
Dėl pasiūlymo dėl Europos Parlamento ir Tarybos reglamento, iš dalies keičiančio Reglamentą (EB) Nr. 2130/2001 dėl veiksmų, kuriais siekiama padėti iškeldintiems asmenims besivystančiose Azijos ir Lotynų Amerikos šalys
Dok.: A6-0018/2004
Procedūra : Bendradarbiavimo (1-asis svarstymas)
Balsavimas : 2004-10-26
Laukdami reglamento, nustatančio teisinę bazę skirti finansinę paramą Azijai ir Lotynų Amerikai, EP nariai nusprendė pratęsti finansinės paramos šiose šalyse gyvenantiems iškeldintiems žmonėms teikimą iki 2006 m. gruodžio 31 d.
Pabėgėlius Azijos ir Lotynų Amerikos šalyse Europos Bendrija remia nuo 1984 m. Europos Sąjunga 2001 m. reglamentu, galiojančiu iki 2004 m. gruodžio 31 d., sutarė dėl pagalbos programų minėtiems asmenims sukūrimo.
Siūlomu teisės aktu siekiama remti karo pabėgėlių ir iškeldintų asmenų sugrįžimą į tėvynę arba jų integraciją į naują bendruomenę. Pranešėja Luiza Morgantini (Luisa MORGANTINI, GUE/NGL, IT) akcentavo šio finansinio instrumento lankstumo svarbą, kad būtų garantuotas perėjimas nuo humanitarinės pagalbos prie paramos raidai. Šis instrumentas buvo taikomas Birmoje, Afganistane ir Kolumbijoje.
Parlamentarai kviečia Komisiją pateikti Tarybai ir Parlamentui nepriklausomą vertinimo ataskaitą apie šio reglamento įgyvendinimą likus vieneriems metams iki galiojimo pabaigos.
Kontaktai žurnalistams : Armelle Douaud (Strasbūras) tel. :(33-3) 881 74779 (Briuselis) tel. :(32-2) 28 43806 el. paštas : deve-press@europarl.eu.int
Aplinka
Pavojingos medžiagos, išleistos į Bendrijos vandenis
Giuseppe GARGANI (PPE-DE, IT)
Dėl Europos Parlamento ir Tarybos direktyvos dėl sukeltos taršos, išleidžiant tam tikras pavojingas medžiagas į Bendrijos vandenis
Dok.: A6-0012/2004
Balsavimas : 2004-10-26
Spalio 26 d. Parlamentas pagal supaprastintą balsavimo procedūrą ( EP darbo tvarkos taisyklių 43 straipsnio 1 dalis) priėmė pasiūlymą dėl direktyvos, susijusios su sukelta tarša, išleidžiant tam tikras pavojingas medžiagas į Bendrijos vandenis.
Kontaktai žurnalistams : Miriam Orieskova (Strasbūras) tel. :(33-3) 881 74864 (Briuselis) tel. :(32-2) 28 31054 el. paštas : lega-press@europarl.eu.int ir Tanja Rudolf (Strasbūras) tel. :(33-3) 881 74897 (Briuselis) tel. :(32-2) 28 31053 el. paštas : lega-press@europarl.eu.int
Dvigeldžių moliuskų ligų kontrolė
Giuseppe GARGANI (PPE-DE, IT)
Dėl pasiūlymo dėl Tarybos direktyvos, kuria nustatomos minimalios Bendrijos kontrolės priemonės, taikomos tam tikrų ligų, kuriomis serga dvigeldžiai moliuskai, atvejais
Dok.: A6-0011/2004
Balsavimas : 2004-10-26
Spalio 26 d. Parlamentas pagal supaprastintą balsavimo procedūrą ( EP darbo tvarkos taisyklių 43 straipsnio 1 dalis) priėmė pasiūlymą dėl direktyvos, susijusios su dvigeldžių moliuskų tam tikrų ligų kontrole. Balsavo 644 deputatai: 625 - už, 12 - prieš, 7 susilaikė.
Kontaktai žurnalistams : Miriam Orieskova (Strasbūras) tel. :(33-3) 881 74864 (Briuselis) tel. :(32-2) 28 31054 el. paštas : lega-press@europarl.eu.int ir Tanja Rudolf (Strasbūras) tel. :(33-3) 881 74897 (Briuselis) tel. :(32-2) 28 31053 el. paštas : lega-press@europarl.eu.int
