Raginama užtikrinti žmogaus teises Čečėnijoje ir stiprinti demokratiją Rusijoje
Užsienio ryšiai
2006-01-19 - 13:59
Parlamentas priėmė rezoliuciją apie padėtį Čečėnijoje. Deputatai „labai nerimauja, kad Tarybai ir Komisijai nepavyksta sustabdyti Čečėnijos Respublikoje vykstančių didelių žmogaus teisių pažeidimų“ ir ragina reikalauti Rusijos valdžios užtikrinti, kad Čečėnijoje būtų visiškai gerbiamos žmogaus teisės, o jų pažeidėjai būtų patraukti atsakomybėn. Kita vertus, deputatai „dar kartą griežtai smerkia visus terorizmo išpuolius Rusijos Federacijoje, kuriems negali būti jokio pateisinimo“.
Rezoliucijoje reiškiamas nerimas, jog „Rusijos vyriausybė didžiąją dalį atsakomybės už atsakomuosius teroristinius išpuolius nuo Rusijos federalinių valdžios institucijų perkėlė vietos valdžios institucijoms, bandydama dešimtmetį trunkantį Rusijos ir Čečėnijos konfliktą paversti Čečėnijos vidaus konfliktu“. Deputatai „pakartoja, kad konflikto Čečėnijoje neįmanoma išspręsti karinėmis priemonėmis, ir ragina pradėti tikrą taikos procesą, kuriuo būtų siekiama derybomis rasti politinį sprendimą, pagrįstą visų demokratinių Čečėnijos visuomenės subjektų dialogu ir kuriuo būtų visiškai pripažintas Rusijos Federacijos teritorinis vientisumas“.
Parlamentas „apgailestauja dėl to, kad pasirengimo parlamento rinkimams Čečėnijoje metu ir per rinkimus nepasinaudota tikro politinio ir demokratinio proceso galimybe įtraukti visus Čečėnijos visuomenės sluoksnius“. Nors šie pirmieji per aštuonerius metus Čečėnijos parlamento rinkimai vyko be didesnės prievartos, Rusijos žmogaus teisių suabejojo oficialiai pateiktu dalyvių skaičiumi (57 proc.) ir tvirtina, kad dalyvavimas rinkimuose buvo daug mažesnis ir kad balsavimo rezultatus iškraipė paplitęs sukčiavimas ir bauginimai.
Parlamentas ragina Tarybą pasiūlyti ES tarpininkavimą sprendžiant Čečėnijos konfliktą. Deputatai taip pat „pabrėžia, kad ES turi kalbėti vienu balsu ir laikytis sutartų Bendrosios užsienio ir saugumo politikos pozicijų dėl Rusijos“. Jei nebaudžiamumo padėtis nepasikeis, deputatai ragina, gavus Rusijos sutikimą, įkurti specialų tarptautinį tribunolą siekiant patraukti baudžiamojon atsakomybėn Čečėnijoje įvykdytų karo nusikaltimų ir nusikaltimų žmonijai kaltininkus.
Parlamentas nerimauja dėl pranešimų apie Čečėnijoje veikiančių nevyriausybinių organizacijų persekiojimą, „kuris yra dalis didesnio proceso, keliančio grėsmę žodžio ir asociacijų laisvei Rusijos Federacijoje“. Deputatai „ragina Rusiją užtikrinti nepriklausomą žiniasklaidą, tarptautinių ir vietos humanitarinių organizacijų veiklą bei sudaryti galimybes žmogaus teisių stebėtojams vykti į Čečėniją, teikti jiems visą įmanomą paramą ir užtikrinti saugias jų darbo sąlygas“.
Rezoliucijoje teigiama: „Pastaraisiais metais demokratijos padėtis Rusijoje nuolat blogėjo, ypač dėl to, kad vyriausybė didino pagrindinių televizijos ir radijo stočių kontrolę, plito savicenzūra spaudiniuose, buvo uždaromos nepriklausomos žiniasklaidos priemonės, ribojamos teisės rengti viešus susibūrimus, pablogėjo NVO padėtis, įskaitant žmogaus teisių aktyvistų puldinėjimo atvejus ir padidėjusią politinę teismų sistemos kontrolę“. Deputatai pažymi, jog „iki šiol ES ir Rusijos konsultacijos žmogaus teisių klausimais neatnešė jokios pastebimos naudos šioje srityje“. Parlamentas „ragina Tarybą ir Komisiją iš visų jėgų stengtis skatinti plėtoti ir burti stiprią, gyvybingą, nepriklausomą ir tikrą pilietinę visuomenę Rusijoje – pagrindinį ir būtiną veikiančios demokratijos elementą“.
Trečiadienio diskusijoje kalbėjusio Lietuvos deputato Aloyzo SAKALO (Socialistų frakcija) nuomone, „siūloma rezoliucija yra gerokai svaresnė už visas buvusias rezoliucijas, kuriose nekaltų čečėnų žudymas buvo vertinamas [skirtingai] atsižvelgiant į tai, ar tai darė separatistai, ar Rusijos kariuomenės padaliniai“. Tačiau deputatas teigė: „Rezoliucijos niekados nebus veiksmingos, jei atsižvelgiant į jų turinį nebus koreguojama ES valstybių užsienio politika. Kodėl, tiesą pasakius, prezidentas Putinas turėtų reaguoti į mūsų pagraudenimus, jei jis ir toliau ne tik šiltai sutinkamas mūsų valstybėse, bet jam netgi pavedamos garbingos ir atsakingos pareigos, pavyzdžiui, pirmininkavimas Didžiojo Aštuoneto pasitarimams?“ A. Sakalas siūlė pritarti rezoliucijos projektui ir paremti ją „adekvačiais diplomatų veiksmais“.
Dėl padėties Čečėnijoje po rinkimų ir pilietinės visuomenės Rusijoje
Svarstymas: 2006-01-18. Balsavimas: 2006-01-19
20060113IPR04289
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
